
Acumulatorul... gelos 



în 2012, Anthony Horowitz va publica un nou volum din 
seria super-spionului adolescent Alex Rider: „Yassen". Mi-am 
adus aminte de tânărul englez care a salvat lumea de zece ori 
(până acum) în momentul când am citit în presa noastră că 
cercetătorii britanici de la Universitatea din Leeds au anunţat 
crearea unui acumulator cu... Jeleu"] Nu vom prezenta aici şi 
acum „găselniţele'" (bâlbele) ziariştilor însărcinaţi cu semnalarea 
noutăţilor ştiinţifice, veţi găsi destule articole şi discuţii critice pe 
situl StiintaAzi.ro. Traducerea corectă a termenului Jelly" ar fi: 
„cu gel". 

Cuvântul cere să fie folosit cu atenţie şi în alte limbi. In cea 
de-a treia carte din aventuroasa serie creată de Horowitz, 
„Skeleton Key" (2002, tradusă la noi ca „Insula rechinilor"), Alex 
este trimis în Cuba împreună cu doi agenţi C.I.A., care, chipurile, 
erau părinţii săi. In perioada de pregătire a misiunii, băiatul 
constată şi învaţă diferenţele dintre engleza britanică şi cea 
americană. La micul dejun, el cere pâine cu unt şi gem. Reacţia 
colegilor de peste ocean este promptă: 

„Vrei să spui jeleu! Nici un copil american nu cere gem. 
Dacă ceri asta pe aeroportul din Santiago, vom ajunge în 
închisoare sau mai rău, înainte de a clipi. " 

(traducere de Diana Georgiana Vlase) 

Deci, până la apariţia senzaţionalei ştiri despre noua 
descoperire a englezilor, acumulatorul... „gelatinos", am crezut că 
Jeleu" este un cuvânt „marcă înregistrată" în S.U.A. 

De altfel, aici se potriveşte şi anecdota neaoşă cu „puştiul 
gelos". La grădiniţă, o fetiţă de vreo cinci anişori 1-a simpatizat 
multă vreme pe un băieţaş, dar apoi, brusc, au început să nu-şi 

vorbească, ba chiar să se ocolească. Când a văzut că lucrurile s-au 
schimbat, educatoarea a intervenit cu tact şi a întrebat-o pe micuţă 
ce s-a întâmplat. „Nu-mi mai place, pentru că e gelos!" „Cum 
adică gelos?" - s-a minunat femeia. „Uite aşa!" îşi trecu fata 
mâna prin plete şi se strâmbă dezgustată: „îşi dă pe păr cu gel!" 

Deci, cu un pic de noroc, în traducerea unui redactor grăbit şi 
fără experienţă, senzaţionala sursă de înmagazinare pe bază de gel 
ar fi putut deveni o „baterie geloasă". In eternele „pajişti 
magnetice" ale ziaristicii după ureche, orice e posibil. 

In prezent, aparatura portabilă foloseşte acumulatori cu ioni 
de litiu şi polimeri. Litiul este un element chimic alcalin. Prin 
urmare, ca toate suratele sale din grupa I, reacţionează violent cu 
apa şi eliberează hidrogenul din ea, un produs foarte exploziv. 
Altminteri, lăsat în aer, el se autoaprinde şi se transformă în oxid, 
de aceea este păstrat sub ulei. 

Bateriile cu litiu prezintă un risc în exploatare: ,/uga 
termică". In 2006, firma Dell a rechemat în fabrică aproximativ 1 
milion de baterii de laptop din cauza pericolului de a se 
înfierbânta de la sine până la punctul de topire. Ca să-i protejeze 
pe utilizatori, compania texană din Austin a înlocuit urgent 
acumulatoarele iniţiale cu unele mai voluminoase, mai grele şi cu 
performanţe mai scăzute, dar fără probleme de siguranţă. 

Ian Ward, conducătorul inovatorului proiect, este profesor 
emerit la catedra de fizică şi astronomie a celebrei universităţi din 
Leeds. El şi-a dedicat viaţa studierii comportării polimerilor şi 
fluidelor cu structură complexă. Iată că descoperirea echipei sale 
promite să permită fabricarea unor dispozitive cu dimensiuni cât 
mai reduse şi cu o siguranţă sporită în exploatare. Astfel, tabletele 
şi calculatoarele portabile vor deveni mult mai subţiri, greutatea 
totală va scădea, iar durata de funcţionare va creşte simţitor. Cât 
despre preţ, să amintim optimismul inventatorilor, care susţin că, 
la o capacitate egală, acumulatorul lor va costa cu 10-20% mai 
puţin. Noul tip de baterie reîncărcabilă a stârnit şi interesul 
companiilor producătoare de automobile hibride sau electrice, 
deoarece se pare că va reuşi să înlocuiască vechile acumulatoare 

cu plumb, foarte grele şi destul de pretenţioase, mai ales în vreme 
de iarnă. 

„Gelul bazat pe polimer pare să fie un film solid, însă el 
conţine aproximativ 70% lichid electrolif , a afirmat profesorul 
Ian Ward. Astfel, el poate fi modelat în orice formă sau 
dimensiune, ceea ce va înlesni proiectarea şi poziţionarea 
acumulatorului în aparatele electronice folosite cotidian. Prin 
portabilitate şi caracteristicile electrice competitive, bateria cu gel 
promite să revoluţioneze tot ceea ce este portabil. 

Albinuţa eschimosă 



In vara anului 2004, spectatorii din sălile de cinema au simţit 
fiori de gheaţă pe şira spinării, în timp ce s-au uitat la 
superproducţia „The Day After Tomorrow", titlu tradus la noi fără 
pic de inspiraţie ca „Unde vei fi poimâine?". Filmul regizat de 
Roland Emmerich (Godzilla, Star gate, The Independence Day) a 
cheltuit 125 milioane dolari ca să ne prezinte cât mai credibil o 
succesiune de catastrofe naturale, produse de diferite fenomene 
meteorologice: tornade în California, falii în banchiza antarctică, 
grindină în Japonia, zăpadă în India, ploi torenţiale, creşterea 
spectaculoasă a nivelului apelor din ocean, urmată de un viscol 
devastator. Toate acestea, provocate de încălzirea atmosferei 
terestre. 

Cu gândul la atentatul asupra turnurilor gemene, Roland 
Emmerich s-a ferit să realizeze un film în care Casa Albă urma să 
fie dezintegrată. Drept urmare, New York-ul si statele din nordul 
SUA au fost congelate de suflul glacial al unei furtuni arctice, care 
1-a surprins şi 1-a ucis chiar şi pe Preşedinte. De nevoie, americanii 
supravieţuitori au forţat graniţa mexicană şi s-au refugiat la sud de 
Rio Grande, în vreme ce calota polară a coborât până către 
paralela 45. 

Efectele speciale realizate de ILM au fost spectaculoase, drept 
care au fost nominalizate la diferite evenimente şi au primit o serie 
de premii, chiar dacă ele n-au respectat deloc legile naturii. 
Conform ziarului „Seattle Times'" , climatologii de la Universitatea 
Washington s-au distrat copios în timp ce au vizionat filmul. 
Serioşii domni profesori au început prin a-şi frământa pungile cu 
floricele de porumb, apoi au zâmbit pe sub mustaţă, s-au 
înghiontit şi au chicotit, iar când profesorul Jack Hali (Dennis 
Quaid) a declarat cât se poate de serios că vor trece doar câteva 
zile până începe era glaciară, s-a auzit primul hohot general de râs. 

Vesela izbucnire s-a repetat în timpul scenei când elicopterele au 
îngheţat în timpul zborului şi s-au prăbuşit, ori când Oceanul 
Atlantic a inundat pe nepusă masă Manhattanul. 

E adevărat, atmosfera pământeană se încălzeşte, ca urmare a 
acumulării de bioxid de carbon în aer. Acest gaz creează aşa- 
numitul „efect de seră". Unii savanţi consideră că o contribuţie 
mult mai mare o are creşterea concentraţiei de metan din 
atmosferă. E cert că gheţarii montani şi calotele polare au început 
să se micşoreze, dar efectele se vor face simţite încet, gradat. 
Peste câteva decenii, Kilimandjaro, vulcanul african de la Ecuator, 
îşi va pierde căciula de zăpadă. Ca urmare a topirii gheţurilor, 
nivelul apelor din mări va începe să crească şi este posibil ca unii 
curenţi de apă, precum Golfstream-ul, să dispară, ceea ce va 
schimba radical clima din Irlanda, Marea Britanie şi peninsula 
scandinavă. 

Administraţia Bush a intrat în istorie prin refuzul oricărui fel 
de măsuri ecologice. Prin urmare, filmul a avut şi o latură politică, 
lucru care i s-a reproşat regizorului, pentru că 2004 a fost un an 
electoral dur. In luptele pentru putere, conservatorii şi consorţiile 
au reuşit să-i înfrângă pe liberalii şi ecologiştii care s-au grupat în 
jurul fostului vicepreşedinte Al Gore. Acesta nu s-a resemnat şi în 
2006 a realizat un documentar de Oscar, „An Inconvenient Truth" 
(Un adevăr neliniştitor), difuzat la scară mondială (şi în România). 
Intre timp, uraganul Katrina (2005) a inundat New Orleans şi a 
provocat aproape 2000 de morţi. Victoria lui Barack Obama din 
2008 a schimbat optica guvernului, dar prea târziu. In 2012, 
uraganul Sandy a potopit statele nordice, a distrus reţelele de 
distribuţie a curentului electric, astfel încât graficianul Sandu 
Florea a fost nevoit să lucreze ca pe vremea lui Goya, la lumina 
lumânărilor, ca să termine planşele de benzi desenate pentru 
Marvel Comics. 

Spre deosebire de americani, ruşii şi-au schimbat foarte 
repede optica. într-un singur an de zile. 

In octombrie 2003, la Moscova s-a ţinut cea de-a treia 
conferinţă mondială dedicată încălzirii globale. Preşedintele rus 
Vladimir Puţin a ţinut atunci un discurs la deschidere şi a şocat o 

lume întreagă declarând că Rusia va ratifica Protocolul de la 
Kyoto (care prevedea reducerea emisiilor de gaze rezultate din 
activitatea umană cu 55% până în 2012) doar dacă i se va asigura 
un sprijin financiar din exterior. Demnitarul şi-a permis chiar să 
glumească pe această temă: „Rusia este o ţară nordică. Nu ne-ar 
speria ca temperatura să crească cu vreo 2-3 grade, atunci vom 
cheltui mai puţin pe haine îmblănite şi pe cărbuni. " 

Se pare că ulterior preşedintelui rus i s-a explicat că dacă 
permafrostul se va topi, Siberia va deveni o mlaştină uriaşă, un 
tărâm al nimănui, stăpânit de imense roiuri de ţânţari, în vreme ce 
uriaşele păduri de brazi ce formează taigaua se vor usca şi vor fi 
mistuite de primul incendiu. In 30 septembrie 2004, Vladimir 
Puţin a anunţat că Rusia se va alătura grupului de ţări ce încearcă 
să prevină schimbarea radicală a climei. In 22 octombrie, 
parlamentul rus a ratificat Protocolul de la Kyoto, care astfel a 
intrat în vigoare începând cu 16 februarie 2005. 

O schimbare de atitudine surprinzătoare. Ce i-a speriat în 
halul acesta pe ruşi? 

O albină. 

Prima albină care a trecut dincolo de Cercul Polar. 

Pentru prima oară în viaţa lor, eschimoşii au întâlnit micile 
insecte vărgate, zburând din floare în floare, ca să adune polenul şi 
nectarul din flori. Uimirea a fost cu atât mai mare cu cât în nici 
una dintre limbile triburilor nomade din Nord nu există un cuvânt 
care să numească mica zburătoare. 

Populaţia sami are 1200 de cuvinte referitoare la reni, legate 
de vârstă, sex, culoare, forma coarnelor. Inuiţii au peste 70 de 
cuvinte menite să descrie tipurile de gheaţă. Insă nici unul dintre 
graiurile eschimose n-au cuvinte care să descrie mierlele, graurii, 
măcălendrii, raţele sălbatice - păsări care au început să se mute tot 
mai sus, împreună cu zăvoaiele de mesteceni albi. 

Datorită topirii câmpurilor de gheaţă pe timpul verii arctice, 
urşii albi au fost nevoiţi să se retragă pe uscat, unde au pătruns pe 
teritoriul stăpânit de urşii bruni, respectiv grizzly, specii cu care nu 
pot concura. La rândul lor, hrana urşilor, somonii, au început să 

caute alte râuri, situate mai la nord, pe care urcă pentru a-şi 
depune icrele. 

In folclorul românesc, albina e o gâză înţeleaptă şi sfântă, 
care 1-a ajutat pe Dumnezeu să întocmească lumea. Apariţia ei în 
ţinuturile polare poate fi interpretată şi ca un semn. In decursul 
mileniilor, oamenii din nord au creat o cultură aparte, care le 
permite supravieţuirea în condiţii deosebit de aspre, dar toată 
experienţa lor de vânători şi pescari polari va deveni inutilă în 
momentul când atmosfera terestră se va încălzi atât de tare, încât 
vor dispare calotele glaciare. 

Iar dacă Polul Nord se va topi, de unde va veni Moş Crăciun 
cu sania să le aducă daruri copiilor? 

Apollo 15 şi „astronauţii căzuţi" 



Echipajul misiunii Apollo- 15 a fost format din astronauţii 
David Scott (comandant), James Irwin (pilotul modulului lunar) şi 
Alfred Worden (pilotul modulului de comandă). Ansamblul 
format din nava „Endeavour" şi modulul lunar „Falcon" a fost 
lansat cu puternica rachetă Saturn-510 (un model cu motoarele 
îmbunătăţite) în 26 iulie 1971, 13:34:00 UTC, de la Centrul 
Spaţial Kennedy. 

In 30 iulie 1971 22:16:29 UTC, Scott şi Irvin au aselenizat în 
regiunea Hadley, pe ţărmul Mării Ploilor, în punctul de 
coordonate 3°38'2"E, 26°7'56"N, un loc plin de praf selenar (15- 
30 cm grosime). Exploratorii au stat 66 ore 54 minute 54 secunde 
pe suprafaţa satelitului nostru natural, au efectuat 1 ieşire şi 3 
excursii, activităţi extravehiculare totalizând 18 ore 34 minute 46 
secunde. 

Una dintre priorităţile absolute ale acestei misiunii a fost 
transportul şi debarcarea unui automobil lunar (LVR, Lunar 
Roving Vehicle), construit în colaborare de Boeing şi General 
Motors. Cu ajutorul lui, Scott şi Irwin au parcurs în total 27,9 km. 
Din precauţie, exploratorii nu s-au îndepărtat niciodată la o 
distanţă mai mare de 7 km, cât le-ar fi fost la îndemână pentru ca, 
în cazul unei defecţiuni, să se întoarcă „per pedes" la bază. Din 
fericire, a fost măsură de securitate inutilă. 

In faţa camerelor de luat vederi, David Scott a verificat 
experimental legea stabilită de Galileo Galilei, conform căreia, în 
absenţa atmosferei, toate corpurile cad cu aceeaşi viteză, 
indiferent de masa lor. 

înainte de a se întoarce pe Pământ, rover-ul a fost parcat la o 
mică distanţă, ca să transmită în direct decolarea modulului lunar. 
La bordul automobilului, au rămas o Biblie şi o plăcuţă 

comemorativă, unde au fost trecute numele celor 14 astronauţi şi 
cosmonauţi decedaţi până la acea dată: 

Charles Bassett (pierit într-un accident aviatic, în 28 februarie 

1966) 

Pavel Beleaev (omorât de o boală, 10 ianuarie 1970) 

Roger Chajfee (incendiul capsulei Apollo 1, 27 ianuarie 

1970), 

Gheorghi Dobrovolski (omorât de depresurizarea capsulei la 

reintrarea în atmosferă, 30 iunie 1971) 

Theodore Freeman (pierit într-un accident aviatic, în 31 

octombrie 1964) 

Iuri Gagarin (pierit într-un accident aviatic, în 27 martie 

1968) 

Edward Givens (accident de automobil, 6 iunie 1967) 

Gus Grissom (incendiul capsulei Apollo 1, 27 ianuarie 1970) 

Vladimir Komarov (blocarea paraşutei de coborâre la 

reintrarea în atmosferă, 25 aprilie 1967) 

Victor Paţaev (omorât de depresurizarea capsulei la reintrarea 

în atmosferă, 30 iunie 1971) 

Elliot See (pierit într-un accident aviatic, în 28 februarie 

1966) 

Vladislav Volkov (omorât de depresurizarea capsulei la 

reintrarea în atmosferă, 30 iunie 1971) 

Edward White (incendiul capsulei Apollo 1, 27 ianuarie 1970) 

Clifton Curtis 'CC Williams (pierit într-un accident aviatic, 

în 5 octombrie 1967). 

Datorită secretomaniei sovietice, americanii n-au ştiut că lista 
ar fi trebuit să cuprindă cel puţin încă două nume: Valentin 
Bondarenco (accidentat în timpul unui antrenament, 23 martie 
1961) si Grigori Neliubov (călcat de un tren, 18 februarie 1966). 

De asemenea, de pe listă lipsesc Michael James Adams (un 
zbor de test cu FI 5, 15 noiembrie 1967) şi primul astronaut de 
culoare, Robert Henry Lawrence (accidentat la prăbuşirea unui F- 
104 Starfighter, 8 decembrie 1967). 

Revenirea pe Pământ (7 august 1971) n-a fost lipsită de 
emoţii. La amerizare, impactul a fost mult mai dur (ca o ciocnire 
cu viteza de 45 km/h), deoarece suspantele uneia dintre cele trei 
paraşute principale s-au răsucit. Eroii au fost îmbarcaţi la bordul 
portavionului Okinawa. 

Cu prilejul tradiţionalei conferinţe de presă de la încheierea 
misiunii, echipajul Apollo 15 a anunţat că alături de placa 
memorială a lăsat pe Lună şi o mică statuetă din aluminiu, de 8,5 
cm înălţime, realizată de sculptorul belgian Paul Van Hoeydonck, 
pe care David Scott 1-a întâlnit la o petrecere. Astronautul i-a 
mărturisit că ar dori să plaseze pe Lună un monument al 
astronautului căzut" (The Fallen Astronaut), ridicat în memoria 
celor morţi la datorie, ceva mai palpabil, mai impresionant decât 
lista cu nume trimisă de autorităţi. Artistul s-a oferit să-1 ajute, 
însă Scott a impus nişte condiţii severe: statueta să fie uşoară şi 
robustă, capabilă să reziste la variaţiile mari de temperatură de la 
suprafaţa Lunii, să aibă o formă asexuată şi să nu reprezinte în 
particular nici un grup etnic. In plus, urma ca numele autorului să 
nu fre făcut public. 

Când a aflat de existenţa primei opere de artă plasate pe un alt 
corp ceresc, Muzeul Naţional al Aerului şi Spaţiului (National Air 
and Space Museum) a cerut oficial o replică a ei, pentru a o 
expune. Echipajul şi-a dat consimţământul, cu condiţia ca ea să fie 
prezentată „cu bun simţ şi fără publicitate'" (with good taste and 
without publicity). 

Artistul a înmânat-o Institutului Smithsonian în 17 aprilie 
1972, la o zi după lansarea misiunii Apollo- 16, după ce 
comentatorul Walter Cronkite de la CBS a amintit-o pe parcursul 
transmisiunii TV. 

O lună mai târziu, David Scott a aflat că artistul belgian se 
pregăteşte să comercializeze mai multe replici ale astronautului 
căzut". A încercat să-1 convingă să respecte înţelegerea făcută, dar 
fără succes. Sculptorul a rezervat în numărul din iulie 1972 al 
revistei ,Art in America" o întreagă pagină de reclamă, unde se 
anunţa că la Galeria Waddell din New York se vor pune în 
vânzare 950 de copii semnate de Paul Van Hoeydonck, la un preţ 

de 750 dolari bucata. Dar, la intervenţia hotărâtă a oficialilor 
NASA, afacerea a căzut. într-o scrisoare din 2007, artistul a 
mărturisit că a apucat să toarne şi să semneze doar 50 de replici. 

Ca urmarea a acestui caz şi a „Afacerii plicurilor poştale", 
NASA a modificat regulamentele de zbor. In 15 septembrie 1972, 
un comunicat de presă însumând 18 pagini a anunţat că, de acum 
încolo, astronauţii vor avea voie să ducă în spaţiu doar 12 obiecte 
personale, fără a avea permisiunea să le comercializeze la 
revenirea din misiune. 

Astronomie la cinematograf 



In 20 decembrie 2007, cea de-a 62-a Adunare Generală a 
ONU a hotărât ca 2009 să devină Anul Internaţional al 
Astronomiei şi a însărcinat UNESCO cu organizarea 
evenimentului. De ce tocmai acum? Pentru că în urmă cu 400 de 
ani Galileo Galilei a îndreptat întâia oară o lunetă către cerul 
nopţii şi a făcut primele observaţii ştiinţifice. Tot în 1609 a fost 
publicată lucrarea astronomia nova" de Johannes Kepler, care 
cuprindea datele despre mişcarea planetei Marte, măsurate vreme 
de 10 ani şi notate de Tycho Brahe. 

Cea de-a şaptea artă şi-a aţintit de la început camerele de 
filmat către cerul înstelat. Primul succes notabil, din care 
studiourile americane de comedie au preluat ulterior o mulţime de 
elemente vizuale, a fost filmul lui Georges Melies, „Le Voyage 
dans la lune" (1902), inspirat de cunoscutul roman al lui Jules 
Verne. E adevărat că în loc să se bată cu tarte de frişca, savanţii 
îmbrăcaţi în halate înstelate şi purtând tichii ţuguiate s-au 
bombardat cu ghemotoace de hârtie, iar „bebeluşele" , fetele din 
corpul de balet, fiecare cu câte o pereche de picioare perfecte, nu 
le-au săltat într-un can-can provocator, ci şi-au pus umărul ca să 
împingă obuzul-navă spaţială în chiulasa unui tun 
supradimensionat, ca apoi să-şi fluture pălăriile cu sentimentul 
datoriei împlinite. Episodul lansării obuzului către satelitul natural 
a fost parodiat în mai multe rânduri, ultima dată în „The Colour of 
Magic", film inspirat de primele două volume din seria 
„Discworld" de Terry Pratchett. A rămas antologică scena în care 
obuzul nimereşte în ochiul Omului din Lună. Aselenizarea şi lupta 
cu „lunaticii" din lumea subterană a Lunii amintesc mai degrabă 
de „Primii oameni în Lună" de H. G. Wells, roman apărut cu un 
an înaintea realizării filmului. In vremea lui Melies, pentru ca 
spectatorul din sala de cinema să reacţioneze emoţional, orice 

expediţie de explorare trebuia să reproducă imaginea familiară a 
exploratorului care pătrunde neînfricat în jungla africană, deşi în 
depărtare se aud tam-tam-urile pigmeilor. 

S-a remarcat faptul că Jules Verne a prezentat corect, cu un 
secol înainte, felul cum a decurs misiunea ,fipollo 11". Anul 
acesta se împlinesc 40 de ani şi de la acest zbor istoric, derulat 
între 16-24 iulie 1969. Ceea ce scriitorul francez n-a avut de unde 
să ştie este faptul că „primul pas", mic pentru astronautul Neil 
Armstrong, „un salt uriaş pentru omenire", era cât pe ce să fie 
ratat aici, pe Pământ. Deşi au cheltuit miliarde pentru partea 
tehnică, americanii au fost nevoiţi să apeleze la ajutorul 
australienilor ca să asigure continuitatea telecomunicaţiilor, iar 
imaginile primei aselenizări au fost recepţionate cu ajutorul 
imensului radiotelescop din Parkes (New South Wales), cel mai 
mare din emisfera sudică, cu un diametru de 60 metri şi o greutate 
de 1000 tone. Localnicii şi directorul Cliff Buxton (Sam Neill) îi 
spuneau simplu: „Farfuria" (The Dish), titlul comediei realizate 
de regizorul Rob Sitch în 2000. încurcăturile au apărut din prima 
clipă, manualele NASA de ghidare cuprindeau numai 
coordonatele din emisfera nordică, orchestra locală habar nu avea 
cum sună imnul american, iar omul de pază de la radiotelescop a 
fost obligat pentru prima oară în viaţa lui să poarte o armă, ca să 
asigure securitatea obiectivului („dacă îmi vede mama pistolul, 
mi-l ia imediat"). Primarul din oraş a refuzat să i se adreseze 
ambasadorului american cu titlul de „Excelenţa Voastră", 
deoarece nu era un membru al familiei regale. O pană de curent 
resetează calculatorul programat să urmărească zborul, noroc că 
între timp semnalul a fost preluat de staţia californiană şi echipa 
câştigă suficient timp să reorienteze antena. Slavă Domnului! 
deoarece o furtună tropicală devastează coasta americană şi 
Australia rămâne singura alternativă de menţinere a contactului 
radio şi video cu primii exploratori selenari. 

In 29 mai a.c. se vor împlini 90 de ani de la istorica eclipsă 
totală de Soare din 1919, care a permis demonstrarea faptului că 
imensa masă a astrului nostru central curbează spaţiul, astfel încât 
razele de lumină care vin de la stelele îndepărtate sunt deviate. 

Astfel s-a dovedit experimental că teoria generalizată a relativităţii 
are o fundamentare reală. Albert Einstein şi-a publicat prima 
versiune a articolului în 1916, în timpul Primului Război Mondial, 
în timp ce Anglia şi Germania se înfruntau pe câmpurile de luptă 
din Belgia. Teoria lui explica mişcarea ciudată a planetei Mercur, 
care nu respecta întrutotul traiectoria prevăzută de cunoscuta lege 
a gravitaţiei universale, formulată de Isaac Newton. Trecând peste 
vrajba dintre popoare, astrofizicianul englez Arthur Eddington a 
avut curajul să afirme că savantul german are dreptate şi a plecat 
în insula Principe, din apropierea coastei Africii de Vest, ca să 
arate lumii întregi că a venit timpul ca gravitaţia să fie abordată 
altfel decât în mecanica clasică. Episodul a fost transpus într-un 
film artistic pentru televiziune de către regizorul Philip Martin, cu 
titlul „Einstein and Eddington" (2008). Chiar dacă figura marelui 
fizician german este redată cu exagerări romantice, accentul 
naraţiunii a căzut pe răspunderea omului de ştiinţă, a cărui muncă 
ar trebui să uşureze viaţa oamenilor, nu să le-o ia. 

Precum arăta astronomul Cari Sagan în popularul serial 
„Cosmos", explorarea spaţiului cosmic reprezintă totodată şi o 
incursiune în istoria Universului, o modalitate de a afla trecutul şi 
viitorul omenirii. Anul acesta vom fi îndemnaţi prin toate 
mijloacele mass-media să ne îndreptăm privirile spre bolta 
cerească. Poate că, urmărind discul arămiu al planetei Marte 
printr-un telescop, vom realiza că mesajul ecologic din ultimul 
episod al serialului american de popularizare a ştiinţei a devenit 
cât se poate de actual. Pentru că, dacă nu vom avea grijă de 
planeta noastră, dacă vom continua s-o otrăvim şi s-o asfixiem, ea 
va deveni la fel de pustie ca şi celelalte surate ale ei din Sistemul 
Solar. 

Contact 2006 



Din când în când, descoperim că mintea umană pătrunde mai 
repede în cosmos decât ochii noştri, surprinzându-ne cu lucruri de 
care ştiam, dar nu le conştientizam. Jonathan Swift scrisese în 
1726, în cea de-a treia călătorie a lui Gulliver, că planeta Marte 
are doi sateliţi, cu mult înainte ca ei să fie descoperiţi (1877). Cu 
douăzeci de ani în urmă, astronomul american Cari Sagan a scris 
romanul „Contact", unde pământenii descopereau o civilizaţie 
extraterestră, aflată într-un stadiu avansat de evoluţie, pe o orbită 
din jurul stelei Vega. Acest astru se află la 26,5 ani lumină 
depărtare de noi, este de trei ori mai mare şi de 50 de ori mai 
luminos decât Soarele. 

Iată că în urmă cu câţiva ani, în decembrie 2003, astronomii 
britanici au anunţat că în jurul astrului din constelaţia Lira se 
roteşte cel puţin o planetă de tip terestru, deci ficţiunea tinde să 
devină realitate. Descoperirea a fost făcută de Mark Wyatt şi 
colegii săi de la Astronomy Technology Centre, care au studiat 
Vega cu ajutorul unei camere foarte sensibile, denumite SCUBA 
(Submillimetre Common-User Bolometer Array), amplasată în 
James Clerk Maxwell Telescope din Hawaii. Planetele n-au putut 
fi observate direct, datorită unui nor format din gaze îngheţate şi 
praf cosmic care le ascund, dar neregularităţile înregistrate în 
structura acestei perdele susţin ipoteza existenţei lor. 

Genialul astronom Cari Sagan s-a născut la 9 noiembrie 1934, 
în Brooklyn, New York. Datele sale biografice se găsesc în mai 
multe lucrări de referinţă, dintre care v-am recomanda Marea 
Enciclopedie SF a lui Peter Nicholls şi John Ciute. Până în 2006, 
i-au apărut în româneşte volumele de eseuri ştiinţifice „Creierul 
lui Broca. De la pământ la stele" (Editura Politică, Bucureşti, 
1989) şi „Balaurii Raiului - consideraţii asupra evoluţiei 
inteligenţei umane''' (Editura Elit, Bucureşti, probabil 1996). Un 

alt eseu se găseşte în antologia „Exista alte fiinţe în cosmos?" 
(Editura Politică, 1986), care cuprinde texte fundamentale despre 
problematica comunicării sau căutării inteligenţelor extraterestre 
(CETI, SETI), selectate de universitarul timişorean Toro Tibor, 
azi membru al Academiei Române. 

La începutul anilor '80, TVR a difuzat serialul ştiinţific 
„Cosmos", o călătorie imaginară prin Univers în 13 episoade, 
unde telespectatorii au hoinărit printre stele şi galaxii, ghidaţi de 
Cari Sagan. în primul episod, „The Shores of the Cosmos" 
(Ţărmurile Cosmosului), astronomul a prezentat „calendarul 
cosmic", comprimând cele 15 miliarde de ani scurse de la Big- 
Bang în cele 365 de zile ale unui an terestru şi s-a plimbat pe 
culoarele Bibliotecii din Alexandria, reconstruită tridimensional 
cu ajutorul calculatorului electronic. în ultimul, „Who Speaks For 
Earth?" (Cine vorbeşte în interesul Pământului?), avertiza asupra 
pericolelor precum armele nucleare, poluarea mediului, efectul de 
seră, dezechilibrele ecologice. 

Serialul a marcat o întreagă generaţie, fiind văzut de peste 
500.000.000 de oameni din 60 de ţări, iar impresia s-a păstrat 
peste ani şi ani. Constantin Cozmiuc îl aminteşte în strania 
povestire „Poetul la masa de smarald" (1986): 

„Din poemul «Nemurire» avem unele indicaţii că materialul 
este comun: «Avem în noi / cerescul noroi», după cum remarca şi 
Cari Sagan în Cosmos că suntem alcătuiţi din «pulbere de stele» 
şi că atomii ce ne alcătuiesc au fost martorii începutului lumii. " 

Ideile prezentate la televizor au fost reluate într-o carte, 
intitulată tot „Cosmos", devenită un best-seller internaţional, 
rămas vreme de 70 de săptămâni în topul cotidianului „The New 
York Times". In 1981, savantul s-a căsătorit cu Ann Druyan (cea 
de-a treia soţie), împreună cu care a scris o carte despre comete, 
cu referire aparte la cometa Halley („Cornet", 1985). 

Se pare însă că a cunoscut-o şi s-a îndrăgostit de ea mai 
devreme, în 1980, în vreme ce au lucrat împreună la proiectul unui 
film artistic, pentru care i s-au oferit de la început, „pe nevăzute", 

2 milioane de dolari. Potrivit mărturiei lui Cari Sagan, Ann 
Druyan a realizat cea dintâi schiţă a subiectului şi a personajelor 
centrale, iar apoi s-a ocupat de corectura şpalturilor. A fost prima 
versiune a romanului „Contact", publicat tot în 1985. 

Filmul a fost terminat abia în 1997, în anul de după moartea 
savantului (20 decembrie 1996). Regia a fost semnată de Robert 
Zemeckis („Forrest Gump"). In rolul lui Ellie Arroway, 
astrofiziciana pasionată de comunicarea cu inteligenţele 
extraterestre (CETI), a jucat Jodie Foster, care a fost recompensată 
cu un premiu Saturn pentru rol feminin. De altfel, pelicula a fost 
nominalizată pentru Premiul Oscar şi a adunat o valiză de alte 
premii. 

Iată deci cartea de vizită a volumului proaspăt apărut la 
Editura Nemira, în traducerea lui Radu Pavel Gheo. Apariţia m-a 
surprins: o dată pentru că editura a schimbat formatul colecţiei 
Nautilus, făcându-le să semene cu cele din colecţia „Fahrenheit" 
de la RAO (de altfel şi Paralela 45 a adoptat o politică 
asemănătoare); a doua oară, pentru că era mult mai voluminoasă 
decât ediţia maghiară. Misterul s-a lămurit repede. In timp ce 
Radu Pavel Gheo a realizat o traducere integrală, versiunea 
ungurească era una cenzurată, din care lipsesc mai multe pasaje, 
ba chiar capitole întregi. 

în vreme ce „glumitele''' lui Vasili Gregorovici Lunacearski, 
zis Vaygay, pe seama intelectualilor care se uită la striperiţe au 
rămas neforfecate, discuţiile despre „calităţile relative ale celor 
două sisteme politice", despre libera circulaţie a savanţilor, despre 
bomba termonucleară detonată în Novaia Zemlia, despre faptul că 
sovieticii considerau revoluţia maghiară din 1956 drept „o revoltă 
organizată de criptofascişti", au dispărut. Am pierdut şi anecdota 
cu „pericolul galben": dacă întreaga frontieră dintre China şi 
Uniunea Sovietică va fi ocupată de soldaţi chinezi, stând umăr 
lângă umăr, cât mai dura până când, presaţi de creşterea 
demografică, se vor năpusti cu toţii peste graniţă? Paradoxal, 
răspunsul corect este: o veşnicie. Explicaţia e simplă, staţionarea 
atâtor soldaţi pe graniţă va reduce automat rata natalităţii. 

Vaygay mai are şi alte vorbe de duh, trecute la index de 
cenzură, precum: „Celor care beau fără să toasteze noi le spunem 
alcoolicii 

Ca atare, traducerea românească a romanului lui Sagan a 
constituit pentru mine o surpriză plăcută, un prilej de meditaţie 
asupra subiectelor tabu din anii '80. Pentru tânăra generaţie, el 
poate fi ceva mai mult: un imbold către înţelegerea firii umane, a 
rostului nostru, a locului pe care-1 ocupăm într-un Univers populat 
şi de alte fiinţe inteligente. 

Dansul cuadrotoarelor 



Revista Wired a încheiat anul 2010 publicând o listă top 10 
cuprinzând anticipaţiile propuse de diferiţi mari maeştri ai 
science-fictionului care încă n-au fost realizate. Omul n-a 
construit nici o bază de explorare pe Lună, iar zborul cu echipaj 
uman către Jupiter a fost amânat peste câteva decenii. Am scăpat 
de holocaustul nuclear, dar speranţa de viaţă n-a crescut 
semnificativ, deoarece pilula de viaţă lungă (tinereţe fără 
bătrâneţe) încă n-a fost inventată. Nici sursele de energie ieftine, 
durabile şi nepoluante n-au devenit o realitate cotidiană, deşi ele 
constituie o necesitate stringentă pe o planetă ameninţată de 
încălzirea globală. Realitatea virtuală rămâne să fie spaţiul de 
joacă al gamerilor, deoarece necesită echipamente complicate şi 
greoaie, iar vremea cyber-seniorilor care controlează autoritar 
infosfera încă n-a sosit. Transporturile s-au adaptat cerinţelor 
ecologice, prin urmare zborurile transatlantice ale supersonicelor 
au fost suspendate de mult (ultimul avion Concorde a decolat în 
2003). 

Două dintre „nerealizările''' listate de Wired ne-au surprins. 
Redactorii revistei deplâng lipsa roboţilor casnici şi duc dorul 
automobilelor volante. Ultimele chiar sunt percepute ca nişte 
bombe cu aripi, nişte arme high-tech abia aşteptate de terorişti, 
menite să cosească „lanurile" de zgârie-nori ale metropolelor 
occidentale. 

In vreme ce frunzăream revista noutăţilor tehnico-ştiinţifice, 
am găsit un link către un film care reprezintă un minielicopter cu 
patru elice, dirijat astfel încât să cânte la pian „Happy New Year". 
El se numeşte Echo şi a fost construit de către The Institute for 
Dynamic Systems and Control din cadrul institutului politehnic 
ETH din Zurich (Elveţia). Deoarece documentaţia a fost publicată 
pe internet, amatorii s-au grăbit să-şi construiască propriile 

modele. Minusculele aparate de zbor pot avea 3, 4 sau 6 motoare 
miniaturizate şi sunt dirijate prin telecomande computerizate. 

Pe forumul RHC al modeliştilor români, topicul 
„PatrueliciuF (probabil creat de un fan post-mortem al lui George 
Pruteanu, înainte să se gândească cum ar suna denumirea unui 
model cu 6 elice: „sexycoptef - în loc de „şaseeliciu"!) a fost 
deschis în 24 iunie 2010 şi a adunat într-o jumătate de an aproape 
150 de intervenţii (147 în 22 decembrie). A fost îmbucurător să 
vedem că nu numai Asociaţia Română pentru Cosmonautică şi 
Aeronautică se străduieşte să se desprindă de pământ. Aceasta s-a 
înscris la concursul Google Lunar X Prize şi testează o rachetă 
menită să atingă Luna. De asemenea, echipa de la ARCA şi-a 
propus să lanseze în Cosmos primul astronaut de la bordul unei 
nave spaţiale lansate din România. 

Multirotoarele ne arată că şi alţi tineri se străduiesc să 
asambleze, la scara posibilităţilor proprii, nişte aparate de zbor 
inedite, continuând tradiţia lui Aurel Vlaicu, Traian Vuia, Henri 
Coandă. înainte de 1989, în multe librării se găsea un model cu 
două elice construit din lemn de balsa, acţionat de un cauciuc 
răsucit, capabil să se ridice la câţiva metri de la sol. Cuadropterul 
reprezintă deja un mecanism complex, bazat pe nişte tehnologii 
inovatoare, totuşi accesibile amatorilor - o primă fâlfâire a aripilor 
de Icar făcută la începutul mileniului III. 

Dar ridicarea în aer nu reprezintă decât etapa de început, 
urmată de controlul riguros al zborului. Aici nu putem decât să-i 
admirăm pe studenţii elveţieni, care au postat pe Youtube un alt 
filmuleţ, unde două cuadrotoare Echo dansează graţios, 
învârtindu-se unul în jurul celuilalt în ritmul unei muzici 
antrenante. Performanţa a fost posibilă prin construirea unui 
sistem computerizat bazat pe informaţiile recepţionate de la opt 
camere digitale, amplasate în colţurile încăperii, capabil să 
dirijeze cu o precizie... nemţească mişcarea cuadrotoarelor. 
Transferul de date dintre centrul de comandă şi aparatele de zbor 
se realizează printr-un flux bidirecţional de informaţii 
impresionant de rapid. Rămâne un singur impediment major de 
rezolvat. Consumul împătrit de energie limitează drastic durata 

unei misiuni, iar greutatea suplimentară a surselor de propulsie 
afectează la rândul ei manevrabilitatea şi autonomia micilor nave. 

Implicarea computerelor în dirijarea mişcării aparatelor de 
zbor va înlătura pericolul deturnării lor şi transformării în avioane 
kamikaze. Isaac Asimov şi-a întemeiat întreg ciclul de peripeţii 
ale roboţilor pe cele trei legi fundamentale ale roboticii, o 
modalitate de a depăşi aşa-numitul „complex Frankenstein": 
teama omului că va fi distrus de propria creaţie. Lupta împotriva 
viruşilor informatici, principalii „dăunători" din infosferă, a dus 
deja la dezvoltarea tehnicilor de securizare a comunicaţiilor dintre 
maşinile programabile sau inteligenţele artificiale. într-ajutorarea 
defensivă, precum împrospătarea zilnică a semnăturilor necesare 
pentru funcţionarea programelor antivirus, a devenit o tactică 
eficientă de eliminare a majorităţii atacurilor cibernetice. 

Includerea unei versiuni cibernetice a poruncii biblice: „Să nu 
ucizi!" în BIOS-ul oricărei maşinării fabricate pe Terra va rezolva 
multe dintre problemele create de violenţa umană. La urma urmei, 
piatra care 1-a omorât pe Abel nu are nici o vină că a nimerit în 
pumnul lui Cain. Din acelaşi tip de rocă au fost clădite catedralele 
medievale, supravieţuitoare ale bombardamentelor aeriene aliate 
din timpul celui de-al doilea război mondial, îndreptate împotriva 
principalelor oraşe din Germania. Spre deosebire de bolovanii 
colţuroşi sau de fălcile de măgar, artefactele din „era siliciului" 
pot fi dotate „ab initio" cu un set de instrucţiuni de bază, destinate 
să asigure protejarea fiinţei umane. Desigur, întrucât „omul este 
lupul omului", această precauţie nu-i va împiedica pe semenii 
noştri să se strângă reciproc de beregate, dar va permite apariţia 
şirurilor de vehicule zburătoare, plafonate la diferite altitudini, 
care creează impresia vizuală aparte a megalopolisului 
supraaglomerat din jocurile video sau filmele SF clasice. 

2010 în imaginarul prospectiv 



2010 este primul an care deschide cel de-al doilea deceniu din 
cel de-al treilea mileniu. O serie aritmetică în plină creştere, zic 
optimiştii. In schimb, celor obişnuiţi să remarce jumătatea goală a 
sticlei li se pare un „countdown" apocaliptic, o numărătoare 
inversă accelerată, din zece în zece: 100, ..., 30, 20, 10, 0! Totuşi 
nici ei nu exagerează cu grijile, dacă nu le iese socoteala anul 
acesta, oricum îi au pe Nibiru şi 2012 ca Bau-bau de rezervă. 

„20 10" (Odyssey Two, 1982) este prima dintre cele trei 
continuări ale lui „2001: O odisee spaţială", relatarea întâlnirii de 
gradul din zorii umanităţii, începută de Arthur C. Clarke 
împreună cu Stanley Kubrick, regizorul care a ecranizat şi celebra 
distopie a lui Anthony Burgess, „Portocala mecanică''' (A 
Clockwork Orange, 1962). Colaborarea dificilă, plină de tensiuni 
şi descărcări nervoase, a creat o capodoperă şi le-a adus 
scenariştilor un Oscar în 1969. Filmul diferă de carte, dar respectă 
linia principală a naraţiunii. Apariţia unui monolit negru precipită 
dezvoltarea mentală a omului primitiv şi duce la „inventarea" 
primei arme, un os care, aruncat în aer de hominidul Priveşte - 
Lună, liderul grupului învingător, se transformă peste milenii într- 
o minunată staţie orbitală, rampă de lansare a zborurilor către 
Lună, loc unde a fost (re)descoperită „Sentinela", uriaşa prismă 
extraterestră cu dimensiunile exact în raportul 1:4: 9. Urmele 
duc către Jupiter, planeta gigant din Sistemul Solar. Este trimisă o 
primă expediţie pe nava „Discovery One", dar calculatorul HAL 
9000, creaţia de vârf a celei de-a treia generaţii de computere, 
ucide o bună parte din echipaj. 

„2010: A doua odisee spaţială" îşi propune să afle de ce a 
eşuat această misiune şi unde a dispărut Dr. David Bowman, 
singurul astronaut supravieţuitor. In plus, vorba afişului american 
din 1984, 2010 este „The Year We Make Contact": anul în care 

stabilim contactul cu... europenii, pentru că avansaţii extraterestri 
populează Europa, cea de-a şasea lună jupiteriană. Rămâne să ne 
întrebăm de unde a ştiut A. C. Clarke că, dincolo de pragul 
mileniului III, americanii vor ajunge să apeleze la navele ruseşti 
ca să exploreze spaţiul cosmic. (Apariţia taikonauţilor chinezi pe 
orbita circumterestră şi dincolo de ea era previzibilă.) NASA a 
anunţat la sfârşitul anului 2009 că se pregăteşte să scoată din uz 
flotila de navete spaţiale şi, deoarece noua generaţie de nave 
spaţiale, numită „Orion", încă nu este sigură în exploatare, 
americanii vor recurge la serviciile fostului inamic din perioada 
„Războiului Rece". Oricum, în momentul de faţă, naţiunile de pe 
Pământ nu sunt capabile să trimită împreună o expediţie cu 
echipaj uman în vederea explorării planetei Jupiter. E adevărat, 
uriaşul glob gazos, răvăşit vreme de atâtea secole de teribila 
furtună numită „Pata roşie", a devenit ţinta mai multor misiuni ale 
sondelor automate şi am început să ne familiarizăm cu el. 
Radarele au realizat harta solului şi au trasat conturul 
formaţiunilor muntoase. Cele mai spectaculoase imagini au fost 
transmise în iulie 1994 de către nava orbitală Galileo. Ele redau 
prăbuşirea unor resturi ale cometei Shoemaker-Levy în atmosfera 
planetei gigant şi au provocat motive de reală îngrijorare, ca nu 
cumva civilizaţia noastră să împărtăşească soarta dinozaurilor. 

La rândul său, cel de-al doilea volum din tetralogia odiseilor 
spaţiale a fost ecranizat de Peter Hyams, regizorul mai multor 
filme science-fiction („Capricorn One", „Timecop", „A Sound of 
Thunder") şi a unei tulburătoare poveşti de dragoste din vremea 
celui de-al doilea război mondial, „Strada Hanovra" (Hanover 
Street, 1979). In mod interesant, lumea ar fi dorit mai degrabă să 
savureze misterul decât să capete certitudinea că există şi alte lumi 
locuite de fiinţe inteligente, ba chiar mai înţelepte şi evoluate 
decât omenirea. 

După „2061" (Odyssey Three, 1988), Arthur C. Clarke a mai 
scris „3001: Odiseea finală" (The Final Odyssey, 1997). Seria i-a 
inspirat pe cei din grupul ,Ars Amatoria", în frunte cu Ioan 
Groşan, să dea naştere „Epopeii spaţiale 2084", publicată înainte 
de Revoluţie în revista „Ştiinţă şi tehnică". Din 1956, vizionarul 

scriitor englez s-a mutat în Sri Lanka, insula situată în 
extremitatea sudică a Peninsulei Indiene. Admiraţia lui pentru 
civilizaţia şi cultura multimilenară a locuitorilor dintre Ind şi 
Gange transpare în mai multe lucrări, precum fântânile 
Paradisului" sau chiar în seria „Odyssey", unde părintele lui HAL 
9000 este un cibernetician indian, doctorul Chandra. Este şi un 
omagiu adus matematicienilor hinduşi, care au făcut cea mai mare 
descoperire din toate timpurile: cifra zero. Statistic, există 
suficiente resurse ca tradiţia ştiinţifică să fie continuată. Conform 
prognozelor demografice, 2010 va fi anul în care, datorită politicii 
stricte de control al natalităţii din China, India va deveni ţara cea 
mai populată de pe glob. 

Tema lumii înghesuite la maximum a fost prezentată în cele 
mai întunecate culori posibile de John Brunner în „Zanzibar" 
(Stand on Zanzibar, 1968), roman a cărui acţiune se petrece tot în 
2010. Un alt tablou similar este zugrăvit de Voicu Bugariu în 
„Visul lui Stephen King" (2003). în 2010, recensământul popu- 
laţiei constată că 60% din populaţia ţării noastre este formată din 
rromi. Se adoptă oficial forma grafică Romînia, iar capitala devine 
Bukry. Are loc semnarea unui protocol secret între Organizaţia 
Paneuropeană pentru Echilibru (OPE) şi oficialităţile de la Bukry, 
prin care ţara noastră devine patria-mamă a ţiganilor. Circa 5 
milioane de rromi din diferite părţi ale lumii imigrează atunci în 
Romînia. 

E adevărat, între lumile imaginate de A. C. Clarke, pe de o 
parte şi John Brunner, şi Voicu Bugariu, pe de altă parte, există o 
diferenţă ca de la cer la pământ. Dar, vorbă din prostime, cămaşa 
ne este mai aproape decât surtucul. Cine umblă şi se uită numai 
după stele, riscă să pice în gropi. 

Era digitală 



în chiar prima zi a lunii octombrie am văzut o ştire transmisă 
de Asociated Press, ce reproducea rezultatele unui sondaj efectuat 
pe un număr de 6000 de subiecţi. Studiul susţinea că o treime 
dintre români nu ştiu ce este internetul, iar două treimi dintre ei nu 
s-au conectat niciodată la reţea globală de calculatoare. Şi mi-am 
amintit de o carte apărută în urmă cu doi-trei ani, la Editura AII: 
„Era digitală''' de Nicholas Negroponte. Ediţia originală a apărut 
în 1995 şi de această dată cei şapte ani care marchează trecerea de 
la Windows 95 la abandonarea totală a străvechiului sistem de 
operare MS-DOS (prin apariţia noului Windows XP) n-au realizat 
o schimbare radicală a obişnuinţelor noastre, aşa că în multe 
aspecte, cartea lui Negroponte poate fi încă un far călăuzitor către 
civilizaţia digitală. 

Autorul este unul dintre redactorii revistei „Wired" şi a lucrat 
la prestigiosul Massachusetts Institute of Technology. A fost 
solicitat ca şi consilier de mai multe firme de renume şi de 
guvernul american. Una dintre întâmplările povestite de el mi-a 
reamintit de procesul intentat de Constantin Brâncuşi vameşilor 
americani, care i-au taxat una dintre sculpturi drept o bucată 
ordinară de bronz. Cu ocazia unei vizite la o campanie 
producătoare de circuite integrate, portăreasa 1-a întrebat dacă are 
un laptop, iar apoi i-a cerut datele referitoare la modelul, numărul 
de serie şi valoarea calculatorului portabil. Negroponte a declarat 
cinstit că micuţul aparat valorează „între unu şi două milioane de 
dolari", referindu-se la informaţiile pe care le cuprindea. 
„Imposibil", a declarat femeia şi a trecut în rubrica respectivă 
valoarea aparatului propriu-zis, adică „aproximativ 2000 de 
dolari". întâmplarea mi-a adus aminte de necazurile pe care le-au 
avut programatorii români cu miliţia economică, ai cărei ofiţeri 
vroiau, precum Arghezi, să pipăie „softul" (programele de 

calculator) şi să urle: este! (în cele din urmă le-au arătat o cutie 
plină de cartele perforate şi au fost lăsaţi în pace). 

Tot al doilea american are un calculator personal acasă (ceea 
ce înseamnă că într-o familie sunt cel puţin două). Din paginile 
cărţii ne putem face o idee despre felul cum tânărul american 
creşte ca parte a lumii digitale: în copilărie, descoperă discurile 
optice cu jocuri; în adolescenţă se leagă la America On Line 
(AOL) şi porneşte să descopere lumea; ca adult, devine un 
utilizator (dar şi furnizor) de informaţii. Americanii adoră să se 
informeze, dar când e să scoată banul, se uită pe ce-1 cheltuiesc. 
Există informaţii gratuite, precum arhiva National Geografic, care 
sunt puse la îndemâna copiilor pentru a învăţa, dar care trebuiesc 
plătite în momentul când sunt reproduse într-o carte (prin asta, se 
subvenţionează tacit gratuitatea serviciilor pentru cei mici). 
Oricine poate cânta „Happy Birthday To You" la o petrecere, dar 
dacă melodia apare într-un film, atunci producătorul trebuie să 
plătească Studiourilor Warner Bros dreptul de utilizare. Există 
informaţii, precum cele de bursă, care sunt plătite după rapiditatea 
cu care sunt aduse la cunoştinţa celor interesaţi. 

Cartea ne oferă o imagine asupra drumului sinuos parcurs de 
concepte integrate azi în viaţa de zi cu zi. Când Negroponte a 
înaintat o propunere la Departamentul Apărării în 1978, i s-a cerut 
să elimine cuvântul „multimedia!'' din raport. Personalul 
ministerului s-a temut că va primi Premiul Lâna de Aur, acordat 
de senatorul William Proxmire pentru proiectul guvernamental cel 
mai inutil. Douăzeci de ani mai târziu se vor fabrica 
microprocesoare speciale care să fie capabile să manevreze toate 
căile prin care omului i se pot transmite informaţii. Dar, întrucât 
simulatoarele au permis antrenarea perfectă pentru îndeplinirea 
unor misiuni imposibile, precum eliberarea ostaticilor evrei luaţi 
prizonieri pe aeroportul din Entebbe din Uganda (1976), oficialii 
şi-au reconsiderat ulterior poziţia (să remarcăm că o parte dintre 
piloţii sinucigaşi care s-au izbit de Turnurile Gemene, şi-au 
efectuat antrenamentul tot pe simulatoare deosebit de 
performante, astfel încât cunoşteau perfect cum se conduce un 
Boeing). 

Lumea se îndreaptă tot mai mult către televiziunea digitală. în 
locul zecilor de televiziuni existente, telespectatorul va putea să-şi 
alcătuiască propriul program. La fel, el îşi va putea personaliza 
ziarul de dimineaţă, astfel încât acesta să-i furnizeze doar 
informaţiile care-1 interesează. Serviciile informatizate, distribuite 
de obicei prin cablu, protejează utilizatorul să plătească un preţ în 
continuă creştere pentru nişte servicii nesolicitate sau de o calitate 
îndoielnică. Era digitală a început în momentul în care Bell 
Atlantic a cumpărat Telecommunications Inc., gigantul 
telecomunicaţiilor prin cablu. Americanii au asistat apoi la o serie 
de achiziţii japoneze surprinzătoare, care au arătat că sistemul de 
valori american trebuie reconsiderat. Sony a cumpărat CBS 
Records şi Columbia Pictures, iar Matsusita a achiziţionat 
studiourile cinematografice MCA. Filmele vechi au fost 
digitalizate, prelucrate şi livrate prin cablu, răspunzându-se unei 
cereri pe care producătorii americani o ignorau. 

In ciuda perfecţionărilor continue, calculatorul personal a 
devenit desuet în momentul când Sony a lansat staţia sa de jocuri, 
în care efectele tridimensionale facilitau accesul jucătorilor în 
universul virtual, la un preţ incomparabil mai mic. Scăderea 
preţurilor într-o economie de piaţă face parte dintr-o politică 
economică. De exemplu, încă în anii 70 se putea stoca pe un disc 
optic 5000 de ore de muzică (prin folosirea unei radiaţii laser 
albastre, cu o lungime de undă cât mai mică şi prin comprimarea 
fişierelor). Un sfert de veac mai târziu, la trecerea dintre milenii, 
formatele comprimate audio-video au avut toate condiţiile să rupă 
bariera protectoare, iar de atunci casele de discuri şi studiourile 
cinematografice fac tot ce e posibil pentru a împiedica răspândirea 
înregistrărilor neautorizate în format mp3 ori avi. Cum câte un 
disc sau un film de succes produce încasări de milioane de dolari, 
de pe urma cărora se încasează impozite semnificative (se zice că 
discurile vândute de Beatles în America şi Japonia au repus pe 
picioare economia engleză), acţiunile lor sunt sprijinite atât 
politic, cât şi legislativ. 

Pe de altă parte, comprimarea informaţiei permite 
transmiterea mai rapidă cu un consum mai mic de energie, 

miniaturizarea continuă a înghesuit circuite întregi în aparate 
minuscule, astfel încât calculatorul va deveni portabil (azi el a fost 
incorporat în telefonul digital, dar miniaturizarea continuă). 
Tehnologiile de comandă prin voce sau prin acţiune au fost 
elaborate de mult, Negroponte şi-a învăţat videoplayerul să-i 
recunoască vocea şi să-i răspundă la comenzi încă după apariţia 
primelor microprocesoare. In curând, vom ajunge să ne îmbrăcăm 
calculatorul ori poate chiar să devină o entitate integrată în corpul 
uman. 

Era digitală nu schimbă doar indivizii. Ea remodelează însăşi 
macrostructurile, pune în discuţie însăşi noţiunea de stat, 
conceptele juridice. In trecut, un stat era definit printr-un teritoriu 
cuprins între nişte graniţe riguros stabilite, unde locuia o naţiune. 
Cybercivilizaţia depăşeşte aceste graniţe, astfel încât un grec poate 
lucra pentru filiala singaporeză a unui megaconcern germano- 
american. Lumea afacerilor tinde să se globalizeze, iar marile 
firme de soft se întrec în a racola o forţă intelectuală excelent 
dotată şi pregătită, care nu este exploatată judicios în ţările de 
origine (Negroponte dă ca exemple Rusia şi India, dar putem 
include liniştiţi şi România aici). 

Era digitală este o provocare pentru legislaţiile care se văd 
depăşite de un avânt pe care cu greu ajung să-1 pătrundă în toate 
nuanţele sale. Şi apoi, peste tot în lume sunt diferite rânduieli şi 
obiceiuri. Un reprezentant al clerului islamic din Pakistan a cerut 
extrădarea cântăreţului Michael Jackson, pentru că felul în care se 
ţine de prohab contravine perceptelor islamice locale. Dar să nu 
trecem oceanul. Negroponte dă un exemplu american, unde o 
familie din California, care respecta legile acestui stat, a afişat pe 
un sit uşor de accesat de oriunde din lume ceva ce nu era permis 
de legislaţia statului Tennessee. Drept urmare, cuplul a fost 
acţionat în justiţie şi condamnat pe baza legilor din alt stat 
american. Practic, el a fost extrădat dintr-un stat american într-un 
alt stat american. 

Sunt doar câteva semne ale unei schimbări neînţelese încă în 
profunzime, care i-a surprins în atâtea rânduri pe politicienii sau 
pe factorii de decizie români. Dar incapacitatea lor de a folosi 

noile posibilităţi oferite de pătrunderea în mileniul informaţiei 
condamnă o întreagă naţiune la dispariţie (ultimul recensământ 
exprimă cu claritate acest lucru). „Ca o forţă a naturii", zice 
Negroponte, „era digitală nu poate fi nici interzisă, nici oprită. " 
Omul supravieţuieşte dezlănţuirilor naturii doar dacă învaţă cum 
să se folosească de ele. Era digitală e în primul rând o eră a 
învăţării continue. 

Femeia şi realitatea SF 



Ne aflăm în faţa unui fapt paradoxal: deşi proza SF este o 
proză cu Subiect Feminin, lucru lesne demonstrat de uşurinţa 
autorilor de ştiinţificţiune de a genera materia primă pentru 
excelentele studii despre sublim semnate Cornel Robu, personajul 
feminin lipseşte (aş putea spune: cu desăvârşire, dar va trebui să-i 
plătesc drepturi de autor lui nenea Iancu) cel mai adesea din 
galeria personajelor literare. Aşa cum nimeni nu găteşte supa de 
sare, dar fără sare orice supă este compromisă, Subiectul Feminin 
este atotprezent în produsele autorilor de gen, cu menirea de a 
sublinia hipermasculinitatea personajelor principale. Nu voi relua 
analiza conotaţiilor psihanalitice prezente în decorul şi recuzita 
basmelor despre viitor, ele sunt cunoscute, voi remarca doar că 
prezenţa Subiectului Feminin în cadrul marcat de rachetele- 
spermatozoidice-care-însămânţeză-viaţa-în-univers accentuează 
misiunea eroilor SF de a promova creaţia fără de recreaţie, creaţia 
non-stop, până la epuizarea completă a textului. 

Acestei trăsături extremiste, implicit prezenţa în povestirile 
anticipative, doresc să-i opun următoarea snoavă, ce glăsuieşte 
despre latura opusă: 

Unui împărat chinez i-a fost prezentat un bătrân de 150 
de ani. 

- Cum ai făcut de ai pielea roză ca un nou-născut, iar 
mersul ţi-e atât de tineresc? se interesă Fiul Cerului. 

- Luminăţia-Ta, zisa înţeleptul, am trăit în tot acest 
răstimp fără a cunoaşte femeia. 

împăratul căzu pe gânduri, apoi după o vreme spuse: 

- Şi ce rost a avut să trăieşti 150 de ani, dacă n-ai 
cunoscut femeia ? 

In buna tradiţie a căutării rădăcinilor genului SF în basmul 
fantastic, putem afirma liniştiţi că Subiectul Feminin descinde din 
galeria personajelor de poveste şi este generat de următoarele 
tipare: 

a) Ileana Cosânzeana, fata de împărat/zâna bună. 

b) Stima, vâlva, femeia- vulpe, din grupul Ielelor. 

c) Sfintele Miercuri, Vineri, Duminică. 

d) Baba Iaga (sau ca să trecem la ortografia cu î din a: Baba 
Cloanţa Cotoroanţa). 

Dacă-mi permiteţi o remarcă ce-ar putea constitui ea însăşi un 
subiect de comunicare, să considerăm că personajul feminin există 
în măsura în care el este original şi în acest sens putem vorbi 
despre existenţa personajului feminin în SF în măsura în care 
tipologia feminină creionată depăşeşte aceste stereotipuri. Din 
păcate, întrucât autorul de SF îşi concentrează toată atenţia asupra 
conturării viguroase a eroului civilizator, el apelează subrutinele 
aflate la îndemână ori de câte ori este nevoie, conştient de faptul 
că până şi bunul Dumnezeu a avut nevoie de o zi de odihnă după 
ce a creat femeia. 

Iată de ce nu veţi întâlni în prozele SF tipologii puternic 
conturate, memorabile, individualităţi precum femeia-Scarlet, 
doamna-Bovary, femeia-Ana Karenina, mătuşa-Polly, femeia- 
Victoria Lipan, ci femeia Sara capsată de nemuritorul Jack 
Barron, savanta Susan Calvin înconjurată de ei, roboţii, Daphne, 
zâna venusiană a lui Adrian Rogoz, prima Aelită a science- 
fictionului românesc, iar atunci când vreun autor renunţă la 
stereotipul ielelor şi dă naştere unui Subiect Feminin negativ, el 
seamănă mai degrabă cu un zmeu cu fustă decât aduce a fiinţă 
umană. 

Spre surprinderea mea, folosind criteriul de excludere a 
personajelor descendente din eroinele de poveste, am descoperit 
un adevărat personaj feminin acolo unde nu ne-am fi aşteptat Este 
o femeie aparent ştearsă, preocupată să-şi apere copilul şi căminul, 
dar deosebit de dinamică în statornicia, dacă nu chiar îndărătnicia 
ei. In romanul „Caverne de oţel" al lui Isaac Asimov, Jezebel 
Bailey, Jessie, acţionează ca un feed-back lucid al activităţii 

cognitive desfăşurată de soţul ei, participă şi evoluează alături de 
tandemul om-robot în rezolvarea crimei, sugerând în final detaliul 
decisiv pentru rezolvarea cazului. Soţie, mamă, muză Jessie îşi 
trăieşte propria dramă, participând totodată la aventura tovarăşului 
de viaţă. 

In ultimul secol al mileniului II după Cristos, femeia îşi caută 
identitatea, încercând că evadeze din mediul socio-cultural 
patriarhal impus de tradiţie. Principala ţintă a mişcării feministe 
este totuşi de natură politică: putere în mâna femeilor, la capacităţi 
egale, şanse egale de a urca în vârful unei structuri sociale, unde 
câştigătoarea să poată fi văzută şi admirată. Ultima condiţie este 
de fapt cea mai importantă. După ce secole de-a rândul femeile au 
intervenit din umbră în desfăşurarea istoriei, precum se mai 
întâmplă şi azi (Şi zău, cine-i tipul ăla de lângă Hillary Clinton?), 
de această dată ele vor să conducă pe faţă, mai bine decât au 
făcut-o bărbaţii. Să sperăm că atunci când, în fine, se va instaura 
epoca egalităţii depline a drepturilor celor două sexe, unele femei 
să nu-şi propună să devină mai egale în drepturi decât ceilalţi 
membri ai societăţii, indiferent de sex. Să recurgem la o 
simplificare aflată la îndemână, deosebit de eficace: după 
rezolvarea problemei perpetuării speciei ca urmare a dezvoltării 
geneticii, să ne imaginăm transformarea chirurgicală a tuturor 
bărbaţilor în femei şi să trecem revoluţionar la civilizaţia 
unisexuată, înlăturând astfel aspectul biologic din această 
problemă. Vom descoperi ca urmare a acestui experiment mintal 
că toată problema se reduce la egalitatea de şanse a indivizilor, 
adevărata piatră de încercare a oricărui sistem social contemporan. 
Iată de ce, pătruns de dorinţa ca actuala stare de fapte să se 
modifice, primesc, dar să nu se schimbe nimic, revin la starea de 
fapte anteexperimentală şi propun ca în locul conceptului de 
„egalitate", atât de ambiguu sub aspect biologic, şi nu numai 
biologic, să fie introdusă noţiunea de complementaritate, astfel 
încât femeia să fie la fel de complementară cu bărbatul, pe cât este 
bărbatul de complementar femeii şi împreună să vegheze asupra 
egalităţii dintre indivizii speciei, în deplina armonie dintre yin şi 
yang a monadei chinezeşti. 

întrucât individul uman a devenit, ca urmam a tehnologizării 
intense o fiinţă comodă, există toate premizele ca el să se 
transforme într-o specie cu un aspect asemănător eroilor imaginaţi 
de H. G. Wells în „Maşina timpului". Această comoditate începe 
să se răsfrângă îngrijorător şi asupra societăţii. Odată cu 
constituirea băncilor genetice, devenite celebre ca urmare a 
scandalului „copiilor Nobel", n-a trebuit să treacă decât o perioadă 
scurtă de timp ca Anglia să fie şocată de descoperirea „mamelor 
virgine", femei care urmând exemplul celor care au acceptat să 
conceapă un copil în urma fecundării artificiale cu sperma 
conservată a laureaţilor premiilor Nobel, au preferat să dea naştere 
unui copil conceput indirect, fără aportul direct al vreunui bărbat. 

Satisfacerea instinctului matern pe această cale lipsită de 
dureri de cap, posibilă azi, a generat ulterior un alt scandal, 
rezultat după descoperirea faptului că banca genetică a unei firme 
specializate în domeniu a beneficiat de susţinerea unui singur 
donator, şi anume patronul ei, devenit într-un scurt răstimp tatăl a 
peste 700 de copii. 

Să evidenţiem încă un aspect controversat al zilelor noastre. 
Ca urmare a progreselor medicinii, fiecare familie dintr-o anumită 
parte a lumii îşi poate programa în limite destul de largi propria 
dezvoltare. Trecerea peste restricţiile impuse de posibilitatea 
aterizării berzei într-un loc unde nu i s-a pregătit un cuib cald nu a 
fost pretutindeni însoţită de o educaţie corespunzătoare, mai ales 
sub aspect sexual. Nu toată lumea ştie că este mai uşor să previi, 
decât să vindeci. Iar rănite provocate de un avort sunt nu numai 
trupeşti, ci şi psihice, spirituale, morale. Să mai amintim faptul că 
în alte părţi ale lumii, femeile care-şi doresc un copil trebuie să 
înfrunte o politică nemiloasă de control demografic, impusă şi 
menţinută uneori în pofida unor tradiţii milenare. 

Să considerăm cazul fericit al părinţilor care aşteaptă un 
copil, cu atât mai fericit cu cât anumite rezultate actuale ale 
cercetării medicale permit deja predeterminarea sexului noului 
născut încă din momentul conceperii. Metodele propuse acoperă o 
arie foarte largă de procedee, cu diferite rezultate. Au fost propuse 
metode naturiste, bazate pe o alimentaţie dietetică specializată în 

funcţie de sexul copilului dorit. Recent am citit despre existenţa 
unei firme maghiare de planing familial, cu zece ani de activitate 
în spate, care a predeterminat cu succes viitorul matrimonial al 
bebeluşilor (băieţii se însoară, fetele se mărită, nu-i aşa?) în 90% 
dintre cazuri, folosind relaţia dintre fazele Lunii, zilele ciclului 
menstrual şi momentul concepţiei. Singura temere în acest caz ar 
fi posibilitatea unui viitor dezechilibru în proporţia dintre sexe, 
dar patronii firmei susţin că, potrivit statisticilor firmei, diferitele 
cupluri de părinţi îşi doresc băieţaşi sau fetiţe în egală măsură. Să 
trecem zâmbind peste una dintre remarcile reporterului, potrivit 
căreia un sociolog american ar fi evidenţiat faptul că femeia aflată 
înaintea primei naşteri îşi doreşte o fetiţă atunci când speră să 
semene cu mama şi un băiat atunci când îşi doreşte să nu semene 
cu tatăl. Potrivit aceleiaşi surse, nenumite în articolul amintit, în 
acest sens pledează şi situaţia divorţurilor pe o perioadă de 
patruzeci şi şase de ani din cinci state americane. Aşa o fi! 

Nu puteam încheia aceste rânduri dedicate problemelor femeii 
şi unei realităţi care ar fi părut SF în urmă cu un sfert de veac fără 
a aminti că odată stabilit sexul urmaşului, femeia de azi poate să-1 
nască fără dureri. La vremea comunicării primelor reuşite, 
Biserica a protestat vehement, întrucât astfel se încalcă porunca 
lui Dumnezeu (Geneza, 3, 16): „Voi mări foarte mult suferinţa şi 
însărcinarea ta; cu durere vei naşte copii..." Astăzi pregătirea 
psihoterapeutică a devenit relativ răspândită în Europa. In 
săptămânile premergătoare naşterii, femeia este pregătită prin 
sugestie şi autosugestie să treacă peste ceea ce tradiţia a impus ca 
o certitudine şi să considere că naşterea are loc fără dureri. 

Metoda a dat rezultate în peste 80% dintre cazuri. In Rusia s- 
au impus încă pe vremea Uniunii Sovietice electroterapia şi 
naşterea sub apă. Ultima a stârnit un interes deosebit după o 
mediatizare intensă, a cărei portdrapel a fost revista „Sputnik". 
Mai puţin cunoscut este un tratament mai vechi, pus la punct în 
Africa de Sud, pornind de la aceeaşi idee de a reduce presiunea 
intrauterină asupra fătului, însă nu prin imersiunea în apă, ci prin 
introducerea bazinului femeii gravide într-o camera vidată, 
tratament aplicat în ultimele şaptezeci de zile de sarcină. Medicii 

de la clinica Witwaters au pus la punct acest procedeu în 1954, 
totuşi, deşi rezultatele au fost uimitoare şi au fost comunicate încă 
din 1959, el a fost întâmpinat cu o deosebită reţinere de către 
ceilalţi colegi. Copiii născuţi prin unul din aceste două procedee 
(sub apă sau după un tratament în vid) se dezvoltă mult mai bine, 
au un coeficient de inteligenţă ce poate depăşi chiar cu 40% media 
şi o imunitate crescută ta boli. Medicii explică aceste fapte prin 
uşurarea circulaţiei sanguine în ultimele zile de sarcină, când 
oxigenarea creierului noului-născut devine de o importanţă 
majoră. Iată deci că pentru obţinerea unor adevăraţi Supermani nu 
sunt necesare radiaţii Zet şi nici părinţi mutanţi. Dar oare ei vor li 
educaţi în sensul respectării vieţii, vor fi pregătiţi să se încadreze 
în societate şi să contribuie la dezvoltarea omenirii? Prima fiinţă 
implicată în rezolvarea acestor semne de întrebare este tot o 
femeie, mama lor. Oricât şi oricum am scurta viitorul, calea cea 
mai dreaptă de a-1 cunoaşte este arătată de vechiul îndemn: 
CHERCHEZ LA FEMME! 

Geometrie socială 



Am descoperit romanul părintelui E. A. Abbott, „Flatland: A 
Românce ofMany Dimensions" (1884), în urmă cu câţiva ani, prin 
intermediul versiunii maghiare din 1982, tradusă de Gâlvolgyi 
Judit. Ca oricine a citit lucrările de matematică distractivă ale lui 
Martin Gardner, ştiam de existenţa lui, aşa că, atunci când l-am 
găsit, m-am repezit cu a treia viteză cosmică să-1 citesc. Surpriza a 
fost pe măsura încântării produse. Mi-am consemnat impresiile pe 
dată într-o prezentare publicată în revista „Pro-Scris", cu titlul 
„Bunica distopiilor" , pentru că scriitorul englez a folosit ca motto 
în debutul părţii a Ii-a celebra replică a Mirandei din actul V al 
piesei „Furtuna" de William Shakespeare: 

„O brave new worlds, 

That have such people in them!" 

„O, mândră lume nouă, 

Care cuprinzi astfel de oameni !" 

(traducere de Leon Leviţchi) 

Pentru un pasionat al literaturii science-fiction, corelaţia se 
stabileşte instantaneu, este exclamaţia care a dat titlul unui alt 
cunoscut roman distopic, „Minunata lume nouă" (1932) de 
Aldous Huxley. 

Mi-am exprimat atunci dorinţa de a vedea, cât mai curând, o 
versiune românească. Ea a apărut în 2008 la Editura Bastion din 
Timişoara, tălmăcită de Marinela Drăguţă. Dar această traducere 
mi-a pricinuit mai multă durere decât bucurie. 

In primul rând, titlul n-a fost transpus corect, deşi ar fi existat 
o sumedenie de opţiuni: „Platlanda", „Plania". Urmând o pornire 
cosmopolită şi şugubeaţă, eu aş fi îndrăznit chiar o „Planonie" . 
Oricum, în cel mai rău caz, denumirea „Ţării Plane" ar fi trebuit 

să fie „Flatlanda", după tipicul denumirilor geografice: 
„Finlanda", „Islanda" etc. 

In al doilea rând, cartea ar fi trebuit să fie încredinţată unui 
traducător, unui bărbat. Editorul avizat ar fi prevăzut că pasajele 
de un savuros misoginism, precum cele din Secţiunea 4, vor irita 
orice femeie, de aici încrâncenarea evidentă a traducătoarei 
împotriva operei. 

Fiind vorba despre un „roman(ţ) matematic", textul ar fi 
trebuit verificat şi de un cadru universitar, de preferinţă specializat 
în geometrie. Sunt , fineţuri" matematice pe care filologii nu le 
sesizează (fizicienii au botezat fenomenul ca „efect de pajişte 
magnetică", de la traducerea stâlcită a englezescului „magnetic 
field"). 

Concret, pe tot locul, în locul cuvântului „linie", folosit 
pentru a reprezenta „cuconetul" din „Platlanda", traducătoarea ar 
fi trebuit să utilizeze termenul „segment de dreaptă", corect din 
punct de vedere geometric. 

Ce-i drept, în „Elementele" sale, Euclid definea linia ca având 
doar lungime, fără grosime, iar capetele liniei sunt două puncte, 
adică părintele geometriei o vedea ca pe o noţiune finită. în 
secolul XX, în vremurile de după Hilbert, linia a devenit o 
mulţime infinită de puncte. La Euclid, paralelele sunt liniile din 
acelaşi plan, pe care oricât le-am prelungi, deci oricât am adăuga 
nişte porţiuni finite unor porţiuni finite, ele nu se vor întâlni. Insă 
în matematicile neeuclidiene, paralele sunt nesfârşite şi se 
intersectează la infinit. Grecii antici operau cu noţiuni concrete, 
palpabile, potrivite pentru „măsurarea pământului". Ştiinţa lor a 
devenit în prezent un caz particular al unor teorii generalizatoare. 

Vedem deci că versiunii Bastion a lui „Flatland" îi lipseşte o 
punere în temă a cititorului, o prefaţă sau o postfaţă critică, plus 
nişte note de subsol. „Platlanda" nu este o carte uşoară şi merita o 
prezentare de ţinută academică. Primele nume care îmi vin în 
minte sunt Gheorghe Păun şi Solomon Marcus, dar vor fi fiind şi 
în Timişoara oameni. Aşa s-ar fi ocolit şi situaţia jenantă a 
traducerii cuvânt cu cuvânt a motto-ului din piesa shakespeariană, 
fără nici o referire la Huxley. 

Nici lectorul nu şi-a făcut treaba cum trebuie. Un filolog 
pătimaş, de tipul regretatului George Pruteanu, n-ar fi permis 
tipărirea unei propoziţii precum: „Toate plăcerile erau prezente pe 
capul meu. " (p.121). Este un exemplu bun de postat pe proz.com, 
unde translatorii profesionişti se distrează pe seama bârnelor din 
„traducerile la kilogram". Originalul englez sună astfel: „A// 
pleasures palled upon me". In dicţionarul englez-român al lui 
Andrei Bantaş, „to pali upon" este echivalat cu „a-şi pierde 
farmecul (pentru)" sau „a nu mai prezenta interes (pentru)". 
Sensul corect ar fi deci: „Toate plăcerile şi-au pierdut savoarea. " 

Normal, o prezentare critică n-ar trebui să se refere la 
aspectele tehnice ale editării, dar lucrurile nu stau cum trebuie nici 
în acest domeniu. Truda anonimului tehnoredactor a fost risipită 
prin repaginarea strânsă, parcimonioasă, a volumului, drept care 
au apărut o serie de contradicţii dintre conţinutul propriu-zis şi 
datele din cuprins: capitolele (secţiunile) încep la cu totul alte 
pagini decât cele trecute la sfârşit. 

Dacă ar fi fost după mine, aş fi preferat ca la recitirea textului 
să nu stau cu creionul roşu în mână, ci să mă distrez cu ideea unei 
psihanalize a personajelor. Universul imaginat de Edwin A. 
Abbott reprezintă un caz cu totul neobişnuit de inversiune a 
simbolurilor sexuale: în lumea plană, bărbaţii prezintă rotunjimi, 
sunt poligoane ori chiar devin cercuri, în vreme ce femeile sunt 
agresive, băţoase, faliforme. în spiritul pudibond, tipic victorian, 
al evitării unor detalii explicite legate de sexualitate, autorul nu ne 
lămureşte de fel cum o femeie de tip „segment de dreaptă", va să 
zică o fiinţă monodimensională, poate să rămână gravidă şi să dea 
naştere unor urmaşi bidimensionali. Rămânem în schimb cu 
îngrijorarea malthusiană, provocată de teama că populaţia creşte 
mai repede decât o permit resursele. 

Gestul Editurii Bastion, de a ne oferi un text de referinţă 
inedit, s-a vrut unul nobil şi cu putere de exemplu pentru alţii. 
Trebuie însă reamintit faptul că vertijul intelectual, sublima 
ascensiune în sfera idelor, depinde nemijlocit de grija faţă de 
reproducerea sugestivă şi corectă a detaliilor. 

Inventatorul popular 



Sibiul, oraşul devenit capitală culturală europeană a anului 
2007, se poate mândri cu un deosebit muzeu al tehnicii populare. 
Racheta spaţială cu trei trepte, prototipul navei folosite pentru 
cucerirea Lunii, a fost inventată aici, în 1529, de către Conrad 
Haas, şeful depozitului de artilerie. Lumea străină rămâne 
surprinsă la vederea „roţii cufăcaie", adică palete curbate, folosite 
la construcţia turbinelor moderne. Nu se ştie cine a inventat-o şi a 
construit-o, că nicăieri altundeva în lume nu s-a pomenit alta 
asemenea, dar ea a intrat în folosinţă curentă şi a convertit energia 
apei cu randamentul maxim posibil vreme de secole. 



Iancu Constantin Vissarion 

Geniul popular n-are niciodată astâmpăr. Viaţa lui I. C. 
Vissarion (1879-1951) este un bun exemplu în acest sens. A făcut 
numai şcoala primară, ca apoi să înveţe singur din cărţi. Ca şi 
Benjamin Franklin, a încercat să capteze energia din natură, 
folosindu-se de nişte zmeie uriaşe. In cartea tipărită la editura 
„Muscelul" din Bucureşti, „Energia mecanică din mediul în care 
ne găsim''' (1943), a propus şi alte soluţii. Le-a scris lui Henry 
Ford şi lui Thomas Alva Edison, cu speranţa că va fi sprijinit 
financiar, ca să-şi continue cercetările. De la guvern, n-avea rost 
să ceară, deoarece în 1907 avusese o experienţă dezamăgitoare. 
Când a izbucnit răscoala, inventatorul popular a fost arestat, dus la 
închisoarea de la Târgovişte şi învinuit că a fabricat explozibil 
pentru ţăranii răzvrătiţi. Cum vremurile erau tulburi, a fost 
condamnat la moarte. A scăpat numai datorită intervenţiei lui I. G. 
Duca, pe care îl cunoscuse la o întrunire. I. C. Vissarion a trăit o 
viaţă întreagă şi şi-a întreţinut familia din munca pe ogor, iar de 
invenţii şi de literatură s-a ocupat doar în timpul liber. în 1922, a 

reuşit să breveteze câteva invenţii mărunte, precum „Văruitorul 
Vissarion", „Bastonul-scaun Vissarion" şi „încălţămintea cu 
ventilaţie Vissarion" , însă nimeni n-a fost interesat să le fabrice. 
Ca orice geniu tehnic de după Leonardo da Vinci, a proiectat şi un 
aparat de zbor, un helicopter numit aeroplanul Vissarion nr. i" 
(1912). Criticul literar Florin Manolescu crede că el apare 
reprezentat pe coperta din 1928 a volumului „Ber-Căciulă- 
împărat". De altfel, talentatul ţăran din Dâmboviţa a rămas în 
istorie datorită basmelor sale science-fiction de o originalitate 
surprinzătoare. Precum a declarat în repetate rânduri, inventatorul 
a rămas convins de-a lungul întregii vieţi că: „Ştiinţificeşte, totul 
este posibil, în anumite condiţii. " 



Iustin Capră 

Indiferent de perioada istorică în care au trăit, geniile noastre 
tehnice au fost obidite de autorităţi. Iustin Capră este un alt 
exemplu. In 1956, la nici 25 de ani, el a inventat primul aparat 
individual de zbor, fără elice, numit „rucsac zburător". Cum 
nimeni n-a vrut să dea importanţă unui lucru născocit de un 
„simplu" tehnician, omul s-a enervat şi s-a dus la Ambasada SUA 
ca să ceară sprijin. In atmosfera turbulentă a anului 1956, a fost un 
gest cu consecinţe fatale: a fost arestat, dat afară de la locul de 
muncă şi ţinut două săptămâni în arestul miliţiei. Nu s-a lăsat, în 
1958 şi-a construit dispozitivul, aşa, de unul singur şi 1-a testat. A 
intrat iarăşi în conflict cu regimul, care s-a temut că omul îşi va 
folosi invenţia ca să fugă peste graniţă, aşa că, în cele din urmă, 
aparatul a fost construit şi brevetat de americani în 1962, iar apoi 
folosit în misiunile spaţiale, pentru deplasări extra-vehiculare. 
Faptul că, ulterior, au recunoscut prioritatea românească, nu ne 
ajută în nici un fel. De altfel, Iustin Capră a fost obsedat de ideea 
aparatelor de zbor fără elice şi a muncit împreună cu Henri 
Coandă, prin 1967-1968, la realizarea unui alt aparat, dar moartea 
savantului a întrerupt cercetările. Atunci Iustin Capră a început să 
construiască automobile uşoare. Cu unul dintre ele, un vehicul 
capabil să atingă viteze de 70 km/oră, s-a deplasat de la Bucureşti 

la Iaşi şi a consumat numai 2,5 litri de carburant, adică 0,5 litri la 
sută. Iustin Capră a fost inventator popular până în 1971, când, la 
intervenţia ministrului Octavian Groza, fiul lui Petru Groza, a fost 
trimis să urmeze cursurile Politehnicii din Bucureşti şi a devenit 
inginer cu patalama. La 74 de ani, inventatorul e în continuare 
activ, construieşte şi testează un prototip după altul, ba chiar a 
reuşit să câştige o medalie de aur la expoziţia din Bruxelles. 



Petre Baboş al Soitului 

Şi Sălajul se poate mândri cu un inventator popular de 
excepţie. Petre Baboş al Soitului a trăit în Cizer. N-a apucat să 
meargă prea mult la şcoală, doar vreo doi ani, dar a învăţat să 
citească şi să scrie. O vreme a fost miner, dar s-a îmbolnăvit de 
silicoză şi a fost nevoit să se pensioneze înainte de a avea anii 
necesari. Cum nu prea avea pământ, iar statul n-a vrut să-i dea, a 
făcut de toate ca să-şi întreţină familia. A devenit ceasornicarul şi 
depanatorul radio-TV al comunităţii. Cu mult înainte ca interesul 
public să se îndrepte către sursele alternative de energie, şi-a 
construit o centrală eoliană proprie, bazată pe un alternator auto, 
cu care alimenta un televizor Sport şi câteva becuri. Nemulţumit 
de performanţe, deoarece depindea prea mult de capriciile 
vântului, i-a venit ideea construcţiei unui horn foarte înalt, ca să-i 
folosească tirajul. Popularitatea şi-a dobândit-o în jurul anului 
1975, când Televiziunea Română a făcut un reportaj cu el şi 1-a 
difuzat în cadrul emisiunii „Viaţa satului", de duminică dimineaţa. 
A apărut în revista „Flacăra", şi parcă, dacă nu mă înşeală 
memoria, despre el a scris şi Alexandru Mironov în „Ştiinţă şi 
tehnică". Petrea Soitului născocise şi construise o antenă de 
televiziune capabilă să prindă peste zece posturi, din ţări foarte 
îndepărtate: Suedia, Norvegia, Moscova, K.F.G.-ul, Italia, 
îndeosebi vara şi dimineaţa. Imediat, i-au scris o mulţime de 
oameni interesaţi, printre care şi inginerul Constantin Cozmiuc din 
Timişoara, pe atunci angajat la Combinatul Chimic din Făgăraş, 
care a testat antena şi a rămas uimit de performanţele ei: în spatele 
munţilor, prindea Belgradul ca acasă în Banat. Nici sălaj eanul 

nostru n-a avut o viaţă liniştită. Conflictul cu autorităţile a 
culminat cu o bătaie soră cu moartea, căpătată după ce i-a scris o 
scrisoare lui Ceauşescu, unde 1-a învinovăţit de starea ţării şi 1-a 
făcut măgar. După Revoluţie, popularul inventator a fost ales 
primar. El a devenit şi personajul principal dintr-o povestire 
fantastică scrisă de prozatorul Costel Baboş, nepotul său de frate, 
un inginer aflat în prezent în Canada, unde a continuat să scrie în 
româneşte şi să publice în ţară. 

înşelători şi înşelătorii 



Editura „Cartea de buzunar" a descoperit un sector de piaţă 
abandonat după 1989, cel al cărţii de popularizare şi, cu sârguinţă 
şi îndemânare, a reuşit să profite de pe urma curiozităţii şi a nevoii 
de informare a oamenilor, sub deviza „Cunoştinţe la îndemână". 
Cei trei fondatori sunt Societatea Universitară Paideia, Grupul Noi 
şi Grupul Media Pro. 

In momentul când am văzut că prozatorul, traducătorul, 
publicistul şi eternul fan al literaturii science-fiction Liviu Radu a 
publicat la ei „Manipularea maselor - Cazuri celebre din ultimul 
mileniu", o carte din seria „Ştiinţă şi istorie", m-am bucurat, 
pentru că mi-am amintit de Antonia Mareş şi „Cartea florilor", o 
lucrare apărută într-o altă serie, „Util", unde au fost reunite 
legende, elemente de magie populară, cutume, coduri şi simboluri 
legate de flori, oferind o abordare multiculturală riguroasă şi o 
lectură plăcută, deconectată. 

Altminteri în catalogul editurii am întâlnit alte cărţi scrise de 
nume binecunoscute în rândul fanilor SF: Rodica Bretin (Dosarele 
imposibilului, Poarta vrăjitoarelor: Călătorii în timp şi lumi 
paralele, Poltergeist - atacatorii invizibili, Tunelul timpului), Dan 
Apostol (Atlantida - imperiul pierdut, Dinosaurii - o realitate în 
istoria ultimelor milenii, Dispariţii neelucidate în Marile Răz- 
boaie, Extraterestri în Preistorie, Femei-războinic în bătălii care 
au schimbat lumea, Fenomenul OZN - o istorie actualizată din 
dosarele secrete, Misterul cetăţilor aurului: ascensiunea şi 
decăderea civilizaţiilor egeene, Monştrii adâncurilor, Pacifîda - 
continentul dispărut, Războiul lumilor, Supravieţuitorii Cuater- 
narului) sau Dan D. Farcaş (Extraterestrii şi religia, OZN - 
obsesia generalilor, Răpiţi de extraterestri). 

Până să deschid lucrarea, m-am temut că Liviu Radu a scris 
ceva pe tipicul „Tehnicilor de manipulare" de Bogdan Ficeac 

(Editura Nemira, Bucureşti, 1996), volum bine închegat, la care cu 
greu s-ar putea adăuga ceva. 

Spre uşurarea mea, autorul s-a axat preponderent pe istorie şi 
istorisire, nicidecum pe psihologia socială. Cartea e structurată, 
după un obicei mai vechi al lui Liviu Radu, în trei părţi: 
„Mobilizări de mase", „Isterii colective'", „Nebunie în masă". 
Fiecare secţiune cuprinde câte trei studii de caz, dedicate 
Cruciadelor, Fecioarei din Orleans, furtunilor divine", vânătorii 
de vrăjitoare, expulzării evreilor şi maurilor din Spania, 
mccarthysmului, dictaturii incaşe, imperiului zulus şi celui De-al 
Treilea Reich. 

Iată deci nouă poveşti din vechime (de la sfârşitul celui de-al 
doilea război mondial au trecut 60 de ani, adică 2 generaţii), nouă 
incursiuni în istorie, relatate de un profesionist al cuvântului scris, 
despre înşelători de tristă faimă şi înşelătoriile puse la cale de ei, 
care au dus de nas popoare întregi. 

„Manipularea maselor" corespunde cerinţelor formulate de 
editură pe coperta IV, adică este un studiu de până la 100 de 
pagini („enciclopedie" e totuşi un cuvânt prea pretenţios pentru o 
carte de dimensiunea unei lucrări de licenţă), accesibilă ca preţ 
(5,90 lei), „practică, ştiinţifică şi literară" (consideraţi că aici am 
strecurat în articol chipul surâzător al unui «smiley» drept 
comentariu), în fond o cărticică „uşoară", dar bine scrisă. Cine 
doreşte un termen de comparaţie, să citească seria de „Ştiinţă 
diabolică" de la Editura Egmont, unde am întâlnit o mulţime de 
„răstălmăciri" pline de haz, distorsionări de sensuri cauzate de 
faimosul „efect de pajişte magnetică" (traducerea incorectă a 
englezescului „magnetic field"). 

Producţia editurii acoperă o arie extrem de largă, de la „Sunt 
gravidă - ce să fac?" de Oana Cuzino- Stern până la ,Jiărbat hră- 
nit, bărbat cucerit" de Roxana Melnicu şi Dana Verescu. Infor- 
maţiile „vulgarizate" în colecţia „Cunoştinţe la îndemână" sunt 
trecute prin diferite filtre şi servite în stil ,fastfood"\ o prezentare 
atractivă, uşor de digerat şi consumat, menită deconectării 
intelectuale sau familiarizării tinerilor cu o anumită problematică. 
Ceva în stilul minienciclopediilor Larousse, la traducerea cărora 

văd că trudeşte şi Mihai Dan Pavelescu, dar de această dată fără 
ilustraţii şi la preţul unui bilet de cinematograf. 

Revenind la „Manipularea maselor", înclinăm să credem că 
autorul a fost rugat să evite discutarea cazurilor româneşti, deşi de 
la Horia, Cloşca şi Crişan până la Revoluţia română în direct s-ar 
fi găsit destule exemple. Lipsa referirilor la istoria autohtonă 
surprinde, întrucât Liviu Radu este autorul unui triptic novelistic 
de excepţie, intitulat „Constanţa 1919" (Editura Pro Logos, 
Bucureşti, 2000), unde sfârşitul primului război mondial este 
remodelat şi prezentat cu umor şi curaj în trei ipostaze total 
diferite de realitatea istorică, după nişte scenarii în care România 
ajunge să fie înglobată pe rând în imperiul habsburgic, imperiul 
rus sau în cel otoman, lucru despre care am scris altădată în 
„Dincolo de istorie" (Pro-Scris 5-6). 

Liviu Radu scria cu îndreptăţire în prefaţa lucrării: 

„Manipularea - inclusiv în percepţia asupra istoriei - s-a 
accentuat astăzi. Avem anumite opinii despre evenimente istorice 
şi personalităţi ale trecutului, fără să ne dăm seama că acestea se 
bazează pe lucruri învăţate în şcoală sau citite din anumite cărţi. 
Majoritatea oamenilor ar fi surprinşi dacă ar afla că ştiu doar 
versiunea oficială despre anumite fapte şi că există şi alte 
versiuni, care ar putea fi mai apropiate de realitate." 

Precauţia editurii e inutilă şi dă impresia unui aranjament 
politic, de cârteală în cârdăşie cu stăpânirea. In lipsa unui Minister 
al Adevărului (vezi „1984" de George Orwell) şi a unor fonduri 
alocate pentru cosmetizare, fardul de pe obrazul istoriei elaborate 
de activiştii de partid din vremea lui Ceauşescu a început să crape. 
A venit vremea când copiii văd pe Discovery că o naţiune tânără, 
precum cea americană, a dat lumii un Benjamin Franklin şi un 
Edgar Allan Poe pe vremea când bunicii paşoptiştilor noştri erau 
încă prunci de ţâţă, iar copacii din care s-a făcut hârtia folosită 
pentru tipărirea primului număr din „Dacia literară" se legănau pe 
cetini, în chip de seminţe într-un con de brad. 

De ce îndemnul „Descoperă!" să fie bun doar pentru reclama 
menită să ilustreze o copertă interioară? De ce să rătăcim pe 
malurile fluviului Limpopo şi să nu aflăm adevărul despre cele 
întâmplate la noi? De ce să nu discutăm despre spălarea creierelor 
din vremea lui Ceauşescu, despre propaganda dusă la absurd, 
despre cum au fost aduşi oltenii în Timişoara (20 decembrie 1989) 
şi minerii în Bucureşti (13-15 iunie 1990)? Orice tentativă de 
prezentare unilaterală şi trunchiată a unor informaţii reprezintă o 
încercare de inducere în eroare a oamenilor, deci o manipulare. In 
folosul cui? Iată o întrebare doldora de virtuţi cognitive. 

La cotul Carmageddonului 



îi întâlnesc în fiecare dimineaţă de luni, semn că pacea 
duminicii s-a terminat, iar lumea s-a repus în mişcare pe vechile 
făgaşe. Ascunşi în coloana de vehicule parcate lângă parcul 
central, stau la pândă într-o maşină albă, cu o traversă lucitoare 
montată pe capotă. Acolo, între luminile stinse ale girofarului, în 
pântece, se ascunde dispozitivul radar optic de ultimă generaţie, 
imposibil de detectat sau de bruiat cu electronica de la bord. 
Camera foto automată conectată la sistem costă o avere, dar are 
nişte caracteristici optice deosebite. Este din neamul ochilor de 
satelit, în stare să redea cu acurateţe şi un fir de păr blond lipit de 
unul dintre umerii vitezomanului. Pietoni, circulaţi fără grijă, 
Carmageddonul este doar un joc video tip raliu violent produs de 
Stainless Games, poliţia rutieră e la serviciu şi vă protejează. 
Chiar dacă armata chineză i-a pus gând rău. 

Isaac Asimov vorbea cândva despre schimbările produse de 
progresul tehnic. Inventarea automobilului a dus la dispariţia 
hergheliilor şi potcovarilor, dar a produs asfaltarea drumurilor şi 
apariţia staţiilor de alimentare cu benzină. Primul Ford T, o căruţă 
fără cai, cu coviltir din tablă, era un fel de coşciug pe patru roţi. Se 
pornea cu manivela, avea faruri cu acetilenă şi îi făcea ciuciulete 
pe pasageri în vreme de ploaie, dar s-a vândut în cinşpe milioane 
de bucăţi. Producătorul nu oferea o gamă prea variată, nici măcar 
ca variaţiune coloristică. A intrat în istorie fraza: „Orice client 
poate avea o maşină în culoarea preferată dacă aceasta este 
negrul. " Nemţii au prins repede ideea şi au făurit propriul 
Volkswagen. După război şi insurecţia budapestană din 1956, 
Kâdâr Jânos a socotit că visul socialismului unguresc poate fi 
rezumat într-o serie uniform crescătoare: o familie, doi copii, trei 
camere şi patru roţi (cele ale maşinii parcate în faţa blocului). 

Automobilul a schimbat faţa planetei, din Ţara de Foc până în 
China. 

Nu sunt un împătimit al şofatului. La noi, vehiculele 
proprietate personală reprezintă un caz malign de spoliere a 
cetăţeanului prin diferite tipuri neaoşe de ,/umărit" (pentru cei 
tineri şi cei opriţi să acceseze Wikipedia: demult, un Vodă dornic 
să se îmbogăţească peste noapte a introdus un bir proporţional cu 
numărul de coşuri ale caselor, va să zică un impozit pe fum). Azi, 
şoferii noştri trebuie să plătească taxa de drum, asigurarea 
obligatorie, accizele la benzină, taxa ecologică, să aibă două serii 
de anvelope, una pentru vară şi una pentru iarnă. Din când în 
când, unii ziarişti le reproşează profesorilor că dau meditaţii 
particulare cu zece lei ora, dar tot ei bagă adânc, mult mai adânc, 
mâna în buzunar când trebuie să recurgă la ajutorul unei şcoli de 
conducători auto. Pentru că şi instructorii respectivi se străduiesc 
să tragă un folos de pe urma automobiliştilor. Insă chinezii nu-i 
vor ierta nici pe ei. 

Firme celebre, precum Volvo sau Audi, ba chiar şi Google, au 
investit masiv în crearea primului vehicul capabil să se conducă 
singur. Echipat cu camere inteligente şi miniradare, ghidat de unul 
dintre sistemele de poziţionare globală şi călăuzit pe o hartă 
electronică de mare acurateţe, automobilul robot a devenit o 
realitate. Dar pionierii vor trebui să înfrunte o concurenţă 
neaşteptată. Ediţia online a cotidianului german „Die Welf a 
anunţat că armata chineză a pus la punct un model botezat „Leul 
Sălbatic 3", capabil să se descurce de unul singur în jungla 
traficului din marile oraşe. Programat să circule între două puncte 
date, noul sistem poate atinge o viteză de 105 km/h când se 
hotărăşte să se înscrie într-o depăşire. Dacă riscurile sunt prea 
mari, robotul preferă să evolueze la o distanţă regulamentară în 
coloană, cu o viteză medie de 60 km/h. în funcţie de aglomeraţie, 
pilotul automat poate opta pentru selectarea unui traseu alternativ. 

De când Den Xiao Ping a declarat că: „Nu contează ce 
culoare are pisica, important este să prindă şoareci!", China a 
devenit o putere economică mondială. Harnici şi neobosiţi, 
chinezii produc la preţuri din ce în ce mai mici calculatoare, 

componente electronice, telefoane, sisteme de recepţie TV prin 
satelit. Au dezvoltat propriul program spaţial, au lansat 
„taikonauţf şi sateliţi în spaţiu. în concluzie, posedă toate 
elementele necesare pentru fabricarea, comercializarea pe scală 
largă şi dirijarea primelor automobile cu pilot automat. Până 
acum, statul la volan n-a fost o îndeletnicire prea voioasă, mai ales 
în cazul drumurilor lungi, de mii de kilometri, de la o coastă 
continentală la alta. îndeobşte, şoferii s-au distrat doar stând la 
poveşti cu coechipierul sau ascultând radioul sau casetofonul, 
eventual nişte cărţi audio. Odată cu introducerea sistemelor 
automate de conducere auto, vor vorbi în voie la telefonul mobil, 
se vor distra pe calculator ori vor admira peisajul, vor urmări o 
emisiune TV ori vor flirta cu autostopistele, vor bea un pahar de 
vin fără grija alcoolmetrului ori, pur şi simplu, vor trage un pui de 
somn ca să se trezească odihniţi la destinaţie. 

In ziua când creierul electronic chinezesc ne va conduce 
maşina de acasă până la destinaţie, s-ar părea că instructorii auto 
şi poliţia rutieră vor fi trimişi în şomaj. Oare jocul „de-a birjarul 
şi vardiştiF, pânda la „cotul Carmageddonului" (de la cotul Do- 
nului citire) pentru amendarea cât mai multor contravenienţi îşi va 
pierde actualitatea? O lege fundamentală a naturii, cea de 
conservare, zice că nimic nu se pierde, totul se transformă. Pentru 
ca organul nefolosit să nu se atrofieze, el va primi o nouă funcţie. 
Ca şi până acum, victimele vor rămâne tot pietonii. Ei vor fi 
urmăriţi îndeaproape să nu coboare de pe trotuar cât timp culoarea 
semaforului e încă roşie, să nu traverseze prin locuri nepermise, să 
nu se înghesuie la uşa mijloacelor de transport în comun, să nu 
arunce bilete pe jos. Şi, pentru că roboţii auto sunt cuminţi şi fac 
numai ce zice programatorul, pentru ca veniturile poliţiei să nu 
scadă, sancţiunile pentru contravenţiile „per pedes" vor atinge 
nişte valori... hai să le zicem: neconstituţionale. 

Mai mult decât carbonul 



Dintotdeauna, oamenii au fost uimiţi de frumuseţea pietrelor 
preţioase, monocristale de diferite forme şi culori, ale căror feţe, 
ordonate geometric, răsfrângeau razele de lumină şi le dădeau o 
strălucire aparte. Scânteierile lor păreau magice, astfel încât în 
Antichitate şi în Evul Mediu, nestematele erau folosite nu numai 
pentru a împodobi coroanele regilor, armele prinţilor sau odoarele 
bisericeşti, ci şi în scopuri terapeutice. Se credea că berilul 
vindecă ulcerul, peruzelele înlătură durerile de cap, topazul alungă 
melancolia, iar carneolul închide rănile şi scade febra. Cu cât era 
mai preţioasă piatra, proprietăţile ei deveneau cu adevărat 
năucitoare. Safirul prevenea atacurile de cord şi se zice că se 
decolora dacă era purtat de un om păcătos. Un rubin pus în vin 
ajuta la detectarea otrăvurilor. Dar regele nestematelor era 
diamantul, ale cărui puteri depăşeau orice închipuire. Anihila 
otrăvurile; alunga molimele, chiar ciuma; îi ţinea departe pe 
solomonari şi vrăjitoare; îi încuraja pe ezitanţi şi îi transforma pe 
fricoşi în cavaleri neînfricaţi; menţinea pură dragostea dintre soţi. 

In epoca modernă, aceste însuşiri miraculoase apar trecute 
doar în zodiace, iar pietrele preţioase au căpătat cu totul alte 
întrebuinţări. Dacă ne gândim la cioburile de cuarţ menite să 
păstreze fixă frecvenţa de emisie a staţiilor de radio şi televiziune, 
la cristalele de galena sau de germaniu folosite pentru 
recepţionarea acestor unde, la cilindrii de rubin perfect polizaţi din 
primele lasere, la senzorii cristalini folosiţi pentru investigaţiile 
ecografice, la acele de safir sau diamant folosite pentru redarea 
înregistrărilor audio de pe vechile discuri de ebonită sau polivinil, 
la tot ce constituie inima ceasurilor electronice, jocurilor, 
calculatoarelor, frigiderelor sau maşinilor de spălat inteligente, 
devine clar că, după epoca de piatră, de bronz, de fier, omenirea se 
află acum în scânteietoarea eră a cristalelor. 

La sfârşitul secolului al XlX-lea, progresul ştiinţific şi tehnic 
a dat un impuls hotărâtor economiilor occidentale. Multe dintre 
lucrurile greu de găsit, aduse de departe, au putut fi fabricate 
industrial, în cantităţi mari, ceea ce le-a scăzut preţul şi le-au făcut 
accesibile. După mătase, mirodenii, coloranţi, cauciuc etc. a venit 
şi rândul pietrelor preţioase, inclusiv a diamantelor, să fie 
sintetizate din materii prime ieftine şi la îndemână. La urma 
urmei, cuarţul e doar dioxid de siliciu, adică un grăunte mai mare 
de nisip, safirul e la fel de banalul trioxid de aluminiu, iar 
diamantul nu-i altceva decât o varietate de cărbune deosebit de 
rară. 

„Steaua Sudului" nu-i aparţine în totalitate lui Jules Verne. Ea 
a fost scrisă de comunardul Paschal Grousset (1844-1909), căruia 
îi datorăm şi cele „Cinci sute de milioane ale Begumei". Orientat 
cu precădere către anticipaţia tehnologică, acesta a sesizat cererea 
crescândă de minerale dure, a urmărit experienţele de sintetizare a 
lor şi a creat o poveste exotică şi romantică cu acţiunea în Africa 
de Sud, Ţara Diamantelor, regiune care şi în prezent oferă 90% 
din producţia mondială de diamante naturale. Depus la editura 
Hetzel, romanul a fost revizuit de Jules Verne şi publicat sub 
semnătura sa în 1884, în cel de-al 25-lea volum din seria 
„Călătoriilor extraordinare'", cu titlul „L'Etoile de Sud. Le pays 
des Diamants". Ediţia românească, cu titlul „Steaua Sudului", a 
apărut în 1973, în traducerea lui Ion Hobana, cu o parte dintre cele 
şaizeci de ilustraţii originale realizate de Leon Benett, în cel de-al 
patrulea volum din colecţia Jules Verne de la Editura Ion Creangă. 

Cyprien Mere, un tânăr inginer de mine din Franţa, a fost 
trimis în Griqualand, la Vandergaart-Kopje, ca să efectueze 
măsurători topografice şi geologice în anumite zone ale ţinutului, 
să strângă eşantioane de roci şi să le analizeze. Aici s-a îndrăgostit 
de Alice Watkins, fata celui mai bogat proprietar din regiune, însă 
când i-a cerut mâna, tatăl 1-a refuzat, pentru că era prea sărac ca 
să-1 accepte de ginere şi tânărului nici nu-i plăcea ginul, 
îndrăgostitul nu s-a lăsat decepţionat. Mai întâi, a cumpărat un 
petic de mină, pe care 1-a răscolit cu ajutorul unor cafri, fără prea 
mult noroc, aşa că iubita i-a sugerat că, având cunoştinţele şi 

calificarea necesară, cel mai sigur ar fi să fabrice diamante. Ideea 
a rodit şi tânărul a început să experimenteze. 

Diamantul nu este doar un monocristal de carbon cu 
proprietăţi optice deosebite, ci şi cel mai dur mineral întâlnit în 
natură. Fără el, sondele n-ar putea să treacă de straturile de piatră 
ce acoperă zăcămintele de petrol, elveţienii ar trebui să ocolească 
munţii pe firul sinuos al văilor ca să se întâlnească unii cu alţii, iar 
Eurotunelul de sub Canalul Mânecii, ce leagă acum Anglia de 
continent, ar fi doar o îndrăzneaţă idee science-fiction. Precum 
Cyprien Mere îi explica fermecătoarei domnişoare Watkins: 

„Ştiţi că nu poate fi şlefuit decât cu propriul său praf şi 
tocmai această duritate preţioasă a permis să fie întrebuinţat, de 
câţiva ani, pentru străpungerea rocilor. Fără ajutorul acestei 
geme, nu numai că ar fi foarte greu de lucrat sticla şi multe alte 
substanţe dure, dar săparea tunelurilor, a galeriilor de mine, a 
fântânilor arteziene ar fi de asemenea mult mai dificilăr 

In cristalul de diamant, atomii de carbon se aranjează într-o 
reţea foarte densă, atât în colţurile unui cub, cât şi în centrul celor 
şase feţe. Dacă în grafitul din creioane, carbonul formează faguri 
fragili, ordonaţi în planuri paralele, care alunecă (clivează) şi se 
sfarmă, în diamant energia de legătură a atomilor din cubul cu feţe 
centrate este maximă. Ca orice varietate de carbon, diamantul 
poate fi ars şi se transformă în banalul bioxid de carbon, dar, spre 
deosebire de grafit, nu lasă urme pe hârtie şi nu poate fi zgâriat de 
nici un alt mineral. 

Comportamentul paradoxal al acestor structuri anorganice de 
carbon, situate la capetele opuse ale scării de duritate, e sugestiv 
redată într-o caricatură din „107 povestiri despre chimie" de L. 
Vlasov şi D. Trifonov (Editura Ştiinţifică şi Enciclopedică, 
Bucureşti, 1985), unde un savant aduce un creion la un bijutier, 
pentru a-1 transforma într-o nestemată (pag. 164). 

Savanţii au demonstrat că, prin încălzire îndelungată la 1500 
grade, în absenţa oxigenului, diamantul se transformă în grafit. 
Invers, e un pic mai greu. Diamantele nu se dizolvă în nici un 

solvent, nu se topesc, iar temperatura lor de vaporizare este 
extrem de ridicată, de aceea ele se fabrică prin depunere din gaze. 
Iniţial, s-au folosit presiuni şi temperaturi uriaşe. Eroul din 
„Steaua Sudului" a ales metanul, închis (probabil contribuţia lui 
Jules Verne) într-o ţeava de tun cumpărată de la o companie de 
voluntari care se desfiinţase după un raid împotriva triburilor din 
apropiere: 

„Ţeava de tun, tăiată după trebuinţă în atelierul lui Jacobus 
Vandergaart, furnizase exact unealta necesară, adică un recipient 
destul de rezistent pentru a suporta o enormă presiune în interior. 
După ce pusese în acest tub, închis în prealabil la una din cele 
două extremităţi, bucăţi de cupru şi aproximativ doi litri de apă, 
Cyprien îl umplu cu gaz metan; apoi îl închise cu capace de lut şi 
fixă cu buloane, la cele două capete, obturatoare metalice foarte 
solide. Aparatul era construit. Nu mai trebuia decât să-l supună 
unei încălziri intense.' 1 '' 

Instalaţia, descrisă atât de minuţios, este doar un element de 
recuzită. Ca şi albatrosul" lui Robur, ea nu era funcţională, însă 
îl ajuta pe cititor să treacă pe nesimţite dincolo de pragul a ceea ce 
era considerat imposibil în epocă. Şi miracolul s-a întâmplat: deşi 
tubul de oţel a plesnit, Cyprien a descoperit în interiorul lui un 
bulgăre roşu de argilă, cât o portocală de mare, care suna a gol, ca 
o puşculiţă. Iar în interiorul ei, un diamant negru, mai mare decât 
un ou de găină, „de dimensiuni colosale, neverosimile, fără 
precedent". Fără îndoială, cel mai mare diamant din lume! 

Cyprien Mere era în culmea fericirii. Pe atunci, n-avea de 
unde să ştie că „Steaua Sudului" era un diamant natural, găsit de 
Matakit, cel mai destoinic dintre cafrii săi şi strecurat la repezeală 
în cuptor. Şi-a prezentat descoperirea lui John Watkins, însă 
părintele iubitei a reacţionat dur, cât se poate de conservator, 
considerând că progresul realizat de ştiinţă reprezintă o modalitate 
de distrugere a bunăstării sale, ducând la închiderea minelor, la 
dispariţia Griqualandului şi transformarea proprietarului într-un 
cerşetor. Cu toate acestea, în momentul când întunecata nestemată 

a fost dăruită fiicei sale, el a ţinut să se mândrească şi a organizat 
o petrecere de prezentare a celei mai mari pietre preţioase din 
lume. în ciuda măsurilor de precauţie, nestemata a dispărut şi, 
cum bănuiala a căzut asupra negrilor, a început o cursă exotică de 
urmărire a lui Matakit, principalul suspect, care a culminat cu o 
întrecere între călăreţii urcaţi pe girafe şi fugarul purtat de un 
struţ, scenă aflată şi pe coperta ediţiei româneşti din 1973. Lăsăm 
cititorului plăcerea de a descoperi deznodământul acestei aventuri 
şi felul cum se termină povestea de dragoste. 

In prezent, tehnologia de fabricare a cristalelor artificiale se 
îmbunătăţeşte pe zi ce trece, astfel încât diferenţele au început să 
dispară, iar proprietarii minelor diamantifere au fost nevoiţi să 
ceară o lege prin care producătorii să fie obligaţi să specifice 
provenienţa pietrelor preţioase. 

în 2003, un grup de cercetători chinezi a reuşit să producă 
diamante artificiale din bioxid de carbon, cel din buteliile de sifon. 
Gazul comprimat reacţionează cu sodiul metalic la o presiune de 
800 bari, o temperatură de 440 grade Celsius. Reacţia durează 12 
ore şi se obţin grăunţe cristaline deosebit de pure, cu dimensiuni 
cuprinse între 0,25 - 1,2 mm. 

în 2004, în laboratorul de cercetări geofizice ale Institutului 
Carnegie din Washington a fost obţinut un diamant artificial cu 
50% mai dur decât diamantele naturale. Conform revistei 
„Innovations Report", procedeul CVD (chemical vapor 
deposition, depunere prin evaporare chimică) permite o obţinere 
mult mai rapidă decât alte metode tradiţionale. Folosind iniţial o 
temperatură de 2000 grade şi o presiune de 50-70 atmosfere 
echipa de cercetători a reuşit să obţină cristale de mărime 
obişnuită în doar 24 de ore, adică să mărească viteza de creştere a 
diamantelor de o sută de ori. 

Şi România produce şi vinde diamante artificiale (ele sunt 
oferite chiar prin intermediul unui sit pe internet). Se pare că 
iniţial tehnologia de fabricaţie a fost obţinută de către spionii 
coordonaţi de Ion Mihai Pacepa, la ordinul Elenei Ceauşescu. De 
asemenea, în diferite locuri din ţară se produc industrial şi alte 
pietre preţioase. în studenţie, autorul acestor rânduri a avut ocazia 

să crească safire şi rubine, alaun de potasiu, fluorură de calciu, 
siliciu, cuarţ şi alte monocristale sub îndrumarea profesorilor de la 
Facultatea de Fizică din cadrul Universităţii Timişoara, un centru 
academic unde în prezent funcţionează un institut de cercetări 
specializat. Aici au apărut o serie de lucrări de profil, dintre care 
foarte uşor de găsit în biblioteci este volumul „Cristale artificiale 
profilate" de Irina şi Dumitru Nicoară (Editura Facla, Timişoara, 
1988). 

Matematica, luată la bani mărunţi 



Pe la mijlocul lunii mai 2003, o bună parte din reţeaua de 
automate bancare din România a fost total blocată sau a funcţionat 
cu intermitenţe, în momentul când s-a încercat schimbarea 
programului de operare, operaţiune impusă de renunţarea la 
bancnotele de 50.000 (circa 1,5 euro) lei şi introducerea celor de 
500.000 lei (aproximativ 15 euro). O ţară întreagă a izbit cu 
pumnii maşinăriile care nu dădeau banii solicitaţi, ba uneori chiar 
refuzau să înapoieze cârdurile înghiţite. Evenimentul a fost tratat 
cu mănuşi de către mass-media, de teamă ca populaţia să nu-şi 
piardă încrederea în aparatele care au adus creditele la îndemâna 
cetăţeanului de pe stradă. Astfel s-a reuşit să se evite retragerea 
masivă a numerarului disponibil, care ar fi putut provoca 
falimentarea puţinelor instituţii bancare rămase după cea mai 
năucitoare succesiune de crahuri din istoria Europei postbelice. 

In vreme ce românii stăteau la coadă în faţa ATM-urilor, 
Jeffrey O. Shallit, un matematician din Canada, a dat publicităţii 
un studiu prin care propunea măsuri concrete de fluidizare a 
traficului de mărunţiş din Occident. Dacă vi se pare o chestiune 
minoră, amintiţi-vă că Isaac Newton, geniul care a descoperit 
calculul diferenţial, legea atracţiei universale şi telescopul cu 
oglindă, a fost înnobilat deoarece a reuşit să stabilească precis rata 
de schimb dintre guineele de aur şi moneda măruntă de argint din 
Anglia secolului XVII. 

Shallit a analizat circulaţia monetară din Uniunea Europeană, 
Canada şi SUA, apoi a tras concluziile de rigoare şi a prezentat o 
serie de sugestii în revista „Nature". Lumea s-a distrat copios, la 
auzul veştii că Statele Unite ale Americii ar avea nevoie de o 
monedă de 18 cenţi, Canada de una de 83 cenţi, iar Uniunea 
Europeană de firfirici valorând 133, respectiv 137 cenţi. 

în realitate, matematicianul n-a făcut altceva decât să 
optimizeze datele statistice. In SUA, monedele folosite cel mai 
des sunt cele de 1, 5, 10 şi 25 de cenţi. Dacă cineva plăteşte cu o 
bancnotă, el primeşte ca rest în medie 4,7 monede. Calculul 
matematic arată că ţara are cu adevărat nevoie de o monedă de 1 8 
cenţi, iar apariţia ei ar scădea simţitor sutele de tone de metal 
folosite pentru moneda divizionară. Astfel, cetăţeanul ar primi în 
medie doar 3,89 monede. Prin introducerea unei monede de 32 
cenţi în locul celei de 50 cenţi, numărul ar scădea chiar la 3,46. 

Societatea de consum e guvernată de unele legi ciudate, puţin 
cunoscute de oameni. Majoritatea preţurilor se conformă legii lui 
Benford, care spune că majoritatea cantităţilor din viaţa curentă nu 
respectă o distribuţie statistică liniară între 1 şi 9. 30% dintre 
mărimile utilizate curent încep cu cifra 1 , o probabilitate mult mai 
mare decât 10%, cât ar fi normal. La cealaltă extremă, doar 4,6% 
dintre mărimi încep cu cifra nouă. Electroniştii cunosc prea bine 
fenomenul din şirul de valori standardizate ale pieselor fabricate 
industrial. Frank Benford a fost un fizician care a observat că 
primele pagini din tabelele de valori sunt mult mai uzate decât 
ultimele, lucru pe care-1 poate confirma orice inginer proiectant. 

Pe de altă parte, comercianţii au început să stabilească tot mai 
des preţuri care se termină în 9, ca să dea impresia că marfa e mai 
ieftină decât în realitate. De exemplu, un volumaş are un preţ de 
doar 4,99 euro, ceea ce la o primă vedere pare cu 20% mai mic 
decât valoarea rotundă de 5 euro. 

Dimensiunile masei monetare s-au stabilit din compunerea 
acestor două tendinţe. Shallit, ca orice matematician care se 
respectă, a propus iniţial folosirea unei diviziuni monetare axate 
pe puterile lui 2, adică monede de 1,2, 4, 8, 16, 32 şi 64 cenţi. 

Ştiţi până la cât se poate număra pe 10 degete? Mai precis, 
câte numere pot fi arătate? Zece? Nicidecum, folosind sistemul 
binar putem exprima cu degetele de la ambele mâini mărimi de 
peste o sută de ori mai mari, mergând până la 1023, adică doi la 
puterea a zecea minus unu. 

Sistemul binar şi-a dovedit utilitatea în cazul maşinilor de 
calcul, în schimb el este absolut imposibil de pus în practică în 

cazul oamenilor. Ne pare rău pentru matematicianul canadian, dar 
introducerea sistemului binar n-ar face decât să le permită 
comercianţilor să-i fure pe cumpărători, care s-ar zăpăci cu totul. 

Fie bancnote sau mărunţiş, banii n-aduc fericirea, însă o 
întreţin, cum zice o vorbă din bătrâni. Românii duc lipsă şi de 
bancnote, şi de mărunţiş. Ori de câte ori plec la cumpărături, mă 
întorc cu buzunarele pline de pliculeţe cu zahăr vanilat sau praf de 
copt, bomboane sau gume de mestecat, lucru care îi bucură nespus 
de mult pe copiii mei. Uneori am impresia că în viitor nu vor 
circula nici banii de metal, nici echivalenţii lor electronici, ci doar 
rondele de ciocolată poleite cu aur şi dropsuri învelite în celofan. 
Şi toată lumea va fi mulţumită, cu excepţia unor matematicieni... 

Muzeul jucăuşilor 



Mai bine de o lună, Muzeul Judeţean de Istorie şi Artă 
„Vasile Lucăcel" din Zalău a găzduit o inedită expoziţie de jucării 
vechi, strânse de bucureşteanul Dumitru Cristian, preşedintele 
Asociaţiei Muzeul Jucăriilor. Numai în două zile, la sfârşitul de 
săptămână din 18-19 mai, cu prilejul „Nopţii porţilor deschise", 
când oamenii au putut intra gratis, ea a fost vizitată de circa 700 
de curioşi. Colecţia cuprinde câteva sute de piese. Multe dintre ele 
provin dinainte de „epoca cauciucului şi plasticului" şi sunt 
confecţionate din lemn, carton, cârpe, pănuşi, tinichea. Alăturate 
lor, o galerie foto de portrete de copii dinainte de zorii „civilizaţiei 
digitale". Chipuri bucălate, zâmbitoare, încrezătoare în viitor, 
dornice să descopere lumea. 

Mă uit la micuţii de azi. Ce deosebire! Chipuri absorbite, 
absente, surde şi tăcute. Stau tot timpul cu nasul într-un monitor. 
Dacă părinţii reuşesc cumva, prin absurd, să-i desprindă de 
calculator, ei îşi scot consola de buzunar sau telefonul mobil şi îşi 
continuă netulburaţi hălăduiala în lumea virtuală. Le atragi atenţia, 
uite, acolo a început eclipsa de Lună şi ei ridică din umeri: „Lasă- 
ne! O s-o vedem deseară la televizor." Ca să te înţelegi cu ei, 
trebuie să-ţi faci cont pe canalul lor de chat şi să-i „buzzui" cu 
încăpăţânare, dar te „bannează" (te exclud) imediat ce îşi dau 
seama cine eşti şi de ce îi tulburi. 

Mă tem că urmaşii acestor „musculiţe lipite de ecran" nu vor 
mai fi interesaţi deloc de joacă, de mişcarea în aer liber (la orele 
când soarele n-are dinţi). Dar tot învăţul are şi un dezvăţ! Şi- 
atunci, nişte bătrânei simpatici (care au dat în mintea copiilor de 
acum 50 de ani) vor strânge mână de la mână fonduri ca să 
amenajeze într-o dumbravă de la marginea oraşului un spaţiu 
numit „Muzeul jucăuşilor" . 

In primul despărţământ, vor planta un cireş aidoma celui în 
care s-a urcat Nică a Petrei Ciubotariului din „Amintirile" lui 
Creangă. Din păcate, ca să evite confuzia cu marijuana (Cannabis 
indică), organizatorii vor fi obligaţi prin lege să renunţe la 
plantarea cânepei obişnuite {Cannabis sativa). Eventual, vor sădi 
„iarba elefantului", o plantă cu creştere rapidă, atât de căutată 
astăzi în industria panourilor aglomerate din lemn. Recoltată 
periodic, vânzarea ei va permite sponsorizarea unei tonete unde 
doritorii vor găsi halviţe cu stafide, covrigei săraţi, braga 
proaspătă şi ceai de tei îndulcit cu miere polifloră. 

In următoarea secţiune, pe un ţărm de mare, mai mulţi copii 
vor construi castele din nisip. Apa va fi călduţă şi de un albastru 
marin, fără urme de petrol sau alge roşii. Nisipul cuarţos va fi 
cernut cu atenţie, ca să se elimine cioburile tăioase de sticlă, 
dopurile metalice de bere şi „pufuleţii" de „caniş merga". Se vor 
adăuga pietricele cu muchiile rotunjite şi cochilii variat colorate. 
Valurile nu vor depăşi cincisprezece centimetri, iar briza zece 
kilometri pe oră. Din când în când, câte un vapor va trece pe buza 
orizontului şi va boncălui din goarne. La nevoie, când vor apare 
semne de moleşeală, o lotcă va aduce câţiva piraţi şi nişte 
papagali. 

La capătul plajei, un clown în haine colorate ţipător îi va 
invita pe copii în arena circului, unde micii magicienii vor scoate 
iepuraşi din jobene, maimuţelele se vor da peste cap pe beţele cu 
mâner, contorsionistele vor face puntea, omul-ghiulea va ţâşni din 
gâtul unei sticle de suc, elefanţii-stropitoare vor împroşca publicul 
cu apă, iar jongleurii vor împărţi portocale şi glume ca să nu 
rămână nimeni supărat. Câinele Mihail va cânta melodia generică 
din „Luminile rampei", aplaudat de trupa de foci şi pinguini de la 
delfinariu. 

Dincolo, lângă rondul de flori, se va întinde o păturică, unde 
mai multe păpuşi le vor aştepta pe fetiţe. Un dulăpior cu multe 
haine şi o comodă cu ceşcuţe de ceai vor constitui un decor 
minim. Câteva năframe vor închipui nişte mese şi un pătuţ. 
Accesul căţeluşilor şi pisicuţelor va fi neîngrădit. In schimb, ca să 
pătrundă „în căsuţă", oaspeţii îşi vor scoate obligatoriu încălţările 

pe marginea păturii. Dacă se poartă civilizat, când se vor juca „am 
pierdut o batistuţă" vor primi câte un pupic. 

Pe porţiunea de teren cu multe tufe, două echipe se vor juca 
„de-a hoţii şi vardiştii". Primii îşi vor lăsa mustăţi haiduceşti şi 
vor călări nişte ponei închiriaţi de la circ. Cei din poteră vor purta 
uniformă şi vor dispune de motociclete cu girofar şi megafon. 
Dacă au trecut în clasa a treia şi deja cunosc literele, vor avea voie 
să scoată şi chitanţierul de amenzi. 

Auziţi fluieratul ascuţit şi pufăitul vălătucilor de fum? Pe 
acolo circulă garnitura trenuleţului de agrement, cu pornire de la 
peronul doi şi-un sfert. La fiecare tură, se schimbă mecanicul. 
Călătorii sunt rugaţi să poftească în vagoane. Anunţurile de pe 
peron se vor face pe fondul cântecului trupei Iris, „Trenul fără 
naş" ori al „Holografului" cu Gabriel Cotabiţă interpretând ,^4z 
bilet? Ba nu! Ba da!" (V-am avertizat că muzeul a fost înfiinţat de 
nişte moşi de acum 50 de ani!) 

Muzeul jucăuşilor va fi plin de copii cu haine murdare, 
pantalonaşi rupţi, genunchi jupuiţi, poate cu nişte mici vânătăi pe 
ici, pe colo - dar roşii în obraji, nişte micuţi vânjoşi cu pielea 
bronzată, cu ochii strălucitori. Ei se vor culca rupţi de oboseală şi 
vor visa că sunt sărutaţi zâne atunci când mămica îi va înveli cu 
păturica. Şi a doua zi, când se vor trezi, vor uita de tastaturi şi 
console - vor începe să se joace „de-a jucăuşii" ... 

Nanominunile viitoare 



Ulf Leonhardt, profesor de fizică la Universitatea Saint 
Andrews din Scoţia, a ratat anul acesta Premiul Nobel. Votul 
Academiei de Ştiinţe din Stockholm i-a desemnat pe fizicienii 
Andre Konstantinovici Geim şi Konstantin Sergheevici 
Novosiolov, doi ruşi, unul din Olanda, altul din Anglia (nimeni nu 
e profet în satul său!), care au descoperit o nouă formă, 
bidimensională, de carbon, numită „graphene", caracterizată prin 
conductivitate electrică ridicată, transparenţă optică şi rezistenţă 
mecanică mare. O peliculă de carbon de acest tip este foarte 
subţire (0,142 nm grosime) şi, mult mărită, seamănă cu o plasă cu 
ochiuri hexagonale, de tipul celor folosite la coteţele de păsări. 
Sfera de aplicaţie este foarte largă şi cuprinde: detectoare de gaz, 
structuri semiconductoare, circuite integrate, ecrane sensibile la 
atingere, condensatoare miniaturale de mare capacitate, interfeţe 
biologice, plăci antibacteriale etc. 

Cercetările lui Ulf Leonhardt au ţintit de asemenea domeniul 
nanomaterialelor, propunerea înaintată de colegii săi către înaltul 
for ştiinţific vizând „predicţia, descoperirea şi dezvoltarea 
metamaterialelor cu indice de refracţie negativ". Ele sunt 
materiale cu proprietăţi optice şi, în general, electromagnetice 
uimitoare, din care în curând se va putea construi „pelerina 
magică a lui James Porter" (tatăl lui Harry Potter, prietenul lui 
Albuş Dumbledore, vrăjitorul numit director la şcoala de magie, 
care i-a dăruit-o celebrului ucenic vrăjitor, cu prilejul primului 
Crăciun petrecut la Hogwarts). în 2009, experimentele cu 
nanostructuri refractante au fost încununate de succes pentru 
diferite raze micrometrice cu lungimi constante de undă, deci s-a 
obţinut invizibilitate pentru anumite frecvenţe. Cum însă lumina 
diurnă cuprinde toate frecvenţele de la roşu la violet, 
invizibilitatea prin devierea luminii va deveni o realitate abia când 

metamaterialele vor putea prelua, conduce şi reda tot spectrul 
diurn. De altfel, aceiaşi tehnologie va permite construirea unor 
porţi camuflate, de genul celor aflate pe „peronul 9 3/4" din gara 
londoneză King's Cross. 

Un alt domeniu de interes pentru profesorul scoţian 1-a 
constituit microlevitaţia cuantică. Cercetătorii au plecat de la 
şopârla gecko, un oaspete îndrăgit din ţările calde, unde micuţa 
reptilă vânează ţânţarii şi muştele de pe pereţii şi tavanul 
încăperilor, mişcându-se parcă desprinsă din chingile atracţiei 
gravitaţionale. Picioruşele unui gecko sunt acoperite cu striaţii 
fine, iar ceea ce asigură aderenţa perfectă la orice tip de suprafaţă 
este forţa Casimir, prezisă încă în 1946 de Hendrick Casimir şi 
Dirk Polder, demonstrată experimental şi transpusă într-o relaţie 
cantitativă abia in 1996 de Steve K. Lamoreaux (alte surse îl 
indică pe Marcus Spaarnay, de la laboratorul Phillips din 
Eindhoven, 1958, dar care nu a stabilit descrierea matematică a 
fenomenului). Ea apare între plăci metalice paralele foarte 
apropiate, datorită fluctuaţiilor energetice din vidul străbătut de 
diferite radiaţii şi este o forţă de atracţie. Lui Ulf Leonhardt i-a 
venit ideea să utilizeze fenomenul pentru a crea o respingere care 
să înfrângă atotprezenta gravitaţie, respectiv un soi de levitaţie. 
Dacă un gecko se poate menţine pe o placă de sticlă, ţinându-se cu 
un singur deget, levitaţia cuantică acţionează invers şi face ca 
obiectele să nu se atingă, respectiv să plutească în aer, la foarte 
mică înălţime, deasupra unui plan. In acest scop, Ulf Leonhardt a 
modificat geometria structurilor şi a plasat între microplăcile 
metalice nişte nanoforme lenticulare convexe. Câmpul de aplicaţii 
este foarte larg, de la micşorarea fricţiunilor dintre feluritele părţi 
ale nanomaşinilor până la explicarea interacţiunilor dintre 
particule în apropierea găurilor negre. 

Un experiment făcut de fizicienii de la Departamentul de 
Fizică şi Matematică al Universita dell'Insubria din Como a arătat 
că Stephen Hawking a avut dreptate atunci când a prezis că 
enormele aglomerări de materie condensată, rezultate în urma 
colapsului unor stele gigantice, se destramă încetul cu încetul. 
Denumirea de „gaură neagră" sugera un imens sorb cosmic, din 

gura căruia nu scapă nimic, nici măcar o mână de fotoni, cât o 
licărire de lumânare. Hawking n-a fost de acord şi de aceea 
radiaţia emisă de zona numită „orizontul evenimentelor cuantice" 
îi poartă acum numele. Ea este foarte slabă şi încă nu poate fi 
detectată cu ajutorul telescoapelor existente. Iată că simulările în 
laborator au demonstrat existenţa ei. Cu ajutorul unor oglinzi 
parabolice aurite, lasere capabile să genereze impulsuri foarte 
scurte şi fibre optice de mare densitate, s-a demonstrat că în 
câmpurile de mare intensitate perechile virtuale particulă- 
antiparticulă (fotonul este propria sa antiparticulă) se despart, una 
fiind înghiţită de colapsar, iar cealaltă devenind detectabilă. Ca să 
spunem aşa, radiaţia Hawking este o radiaţie „indusă" de mişcarea 
particulelor şi provoacă amplificarea fluctuaţiilor cuantice din vid, 
respectiv tocmai ceea ce generează efectul Casimir. 

Ultima descoperire năstruşnică a opticianului cel doldora de 
idei este „oglinda universală", care poate reflecta toate radiaţiile, 
indiferent de unghiul de incidenţă. Ea este opusul „mantiei 
fermecate" şi are ca scop amplificarea vizuală a obiectului 
cercetat. Montată pe un avion, un satelit sau un vapor, ea permite 
urmărirea uşoară prin intermediul microundelor cu ajutorul unui 
radar, pe ecranul căruia se va distinge foarte clar. Spre deosebire 
de civili, militarii urmăresc aplicaţiile cu scop contrar, posibile şi 
ele. Dacă întreaga armură a unui tanc va fi acoperită cu asemenea 
oglinzi, aviaţia nu va putea să ghideze proiectilele perforante cu 
ajutorul unei raze laser, deoarece lumina va fi deviată şi nu se va 
întoarce la dispozitivul de ochire. „Oglinda universală" nu este o 
speculaţie, ci o altă aplicaţie spectaculoasă a metamaterialelor. 
Poate că anul acesta Ulf Leonhardt a ratat premiul Nobel, dar 
oricare dintre descoperirile prezentate mai sus îi va asigura vreme 
de decenii o prezenţă certă în propunerile înaintate academiei 
suedeze. 

Organele inutile 



în ultima zi a lunii mai, ziarele au anunţat cu mare tam-tam că 
Markos Kyprianou, comisarul european pentru sănătate, a propus 
înfiinţarea unui cârd european de donator de organe, valabil în 
toate ţările membre. In ţările UE există aproximativ 40 000 de 
pacienţi înscrişi pe listele de aşteptare pentru un transplant, dintre 
care mor zilnic câteva zeci, din cauza lipsei unui organ 
compatibil. Dacă europenilor le surâde ideea să-şi ajute semenii şi 
după moarte, prin permisiunea de prelevare a ficatului sau 
rinichilor, românilor le place să fie duşi la groapă cu toate 
măruntaiele, chiar dacă nu le mai sunt de nici un folos pe lumea 
cealaltă. Ideea de a dona un organ are cei mai mulţi susţinători în 
Suedia (81%), în timp ce doar 27% dintre românii chestionaţi au 
spus că ar dona un organ pentru transplant. Urmărind discuţiile 
pro şi contra de pe diferite forumuri, ne-am adus aminte că printre 
organele noastre se numără şi câteva cărora savanţii nu le-au găsit 
nici un rost şi pe care, în virtutea obişnuinţei, le transmitem mai 
departe pruncilor noştri, aşa cum şi noi le-am moştenit de la nişte 
strămoşi foarte îndepărtaţi. Câteva dintre ele chiar reprezintă un 
factor de risc pentru sănătatea noastră. 



Apendicele 

Este cea mai cunoscută „relicvă''' din organismul nostru, o 
porţiune de forma şi mărimea unui deget de mănuşă (unii zic că 
seamănă cu un vierme mare), aflată în partea de jos a cecului, cum 
numesc medicii primul segment al intestinului gros. Se pare că 
apendicele provine de la un strămoş comun cu cel al ierbivorelor, 
la care joacă un rol important în digestia alimentelor. La om, 
apendicele contribuie doar la prosperitatea chirurgilor, deoarece 
are prostul obicei să se inflameze din senin, iar dacă apendicita nu 

este observată la timp sau tratată corespunzător (Măria Treben 
recomandă ceaiul de zmeură de câmpie), ea perforează şi se 
transformă în peritonită, o formă gravă, care necesită o intervenţie 
chirurgicală imediată. Operaţia de îndepărtare se numeşte 
apendectomie şi nu prezintă nici un fel de risc major. Numărul 
persoanelor afectate de inflamaţia apendicelui e destul de mare, 
incidenţa fiind de 8 cazuri de apendicită la 100 de oameni, mai 
ales la persoane aflate între 10 şi 30 de ani. Mortalitatea e redusă, 
de sub 1 la 1000. Dintre personalităţile din România afectate în 
ultimul an, să-i amintim pe Emil Boc, liderul Partidului Democrat 
sau pe boxerul Leonard Doroftei, zis „Naşul". 



Măselele de minte 

în timpul vieţii, oamenii au parte de două seturi succesive de 
dinţi: cei 20 dinţi de lapte, care apar în fragedă pruncie şi dentiţia 
permanentă, compusă din 28 de dinţi, la care, eventual, se adaugă 
cele 4 măsele de minte (statistic, ele se întâlnesc doar la trei 
sferturi din populaţie; oltenii se laudă că le au cu toţii şi pot fi 
recunoscuţi după ele). Ultimii molari au fost denumiţi astfel, 
deoarece ei apar abia în jurul vârstei de 1 8 ani, când se consideră 
că omul e pe deplin responsabil pentru faptele sale. Adesea, când 
erup, ei presează molarul vecin şi provoacă durere, drept care sunt 
imediat extraşi. Savanţii explică fenomenul prin faptul că, odată 
cu procesul de umanizare, maxilarele noastre s-au micşorat, fără 
să ţină cont de apariţia măselelor de minte impusă de programul 
genetic moştenit de la predecesori. O dovadă ar fi caninii umani, 
care sunt mai mici şi mai puţin ascuţiţi decât cei ai cimpanzeilor 
sau gorilelor. Alţi oameni de ştiinţă zic însă că apariţia măselelor 
de minte are loc la timpul potrivit, într-un moment când, pe 
vremuri, ceilalţi molari se toceau şi noii dinţi îi înlocuiau fără 
probleme. Prin urmare, vinovate pentru durerile provocate de 
înghesuirea dinţilor din fălci sunt tocmai periuţa şi pasta de dinţi, 
care protejează primii molari, în loc să-i lase să se macine. 

Coccisul, codiţa pierdută 

Majoritatea mamiferelor posedă coadă, o parte a trupului 
folosită curent pentru comunicare ori la contrabalansarea 
diferitelor mişcări. La o parte dintre maimuţe, ea a devenit un al 
cincilea membru. In momentul când strămoşii omului s-au ridicat 
în poziţie verticală, coada a devenit inutilă şi, cu timpul, a 
dispărut. Ultimele 4-5 vertebre din coloana vertebrală s-au 
micşorat şi s-au sudat într-un singur os curb situat la capătul şirei 
spinării, numit coccis. în unele cazuri, rare, dar cu o frecvenţă mai 
crescută la neamurile de origine asiatică, nou-născutul vine pe 
lume cu câteva vertebre în plus, un exemplu tipic de atavism. La 
noi, asemenea apariţii erau considerate nefaste, iar despre 
neobişnuitul bebeluş se spunea că va deveni un priculici. La 
popoarele catolice, anomalia genetică era pusă pe seama 
consanguinizării şi se considera că provine ca rezultat al unei 
legături incestuoase sau a căsătoriei dintre veri. In prezent, ca să 
nu-i neliniştească pe oamenii din jur, vertebrele suplimentare se 
extirpă printr-o operaţie chirurgicală banală, fără nici un fel de 
urmări pentru copilaş. 



Pielea de găină 

Pielea noastră este un ţesut complex, care ne protejează de 
umiditate sau de radiaţiile solare şi joacă un rol important în 
menţinerea temperaturii interne a corpului la o valoare constantă. 
Ea conţine şi o mulţime de peri, la rădăcina cărora se află nişte 
muşchi minusculi, numiţi „erector pili". Când ne este frig sau 
când ne temem de ceva, aceşti muşchi se contractă, provocând 
ridicarea tegumentului în jurul firelor de păr, adică apariţia „pielii 
de găină". Ridicarea perilor e o reacţie de apărare. Dacă omul şi- 
ar fi păstrat blana, atunci ea ar fi provocat o aparentă creştere în 
dimensiuni, menită să-1 sperie pe atacator, precum se întâmplă la 
câinii care îşi zbârlesc perii de pe spate ori la pisicile care îşi 
curbează spinarea în sus. Aşa însă, omul îngrozit capătă 
înfăţişarea unei găini ciupilite, ajungând de... râsul curcilor. 
Necazurile nu se opresc aici, deoarece prezenţa perilor mişcaţi de 

micii muşchi pune în discuţie şi unele aspecte din teoria lui 
Darwin. Faptul că maimuţele din Africa toridă şi-au păstrat blana, 
în vreme ce oamenii din zonele temperate sau polare au pierdut-o, 
n-a fost explicat în mod satisfăcător de evoluţionişti. Părul uman 
se află distribuit în special pe cap şi faţă, jucând un rol de semnal 
sexual. Mustaţa şi barba sunt semne evidente ale virilităţii 
masculine, în vreme ce părul lung şi moale atrage atenţia asupra 
fertilităţii feminine. Restul perilor şi-au pierdut rostul iniţial, 
transformând omul în ceea ce zoologul britanic Desmond Morris a 
denumit drept o „maimuţă goală". 



Sânii bărbaţilor 

Oricât de ciudat pare la prima vedere, bărbaţii păstrează de-a 
lungul întregii vieţi ţesutul mamar din jurul sfârcurilor de pe piept, 
în perioada adolescenţei, secreţia de testosteron împiedică 
dezvoltarea sânilor la băieţi, astfel încât ei se dezvoltă numai la 
adulţii cu probleme hormonale. Unii dintre ei chiar sunt capabili 
să secrete lapte, dar asta numai în cazuri foarte rare. La 
majoritatea bărbaţilor, sânii sunt plaţi şi sfârcurile lor joacă un 
singur rol, în stimularea sexuală. Deşi reprezintă o reminiscenţă 
inutilă, ţesutul mamar masculin constituie un factor de risc, 
deoarece şi bărbaţii fac cancer la sân. In România, se înregistrează 
anual 6.500 de noi cazuri de cancer mamar, dintre care circa o 
sutime (deci câteva zeci) la bărbaţi. 

Origami, arta de a plia hârtia 



1. Hârtia 

Hârtia a fost obţinută pentru prima oară de chinezi, ca rezultat 
al încercărilor făcute pentru a recupera deşeurile de mătase. Noul 
material, un soi de pâslă foarte subţire, n-avea cum să concureze 
cu ţesăturile de borangic, dar s-a dovedit util pentru scriere, desen, 
împachetat sau în alte scopuri, unele dintre ele destul de 
neobişnuite. 

Vechile cronici amintesc că atunci când împăratul Wu din 
dinastia Han veche (sec. II î.C.) a căzut greu bolnav, prinţul Wei 
(128-91 î.C), moştenitorul tronului, a ţinut să-1 viziteze, deşi ştia 
că l-ar putea înfuria: Fiul Cerului nu agrea oamenii cu nasul mare, 
iar prinţul aducea la chip cu Cyrano de Bergerac în ceea ce 
priveşte mărimea organului olfactiv. Totuşi, dată fiind miza: 
tronul împărătesc, trebuia să facă încercarea. Ca să ascundă ceea 
ce-i prisosea, moştenitorul şi-a lipit pe nas o bucată de hârtie şi 
abia aşa a îndrăznit să se prezinte dinaintea suveranului muribund. 
La vederea nasului acoperit cu hârtie, împăratul s-a supărat 
cumplit: 

- Ai crezut că am murit şi ţi-ai lipit hârtie de nas ca să nu-mi 
simţi duhoarea? 

Parafrazându-1 pe Pascal, am putea să spunem că dacă nasul 
prinţului Wei ar fi fost mai scurt, istoria omenirii ar fi fost alta, 
deoarece, în izbucnirea lui de mânie, suveranul Imperiului de 
Mijloc 1-a dezmoştenit pe prinţ şi a poruncit gărzilor să-1 dea afară 
din palat. 

Cu timpul, cererea de hârtie de mătase a devenit atât de mare, 
încât în 105, când nobilul Ts'ai Lun perfecţionează procedeul de 
fabricaţie şi reuşeşte să producă hârtia din orice material care 
conţine celuloză: paie de orez, trestie, scoarţă de dud, deşeuri de 

cânepă, etc. împăratul îl îmbogăţeşte, iar poporul îl glorifică. 
După moarte Ts'ai Lun este zeificat. Ca o supremă recunoaştere a 
meritelor sale, meşterii papetari îi înalţă un altar în templul Siu- 
fang şi îl declară divinitate protectoare a breslei. In fiecare an, 
primăvara şi toamna, mulţimi de pelerini ard bani de hârtie şi 
tămâie, ca ofrandă pentru binefăcătorul atâtor mii de familii. Piua 
de piatră unde, ajutat de ucenicul său, Tsuo Bo, îşi pregătea 
amestecul de fibre de celuloză a devenit atât de preţioasă, încât 
într-unui dintre anii săraci din timpul dinastiei Tang (618-907), ea 
a fost trimisă la palatul imperial ca să compenseze neplata 
impozitelor din regiunea Han-jou. 



2. Lumea chineză şi hârtia 

Vom înţelege pe deplin recunoştinţa care a generat aceste 
onoruri, numai dacă vom pătrunde un pic în spiritualitatea extrem- 
orientală. Sub influenta taoismului şi, ulterior, a budismului, s-a 
impus credinţa că lumea reală este o faţetă, o ipostază a 
universului, care mai cuprinde şi alte lumi, printre care cea a 
imaginarului. Toate aceste lumi sunt virtual reale şi între ele există 
anumite posibilităţi de intercomunicare, accesibile de la un anumit 
nivel de spiritualizare. Artiştii ale căror opere tind către 
desăvârşire realizează acest contact. 

în pictura chineză, de exemplu, imaginile pot substitui pe 
deplin realitatea imediată. Astfel s-a întâmplat ca împăratul Xuan 
Zhong din dinastia Tang (618-907) să se plângă pictorului Li 
Sixun (651-716) că nu poate să doarmă, deoarece cascadele 
pictate pe paravanele din palatul Datong, decorate de acesta, sunt 
mult prea zgomotoase. Wu Daozi (700-760), un alt maestru din 
aceeaşi perioadă, a dispărut în negurile unui peisaj pe care abia îl 
terminase, aşa cum contemporanul său, poetul Li Po (701-762), a 
murit înecat în timp ce încerca să atingă, în unda unui râu, 
oglindirea lunii de-atâtea ori cântată. Ideea că orice reprezentare 
este virtual reală nu este întrutotul străină nici civilizaţiei 
occidentale, care a moştenit-o prin intermediul creştinismului de 
la evrei: să nu-ţifaci chip cioplit... 

Deoarece hârtia, prin răspândirea şi costul ei redus, constituie 
suportul material ideal pentru reprezentarea fiinţelor şi obiectelor, 
ea a devenit o componentă vitală, omniprezentă a vieţii spirituale 
din Orient. Un singur exemplu: dacă la noi se pune un ban în 
mâna mortului (se dă ortul), chinezii ard la înmormântări copii 
fidele ale banilor de hârtie sau dedicaţii pictate cu fiinţele şi 
lucrurile pe care mortul ar dori să le regăsească pe lumea cealaltă. 
Obiceiul poate fi ilustrat cu mii de exemple din literatura chineză 
clasică. II regăsim mai peste tot şi în romanul lui Wu Cheng-en, 
Călătorie spre soare-apune, unde împăratul Li Shi-min, chemat 
pe lumea cealaltă ca să se judece cu un dragon, scapă de spiritele 
hoţilor şi tâlharilor executaţi împărţindu-le o parte din banii 
adunaţi de un apar (vânzător de apă) şi soţia lui. 

El este amintit la fel de des şi în „Milionul. Cartea 
minunatelor călătorii ale lui Marco Polo". Pentru exemplificare, 
am ales un fragment din capitolul CXXXI: 

Şi vă mai spun că trupurile morţilor le duc şi le ard, şi că 
toate neamurile mortului se îmbracă atunci în haine de cânepă, 
adică sărăcăcios, ca semn de jale, şi merg pe lângă mort, tot 
cântând din instrumente şi ridicând rugi către idoli. Iar când au 
ajuns la locul unde trebuie ars mortul, fac din hârtie bărbaţi şi 
femei, cai, bani şi cămile şi multe altele; şi când focul s-a încins 
bine, ard trupul şi cu toate lucrurile acestea, pentru că ei cred că 
mortul va avea pe cealaltă lume toate acele lucruri ca să-l 
slujească şi că toată cinstea care i se face pe pământ, când îl ard, 
i se va face şi pe lumea cealaltă de idoli. 

Acelaşi obicei este practicat şi de către tătari, nu numai la 
funeraliile obişnuite, ci chiar la nunţile de copii morţi. Din 
capitolul LVIII aflăm: 

Dacă unui om i-a murit un copil, când vine vremea de s-ar fi 
însurat dacă ar fi trăit, caută pe alt om cu fată moartă de seama 
lui şi se încuscresc şi dau fata moartă feciorului mort. Şi pentru 
aceasta fac scrisoare anume şi apoi o ard: şi când fumul se 

risipeşte în văzduh ei zic că scrisoarea s-a dus pe cealaltă lume 
unde sunt copiii lor şi acolo se ţin bărbat şi nevastă... 

Ca să nu mai lungim vorba, celui interesat să înţeleagă 
această trăsătură definitorie a Orientului, atât de ciudată pentru 
europeni, îi recomandăm să citească dialogul dintre May-may şi 
Dirk Struan de la sfârşitul capitolului 8 din romanul Tai-Pan de 
James Clavell, unde, după ce scapă de atacul pirateresc al 
rivalului său, Dirk Struan asistă la oferirea ideii de argint ca 
ofrandă adusă zeilor mării. 

Să încheiem amintind expresia tigru de hârtie, care vizează 
un om ce susţine că este curajos, dar numai gura e de el (un 
fanfaron). 

3. Hârtia ajunge în Ţara Soarelui-Răsare 

De la chinezi, prin intermediul coreenilor, japonezii au 
preluat procedeul modern de fabricare al hârtiei şi o serie de 
meşteşuguri artizanale bazate pe prelucrarea ei. Cu toate că zeului 
Ame no Hiwushi no Mikoto îi revine meritul de a fi fabricat 
hârtia din scoarţă de dud încă din vremurile mitice ale primului 
răsărit de Soare, hârtia astfel obţinută a fost utilizată mai mult în 
scopuri religioase sau practice decât pentru scriere sau pictură. 
Nici că se putea altfel, deoarece curtea imperială s-a hotărât să 
introducă birocraţia în administraţia publică abia la sfârşitul 
secolului al IV-lea d.C, când, ca urmare a asistentei militare 
acordate statului Paekche (391), soseşte din Coreea cărturarul 
Achiki şi a generalizat-o abia după anul 405, când Ţara Soarelui 
Răsare a importat la sfatul acestuia pe primul alfabetizator 
profesionist (sau, dacă e să fim riguroşi: ideogramizator), un 
profesor coreean pe nume Wani. 

După un secol de trudă şi canoneală cu ideogramele şi 
chineza clasică, devenită limbă oficială a curţii, în 604 prinţul 
regent Shotoku Taishi (572-622), fiul împărătesei Suiko (592- 
628), impune budismul ca religie de stat (594). Curtea imperială 
este reorganizată printr-o Constituţie după 12 ranguri (604), care 

se deosebeau prin culorile diferite ale panglicilor (kammuri) legate 
în păr, iar supuşii şi vasalii sunt somaţi să copieze modelul chinez 
din epocă în organizarea armatei şi a învăţământului laic. Un an 
mai târziu, se elaborează primul cod de legi din istoria ţării. In 
610, al 18-lea an de domnie a împărătesei Suiko, prinţul convinge 
un alt cărturar, pe eruditul călugăr Doncho din regatul coreean 
Koguryo, bun cunoscător al modului de viaţă şi al artelor chineze, 
să traverseze marea. Acesta este primul care a fabricat în Japonia 
hârtie după noua tehnologie, tot din scoarţă de dud, dar, deoarece 
foile obţinute nu erau rezistente şi se destrămau uşor, procesul de 
fabricaţie a fost îmbunătăţit şi pus la punct sub conducerea 
prinţului Shotoku. 



4.Japonezii încep să modeleze hârtia 

Odată cu meşteşugarii coreeni şi chinezi stabiliţi pe tărâmul 
locuit de copiii zeiţei Amaterasu O-mi Kami (Zeiţa Soarelui), 
pătrund şi câteva dintre tehnicile primare de modelare a hârtiei 
prin operaţii succesive de pliere, astfel încât să rezulte reprezentări 
de fiinţe sau obiecte. Adoptată şi perfecţionată, această nouă 
tehnică artizanală devine parte integrată a ritualurilor legate de 
cultul shintoist, specific japonez, şi capătă un nume: origami, 
cuvânt compus din ori = a îndoi, gami = hârtie. Autorii care au 
cercetat originile artei de modelare a hârtiei nu au stabilit o 
cronologie certă. Se pare că în secolul IV d.C. japonezii foloseau 
diferite forme din hârtie ca reprezentări simbolice ale unor obiecte 
rituale sau ca ofrande aduse unor zeităţi shintoiste. Asemenea 
simboluri (gohei) erau atârnate în Marele Sanctuar Imperial din 
peninsula Ise (Kotai Jingu) sau de ramurile arborilor sakaki 
(Cleyerica ochnacea). Ele au fost confecţionate mai întâi din 
stofă, apoi din hârtie albă. Totuşi, în anumite împrejurări, se 
foloseau în aceste scopuri şi coli colorate. De exemplu, în cazul 
epidemiilor de variolă, se utiliza culoarea roşie pentru a câştiga 
bunăvoinţa kami-\or. Uneori se foloseau cinci culori diferite. 
Pentru a îndepărta alte molime, mamele obişnuiau să plieze păpuşi 
de hârtie (anesama-ningyo), care erau frecate de corpul copilului 



Franciscus Georgius 76 

ca să preia boala, apoi erau aruncate în foc sau în apa unui râu, 
pentru a îndepărta beteşugul de la casa bolnavului. 

Din acea epocă îndepărtată s-a păstrat obiceiul de a oferi în 
dar, în ocazii speciale, nişte bucăţi de hârtie împăturită, numite 
mokuroku-tsutsumi. O altă formă cu destinaţie ceremonială este de 
asemenea folosită curent: orinoshi, care constă dintr-o panglică 
sau două fire, una de aur şi cealaltă de argint, împăturite într-o 
bucată de hârtie colorată cu pătrate roşii şi albe, după o formă 
hexagonală, care aminteşte de lama halebardei shimpu, amuleta 
divină aflată în orice sanctuar shinto. Mai demult, în interiorul 
figurii se aşeza o felie tăiată de peşte. Orinoshi se ataşează tuturor 
cadourilor făcute cu prilejul căsătoriilor sau funeraliilor, ca simbol 
al renaşterii vieţii după o perioadă de doliu sau de abstinenţă. 

Locuitorii Tării Soarelui-Răsare socotesc că este nepoliticos 
să oferi ceva ţinut de-a dreptul în palmă, obicei preluat de la 
nobilii din perioada Heian (794-1194), care-şi ofereau unul altuia 
cadouri cu palma acoperită de o porţiune din mâneca kimono-ului 
sau pe bucăţi de hârtie pliate în zigzag, din care, ulterior, au 
evoluat evantaiele pliante (ogi). Din acea perioadă datează şi 
primele mărturii scrise despre practicarea acestei arte, mai ales de 
către femei şi copii. Către sfârşitul perioadei Edo (1603-1868) 
erau înregistrate peste 70 de modele devenite tradiţionale, derivate 
din principalele forme de bază: cort, boccea, triunghi, şervet, 
inimă, plic, sino-japoneză, sino-japoneză aplatizată, etc. 



5. Fetiţa cu cocorii 

O altă figurină de hârtie cu semnificaţie religioasă este 
orizuru, modelată după cocorul japonez (Grus japonensis). 
Această pasăre migratoare (zuru în japoneză), cea mai mare din 
familia Gruidae (1,40 m înălţime), se remarcă prin penajul de un 
alb imaculat (numai gâtul şi coada sunt negre). Nunta unei perechi 
de cocori este un spectacol impresionant, dar rar văzut, deoarece 
ei sunt deosebit de vigilenţi. în popor se crede că aceste păsări 
sunt foarte înţelepte şi că trăiesc o mie de ani. La fel ca şi berzele 
noastre, cocorii sunt aducători de noroc şi fericire pentru oameni. 

Din această cauză, ei apar adesea ca motive ornamentale. 
Porţiunea superioară a castelului din Osaka, construit cu începere 
din anul 1583 de generalul Toyotomi Hideyoshi (1536-1598), a 
fost decorată cu desene reprezentând tigri şi cocori. 

Fetele tinere au început să plieze şi să înşire pe sforicele câte 
o mie de cocori (senbazuru) şi să le ofere zeilor shintoişti (kami) 
în perioada Edo (1603-1868). Pe unele gravuri din secolul al 
XVIII-lea pot fi văzute kimono-mi decorate cu aceste figuri de 
origami. Se crede că un şirag senbazuru aduce pacea şi fericirea în 
casa unde este atârnat, deoarece fiecare cocor pliat constituie câte 
o rugăciune adresată kami-\or. Motivul a inspirat unul dintre 
romanele faimosului scriitor Kawabata Yasunari (1899-1972), 
laureat al Premiului Nobel pentru Literatură (1968), intitulat chiar 
Senbazuru, tradus la noi cu titlul Stol de păsări albe. 

La 6 august 1945 a fost aruncată deasupra Hiroshimei bomba 
atomică. Au murit pe loc, volatilizaţi de imensa căldură degajată, 
70.000 de oameni. Alţi 28.000 au murit în chinuri cumplite în 
zilele imediat următoare, printre ei fiind şi o actriţă extrem de 
populară, Naka Midori. Supravieţuitorii, aşa-numiţii hibakusha, 
au suferit în continuare din cauza bolilor produse de radiaţiile 
atomice. Printre ei, eleva Sasaki Sadako, o fetiţă de 12 ani. Când 
a aflat că s-a îmbolnăvit de leucemie, un cancer al sângelui, iar 
medicii au renunţat să-i mai acorde vreo speranţă, s-a apucat să 
facă un senbazuru. Credea că se va însănătoşi dacă va face o mie 
de cocori din hârtie, cum spune credinţa populară niponă. Mâinile 
ei au încetat să mai mişte la cel de-al 643-lea cocor. La apelul 
colegilor de clasă ai micuţei Sasaki Sadako şi cu contribuţia 
elevilor din întreaga ţară, în Parcul Păcii din Hiroshima a fost 
ridicată în 1958 o statuie de formă paraboloidală, ce reprezintă un 
cap de rachetă, susţinut de trei piloni supli, pe vârful căreia stă în 
picioare o fetiţă cu braţele ridicate către cer, care susţin un cocor 
de hârtie cu aripile desfăcute. Vizitatorii, mai ales copii, depun 
zilnic sub ea flori sau atârnă şiraguri multicolore de cocori din 
hârtie, făcute de ei sau trimise de copiii din lumea întreagă. Ele au 
putut fi văzute pentru o fracţiune de secundă şi în imaginile 

transmise prin televiziune de la festivităţile de comemorare a 50 
de ani de la atacul Enolei Gay asupra Hiroshimei. 



6. Origami şi spiritualitatea niponă 

Alături de ikebana, de diferitele ramuri ale artelor marţiale: 
kendo, judo, aikido, karate, de ceremonia ceaiului, de arta 
copacilor bonsai, origami constituie o bună exemplificare a 
spiritualităţii nipone. Pentru cei care vor fi ridicat din umeri la 
această numeroasă cuprindere sub aceeaşi pălărie a unor lucruri 
aparent diferite, am ales această istorioară: 

Un tânăr samurai s-a prezentat la un maestru de scrimă 
japoneză, cu rugămintea de a-1 primi ca ucenic. După ce 1-a supus 
diferitelor încercări, bătrânul 1-a acceptat: De azi înainte tu vei 
aduce lemne din pădure şi apă de la râu. Tânărul ascultă fără să 
crâcnească şi continuă tot aşa trei ani de zile, când se plânse 
sensei-ului: Am venit ca să învăţ arta luptei cu sabia şi până acum 
nici n-am intrat în sala de antrenament (dojo). 

Nu-i nimic, răspunse bătrânul, de azi vei intra în ea. Vei 
merge în jurul ei cu atenţie, numai pe marginea saltelei tatami, 
astfel încât să nu calci nici pe ea, nici alături, pe pardoseală. 
Tânărul exersa vreme de un an acest exerciţiu, după care se mânie 
şi-i spuse profesorului: M-am săturat şi plec. N-am învăţat nimic 
din ce-mi doream. Bătrânul îi făcu semn să-1 urmeze, atunci azi îţi 
voi preda ultima lecţie. Urcară pe munte, până pe buza unei 
prăpăstii, peste care era aruncat un trunchi de copac în chip de 
punte. Ei, treci dincolo, îi porunci elevului. Tânărul privi golul ce 
se deschidea sub picioarele sale şi încremeni cuprins de groază şi 
de ameţeală. Pe potecă apăru deodată un călător, un orb, care 
pipăia drumul cu un băţ. Găsind podeţul improvizat, orbul păşi pe 
trunchiul de copac şi fără nici o ezitare trecu dincolo. Tânărului 
nu-i trebui mai mult, se urcă pe buştean şi traversă prăpastia. 
Bătrânul îl salută ceremonios şi-i spuse, poţi să te duci acasă, nu 
mai am ce să te învăţ: astăzi ai înţeles secretul acestei arte 
marţiale. 

După ce i-a întărit trupul prin îndelungata corvoadă, maestrul 
de kendo a trecut la educarea spirituală a ucenicului, fără de care 
samuraiul nu si-ar fi însuşit decât tehnica de mânuire a săbiei 
(ken-jitsu). După ce a dovedit că are răbdarea necesară, în dojo 
(locul unde se caută calea) tânărul a deprins prin exerciţiu să-şi 
păstreze echilibrul fizic şi psihic şi, totodată, şi-a însuşit noţiunile 
de corectitudine şi dreptate (marginea saltelei este dreaptă). 
Ultima lecţie 1-a învăţat să nu se teamă de moarte, să înţeleagă 
perenitatea existenţei şi s-o accepte. 

Origami cuprinde toate aceste elemente necesare dezvoltării 
spiritului. Figurinele sunt create prin îndoirea hârtiei după nişte 
linii drepte, iar forma finală a modelelor tradiţionale este perfect 
echilibrată. Fragilitatea hârtiei sugerează fără prea multă filozofie 
că totu-i trecător, un adevăr atât de evident pentru un popor 
ameninţat continuu de cutremure, taifunuri, valuri nimicitoare, 
incendii şi alte năpaste. Să ne mai amintim că principalul templu 
sintoist, Kotai Jingu din peninsula Ise, aflat la sud de oraşul 
Nagoya, dedicat zeiţei Amaterasu, este reconstruit cu regularitate 
din 20 în 20 de ani. După ce a fost terminat noul templu, alcătuit 
numai din lemn, fără să se folosească măcar un cui din metal, 
vechiul sanctuar este dărâmat. In acest templu se păstrează 
obiectele sacre - oglinda şi sabia divină Murakumo no tsuguri - de 
care se leagă originile mitice ale poporului japonez. 



7. Valenţele educative ale artei îndoirii hârtiei 

Spre deliciul copiilor, figurinele origami sar (broasca), 
plutesc (barca, vaporul, caiacul, canoea), pot fi umflate cu aer 
(mingea, iepurele, laleaua, un alt model de broască), bat din aripi 
când sunt trase de coadă (porumbelul, dragonul), cască gura 
(peştele), îşi mişcă coada sau lăbuţele (şopârla), etc. Poetul, 
pedagogul şi filozoful spaniol Miguel de Unamuno y Jugo 
(1864-1936) avea obiceiul să-şi petreacă timpul într-una din 
cafenelele din Salamanca, înconjurat de o droaie de copii, care 
aşteptau cu gura căscată să vadă cum se însufleţeşte hârtia. Micuţii 
erau atât de uimiţi, încât l-au întrebat: păsările acestea, care dau 

din aripi, ştiu şi să vorbească? Unamuno a scris ca urmare a 
acestei întâmplări una dintre cele mai cunoscute poezii ale sale. 
Filozoful spaniol, care a fost multă vreme rectorul cunoscutei 
facultăţi din localitate, a lăsat mai multe articole dedicate 
subiectului, publicate în diferite reviste sau în volum (Amor y 
pedagogia. Barcelona, 1902), şi este, de asemenea, autorul unei 
noi forme de bază. 

Pe lângă trăsăturile de caracter deja amintite: răbdare, 
corectitudine, curaj, origami dezvoltă o serie de alte calităţi 
morale deosebit de preţuite de insulari, cum ar fi: 

- hărnicia: oricine va împături o figurină de hârtie va realiza 
că prin muncă se pot obţine lucruri minunate; 

- modestia: cine cunoaşte posibilităţile unei foi de hârtie? 
Ea nu se laudă nimănui şi pare un material banal până nu i se 
dezvăluie calităţile. 

- dărnicia creatoare: secretul origami constă în faptul de a 
dărui şi a împărţi cu alţii. Confucius spunea: Dacă îi dai unui om 
un peşte, îl salvezi de foame o zi; dacă îl înveţi să pescuiască, îl 
salvezi pentru o viaţă. 

- spiritul de economie (a nu se confunda cu zgârcenia!): 
după ce descoperi multitudinea de întrebuinţări, cât de preţioasă 
poate fi o bucăţică de hârtie, nu te mai lasă sufletul s-o risipeşti; 

- dragostea faţă de natură: pe lângă faptul că nu mai 
aruncăm hârtiile la întâmplare, deci nu mai poluăm mediul 
înconjurător, delicatele figurine ne amintesc că nu suntem singurii 
stăpâni ai lumii, ci o împărţim cu atâtea alte fiinţe drăgălaşe; 

- simţul estetic: pe măsură ce descoperim diferite modalităţi 
de pliere şi depăşim etapa boţirii hârtiei, începem să obţinem 
forme tot mai plăcute la vedere; 

- tenacitatea: cele mai frumoase figuri sunt adesea cele care 
cer mai multe ore de împăturire; 

- capacitatea de adaptare la exigentele unui grup: hârtia 
nu permite să fie pliată oricum, ea are modurile ei naturale de 
îndoire, oricât de frapante par la prima vedere; 

Pe lângă satisfacţia lucrului bine-făcut, origami oferă 
pedagogilor şi o serie de modalităţi de educare a unor aptitudini şi 

capacităţi intelectuale foarte preţuite în lumea contemporană, cum 
ar fi: 

- îndemânarea manuală: japonezii învaţă de mici această 
artă, de aici uimitoarele succese obţinute în miniaturizarea 
maşinilor şi aparatelor; pe de altă parte, medicii niponi folosesc 
origami pentru recuperarea bolnavilor care au suferit accidente 
sau leziuni ale sistemului neuromotor; 

- imaginaţia, fantezia, creativitatea: un număr limitat de 
îndoituri şi de forme de bază fixe permit obţinerea unui număr 
imens de figuri (se cunosc mai multe zeci de mii) prin modificarea 
formelor deja cunoscute; 

- intuiţia: la fel ca şi arta lui Constantin Brâncuşi (1876- 
1957), origami caută să reproducă forma esenţială conţinută într- 
un obiect, prin mijloacele cele mai simple cu putinţă. Formele 
sunt reduse până la câteva linii definitorii, întocmai cum marele 
pictor şi gravor nipon Hokusai (1760-1849) a reuşit să deseneze 
dintr-o singură trăsătură de penel atâtea figuri sugestive. 

- vederea tridimensională: origami iese din plan şi impune 
atenţiei cea de-a treia dimensiune a spaţiului, care nu este 
întotdeauna percepută. Din această cauză, arta plierii hârtiei a 
cucerit întotdeauna matematicienii (geometrii), arhitecţii şi 
profesorii de desen: Lewis Carroll, autorul celebrelor cărţi de 
poveşti despre Alisa, chiar şi-a notat în jurnalul personal 
impresiile avute în momentul când a împăturit şi a folosit pentru 
prima oară o pocnitoare din hârtie. 

- memoria: succesiunea strictă a operaţiilor de pliere cere 
un oarecare efort de memorare, dar cu timpul, origami devine un 
exerciţiu foarte plăcut; 

- capacitatea de abstractizare: ca şi jocul plan de 
constituire a unor imagini stilizate dintr-un set de figuri 
geometrice, cunoscut sub denumirea de tangram, formele de 
hârtie pliată nu reproduc întocmai modelul ales, ci îl sugerează. 

8. Cum se face un origami? 

O figurină origami se confecţionează dintr-o singură coală, 
din orice fel de hârtie, dar totuşi este bine să se ţină seama de 
funcţionalitatea urmărită: broasca săltăreaţă cere o hârtie mai 
groasă şi elastică, obiectele care pot fi umflate se fac dintr-o hârtie 
mai subţire. 

Tradiţia japoneză cere ca pe parcursul elaborării unei forme 
să nu se folosească nici un fel de lipici, de asemenea, nu se admite 
nici folosirea foarfecilor sau a creioanelor de colorat. Cel mai 
adesea se folosesc coli de hârtie colorată pe o singură parte, de 
obicei, un pătrat cu latura de 10-15 cm. Europenii recurg la 
pătratele obţinute prin reducerea colilor de format A4 (21 cm) sau 
A5 (15 cm). Se utilizează frecvent şi alte forme: dreptunghiulară 
(în formatele 1:2 şi 1:1,414 ), de triunghi echilateral, pentagoane, 
hexagoane, cercuri, elipse, fâşii lungi şi înguste, etc. Pentru a mări 
durabilitatea figurinei, în cazurile când se doreşte aceasta, se 
folosesc sortimente speciale de hârtie, cum este cea denumită 
urauchi, căptuşită pe partea necolorată cu un soi de lipici special, 
foarte rezistent, care are rolul de a rigidiza foaia şi, totodată, o 
protejează împotriva acţiunii distructive a insectelor. împăturirea 
unei coli astfel preparate presupune multă răbdare, deoarece 
fiecare îndoitură trebuie „înmuiată" în prealabil, iar apoi lăsată să 
se usuce. Obiectele create din acest tip de hârtie devin 
asemănătoare cu nişte bibelouri. 



9. Origami în prezent 

In a doua jumătate a secolului al XlX-lea, pedagogul german 
Friedrich Froebel (1782-1852) militează pentru organizarea 
educaţiei preşcolare. Printre elementele educative menite să 
dezvolte îndemânarea copiilor, el propune şi o serie de modele 
împăturite din hârtie, bazate în principal pe forma de plic: solniţă, 
cămaşă, pantalon, masă, scaun, dar şi pe altele: barcă, pahar, etc. 
Acestea vor fi preluate în întreaga Europă, odată cu dezvoltarea 
organizării grădiniţelor pentru copii, însă fără ca să stârnească un 
entuziasm deosebit. 

După revoluţia Meiji (1868), Japonia iese din izolarea impusă 
de shoguni şi europenii sunt fascinaţi de ultima Lume Nouă 
descoperită. Primii fani ai artei plierii hârtiei au fost chiar cei care 
au introdus pe vremuri hârtia în Europa: spaniolii. Unamuno este 
unul dintre ei. Din Spania, origami trece în America de Sud, unde 
stârneşte un mare interes. Deşi spaniolii sunt fondatori de şcoală 
(în sens artistic), n-am găsit informaţii mai detaliate despre 
istoricul acesteia. Poate că una dintre cărţile lui Vicente 
Solorzano Sagredo din Argentina, unul dintre cei mai buni sensei 
de limbă spaniolă, care (şi nu întâmplător) este de profesie medic 
stomatolog, ar oferi datele căutate. 

Celebra academie germană de arhitectură şi artă decorativă 
Bauhaus, fondată în 1919 de Walter Gropius (1883-1969) la 
Weimar, a inclus origami printre cursurile destinate studenţilor 
săi. 

După al doilea război mondial, lumea occidentală descoperă 
lucrările maestrului japonez Yoshizawa Akira şi origami intră în 
atenţia lumii. Se traduc lucrări, se organizează expoziţii şi 
competiţii. Prima expoziţie de amploare din S.U.A. a fost făcută 
în 1959, la Cooper Union 's Museum for Arts of Decoration din 
New York. In aceeaşi perioadă, doamna Harry C. Oppenheimer 
fondează revista The Origamian, care apare şi în prezent. O altă 
revistă americană de profil este The Flapping Bird. 

Răspândirea origami se datorează şi stabilirii unui sistem 
internaţional de reprezentare convenţională a operaţiilor succesive 
de îndoire, prezentat în prefeţele mai tuturor cărţilor din acest 
domeniu. Astfel, deşi manualele marilor maeştri sunt scrise în 
japoneză sau într-o altă limbă la fel de necunoscută, ele pot fi 
descifrate cu uşurinţă pe întreg cuprinsul globului chiar de către 
şcolari. 

Modelele froebeliene au fost utilizate şi la noi, mai cu seamă 
în şcolile speciale pentru copiii handicapaţi. In anii optzeci, 
Editura Didactică şi Pedagogică a editat un manual pentru aceste 
şcoli, unde, pe lângă alte obiecte de hârtie, sunt prezentate şi un 
număr mare de figurine origami, din majoritatea formelor de bază, 
dar cartea respectivă este foarte greu de găsit. 

Alte modele au apărut ca momeli (pentru atragerea elevilor) în 
cărţile de popularizare a matematicii, cele mai cunoscute fiind 
lucrările lui Martin Gardner, care a scris şi o povestire science- 
fiction: Profesorul fără nici o parte, unde un om ajunge într-un 
univers nondimensional printr-o împăturire bine documentată din 
punct de vedere topologic. O bună parte din informaţia prezentată 
de prestigioasa Enciclopaedia Britannica în articolul consacrat 
origami-whxi se bazează pe cele prezentate de Gardner în diferite 
numere ale revistei Scientific American (adunate ulterior în 
cunoscutele volume de amuzamente matematice). 

Pisicile şi paradoxurile ştiinţifice 



Pisica şi femeia 

Se crede că , fericita pisică" (felix catus) provine din Egiptul 
antic, lucru sugerat de firea iubitoare de căldură şi de pofta cu care 
mâţele ronţăie papirusul (Cyperus papyrus). Pe de altă parte, 
biologii au ţinut cont de faptul că ele se caţără cu agilitate în 
copaci şi îşi fac culcuşurile în locuri scorburoase, aşa că mai nou 
i-au schimbat vechiul nume latinesc în Felis silvestris, ,jelina din 
codru". Adevărul este că rar vezi o frumuseţe tigrată mieunând în 
vârful unui curmal, iar scorburile sunt destul de rare în deşert. Un 
lucru este cert, locuitorii din Ţara Marelui Hapi considerau că 
micile feline constituie o întrupare a zeiţei Bastet şi o venerau în 
întreaga luncă şi deltă a Nilului, dar mai ales în Bubastis, oraş 
amintit şi în Vechiul Testament (Iezechiel 30:17) sub acelaşi 
nume (trad. Gala Galaction), Vuvastii (Biblia de la Bucureşti), 
Bubasta (trad. Bartolomeu Anania) sau Pi-Beseth (trad. Dumitru 
Cornilescu). 

Tradiţiile evreieşti susţin că pisica n-a făcut parte dintre 
speciile create la Facerea Lumii, cărora, ca-n cântecul lui Bob 
Dylan, Adam le-a dat atunci, la început, câte un nume (Geneza 
2:19-20). Când taica Noe şi-a făurit arca, odată cu animalele 
salvate de Potop s-au mutat şi şobolanii sub punte şi au început să- 
i roadă scândurile. Când a văzut că imensa navă e în pericol să se 
scufunde, patriarhul s-a rugat lui Dumnezeu să-1 scape de năpastă. 
Creatorul 1-a făcut pe leu să strănute şi astfel a apărut o felină 
mică, pufoasă, răbdătoare şi foarte agilă, capabilă să pândească şi 
să stârpească toate rozătoarele. 

O legendă de pe-aici, din Ardeal, susţine contrariul: că pisica 
a apărut şi a trăit de la început în Grădina Raiului. Dumnezeu, 

după ce a zidit lumea aşa cum o ştim: cu câmpii, dealuri, munţi şi 
văi, a împodobit-o cu flori şi cu copaci, apoi a zămislit animalele 
şi întâiul om. Dar acesta din urmă era fără de soaţă şi atunci 
Dumnezeu s-a hotărât să-i plămădească o femeie. L-a prins pe 
Adam şi, până să se dezmeticească bietul om, l-a sucit bine şi i-a 
scos o coastă, apoi s-a apucat să-i tămăduiască rana. Dar mâţul, 
lihnit de foame cum era, dacă a văzut osul nepăzit - ţuşt! pe el şi 1- 
a şterpelit. Simţind furtişagul, Dumnezeu s-a dat iute de-a dura să 
prindă dobitocul, însă nu i-a apucat decât coada. Şi, cum a smucit 
mânios de ea, cum s-a trezit că a rămas cu coada în mână, iar 
pisicul a fugit şi s-a pierdut printre gozuri. Degeaba l-a căutat şi 1- 
a chemat : „pis, pis!", că mâţul a rămas tupilat acolo şi n-a venit. 
Astfel, Dumnezeu s-a văzut nevoit să facă femeia din ceea ce-i 
rămăsese, motiv de fală pentru întreg neamul cotoiesc. 

Rudyard Kipling a aşternut pe hârtie o altă poveste din zorii 
umanităţii, unde femeia, după ce l-a îmblânzit pe bărbat şi i-a 
convins pe câine, cal şi vacă să se adăpostească în peştera ei, se 
întâlneşte cu pisica, „cea mai fioros de sălbatică din toate 
animalele, care se plimba singură, singurică şi căreia îi era 
indiferent unde se ducea, căci pretutindeni se simţea ca la ea 
acasă". Atrasă de mirosul laptelui fiert, mâţa cere să fie primită, 
însă femeia refuză, deoarece îşi dă seama că mica fiară nu poate 
să-i fie nici prietenă, nici servitoare. In cele din urmă se înţeleg ca 
atunci când gazda o va lăuda prima dată, pisica să fie lăsată să 
intre; când va fi lăudată a doua oară, se va putea cuibări lângă foc; 
iar dacă va fi lăudată a treia oară, să fie hrănită cu laptele vacii. 
Când i s-a născut primul copil, femeia, ocupată cu treburile... 
peşterii, n-a avut timp să se joace şi cu copilul, care, simţindu-se 
neglijat, a început să plângă. Pisica a intrat în scenă şi l-a 
binedispus distrându-se împreună, i-a tors ca să-1 adoarmă, apoi a 
prins şi o rozătoare nesimţită, ceea ce i-a adus eterna recunoştinţă 
a gazdei. 

Episodul apare şi într-o legendă apocrifă despre cele întâm- 
plate la Naşterea Domnului. După ce Fecioara L-a născut şi L-a 
aşezat în ieslea din Bethleem, Pruncul a început să plângă şi a fost 
liniştit doar de torsul unei mâţe aflate în trecere pe acolo, în 

căutarea şoriceilor. Bucuroasă de ajutorul primit, Maica Domnului 
a binecuvântat mica făptură şi de atunci pisicile vărgate au 
deasupra ochilor patru dungi oblice, dispuse în forma literei M, 
iniţiala numelui Măria. 



Pisica vie-moartă 

De obicei râdem de minţile tâmpe şi spunem că se uită la o 
carte ca mâţa în calendar. Iartă-ne, Doamne, deoarece nu ştim ce 
facem. Pisicile merită pe deplin respectul nostru, deoarece pe 
parcursul secolului XX au avut o contribuţie decisivă la 
dezvoltarea modelelor teoretice din fizica modernă. 

Pe măsură ce cercetătorii au coborât în adâncul materiei, au 
descoperit că schimburile de energie de la nivel atomic sau 
subatomic se realizează în mici porţii, foarte precis determinate, 
pe care Max Planck, mai cu voie, mai fără voie, le-a năşit şi le-a 
dat numele de cuante. Pacheţelele de energie i-au permis lui 
Albert Einstein să explice efectul fotoelectric, i-au dezvăluit 
prinţului Louis de Broglie caracterul dual al particulelor şi l-au 
făcut pe Niels Bohr să declare: „Contraria non contradictoria sed 
complementa sunt." (Cele contrarii nu sunt contradictorii ci 
complementare . ) 

Banala raza de lumină poate fi privită atât ca o undă emisă de 
salturile electronilor din atomii înfierbântaţi cât şi ca o salvă de 
particule numite fotoni. Mecanica cuantică a stabilit nişte reguli 
de circulaţie foarte severe pentru electronii din norii ce înconjoară 
atomii, cod rutier bazat pe principiul excluziunii formulat de 
Wolfgang Pauli în 1925. S-au cuantificat ordinea aşezării 
electronilor pe orbite, excentricitatea elipselor descrise în mişcare, 
momentele cinetice orbitale, mărimea minusculului câmp 
magnetic indus prin mişcarea sarcinilor electrice pe „spira" 
orbitei, felul cum se roteşte particula în jurul propriei axe. 

Microparticulele fac lucruri incredibile. Fără să recurgă la 
trucuri magice, ca David Copperfield la poalele Marelui Zid 

Chinezesc, electronii pot traversa bariere insurmontabile de 
potenţial prin şocantul efect de tunel, precum se întâmplă în 
joncţiunile semiconductoare puternic dopate cu impurităţi. Heliul 
lichid suprarăcit se revarsă singur din vasul unde a fost stocat prin 
fenomenul de suprafluiditate. 

Atomii şi-au pierdut stabilitatea de cărămizi ale materiei, 
deoarece s-a descoperit că nucleul lor se poate transforma în mod 
radioactiv, emiţând electroni rapizi, nuclee de heliu sau radiaţii 
foarte penetrante. Dar, spre deosebire de mecanica newtoniană, 
unde un tren cu viteza v va ajunge în gara aflată la distanţa d într- 
un interval de timp t, în lumea cuantelor nimeni nu poate prezice 
exact când anume se va produce o dezintegrare nucleară spontană. 
Ca să rămânem la imaginea garniturilor tractate de locomotivele 
cu aburi, în fizica cuantică trenul este distribuit cu o anumită 
probabilitate pe ruta dată, adică, conform principiilor de incer- 
titudine formulate de Werner Heisenberg, nimeni nu poate spune 
simultan unde se află la un moment dat un vagon şi cu ce viteză se 
deplasează. Mai mult chiar, orice tentativă de a obţine informaţii 
despre mersul trenului va afecta starea garniturii. 

Ca să exemplifice natura paradoxală a noilor teorii, Erwin 
Schrodinger a inventat primul zombi cuantic (1935). Dacă în 
fizica clasică o mâţă are nouă vieţi, în universul cuantic ea poate 
deveni vie-moartă. Să-1 lăsăm pe regretatul profesor Alexandru 
Boiu să descrie celebrul „gedanken-experiment" (experiment 
mintal): 

„E. Schrodinger a considerat că o pisică se află închisă într-o 
cameră prevăzută cu un contor Geiger-Muller. Sub contor se 
introduce o cantitate foarte mică de substanţă radioactivă, astfel 
ca în timp de o oră să nu se dezintegreze decât un singur atom. 
Simultan cu dezintegrarea, contorul acţionează un mecanism 
prevăzut cu un ciocănel care sparge o fiolă cu acid cianhidric (în 
altă variantă, un pistol îndreptat spre capul pisicii). Evident, 
pereţii camerei sunt opaci, astfel încât experimentatorul nu vede 
animalul şi nici nu are voie să tragă cu ochiul, pentru că o 
intervenţie directă în experiment va falsifica rezultatul. In absenţa 

observării directe, la orice moment de timp, observatorul nu 
posedă o informaţie certă şi este nevoit să considere că în cameră 
„ sunt distribuite în aceeaşi măsură atât pisica vie, cât şi pisica 
moartă.'" (Alexandru Boiu, Natura gândită, Editura ştiinţifică şi 
enciclopedică, Bucureşti, 1987, pag. 101-104). 

Pisica vie-moartă a fost aruncată în curtea mai tuturor 
fizicienilor. Albert Einstein şi-a exprimat îndoielile într-un articol 
citat pe larg de Alexandru Boiu în „Natura gândită". Tot acolo 
veţi găsi opinia savantului rus M. E. Omelianovski sau a 
japonezului Shoichi Sakata. 

Paradoxul pisicii nici vii, nici moarte, i-a inspirat şi pe autorii 
de literatură ştiinţifico-fantastică. In romanul american Gods", 
unul dintre personajele lui Neil Gaiman observă că dacă nimeni 
nu hrăneşte pisica, atunci starea pisicii este descrisă de o funcţie 
ce combină două tipuri de moarte: prin împuşcare şi prin 
înfometare. Terry Pratchett adaugă o foarte posibilă stare terţă: 
„Bloody Furious" (furioasă şi însetată de sânge). în „Dirk Gently's 
Holistic Detective Agency", Douglas Adams recurge la serviciile 
unui clarvăzător, pentru a constata că pisica a dispărut din cameră, 
iar detectivul Dirk trebuie să recupereze subiectul experimentului. 

Lista autorilor care au simpatizat cu mica felină e lungă. Pe 
Wikipedia mai sunt amintiţi Ian Stewart (Flatterland), Ursula K. 
Le Guin (Schrodinger' s Cat, 1974), Greg Egan (Quarantine). 
Robert Anton Wilson a scris chiar o trilogie cu acest titlu, ce 
cuprinde volumele „The Universe Next Door", „The Trick Top 
Hat" şi „The Homing Pigeons". „Pisoiul lui Schrodinger" de 
George Alee Effinger a câştigat atât Premiul Hugo cât şi Nebula 
în 1988. 

Controversata mâţă a apărut ca supervedetă în diferite seriale 
radiofonice sau de televiziune. In anii '40, o adolescentă din 
serialul ,Maddox's Bedtime Stories for Kid Geniuses" se numea 
chiar Kat Schrodinger. Fanii „Star gate SG-V îşi amintesc că în 
„Enigma" (seria 1, episodul 16) Samantha Carter i-a dăruit un 
motan botezat Schrodinger lui Narim, un admirator tollan, dintr-o 
rasă extraterestră capabilă să treacă prin ziduri. Mâţul a reapărut 

făcându-şi o intrare triumfală, prin irisul impenetrabil ce închidea 
Poarta Stelară, în episodul „Preferise" (seria 3, episodul 15), ca să- 
i prevină pe oameni că vine în vizită un cunoscut, de care n-au de 
ce să se teamă. 



Un alt paradox pisicesc 

Se ştie că, încă de la o vârstă fragedă (după 7 săptămâni), 
toate pisicile cad în picioare. Fenomenul a fost filmat cu mare 
viteză şi studiat fotogramă cu fotogramă de către oamenii de 
ştiinţă. La un exemplar obişnuit, sănătos, un rol deosebit de 
important îl are coada. In timpul căderii, animalul îşi răsuceşte 
mai întâi capul şi umerii, iar apoi, cu ajutorul cozii, îşi roteşte şi 
restul trunchiului, astfel încât îşi poziţionează labele pentru o 
aterizare perfectă, evitând riscul vătămării accidentale. Dar la fel 
de bine se descurcă şi pisicile „manx" din insula Man, situată între 
Anglia şi Irlanda, care au coada bearcă din naştere. 

Pe de altă parte, una dintre Legile lui Murphy statuează că o 
felie de pâine prăjită cu unt scăpată din mână va cădea pe podea 
sau pe covor întotdeauna cu partea unsă. Corolar: deoarece orice 
proastă funcţionare tinde să provoace paguba maximă posibilă 
(Legea porcăriei universale), probabilitatea de a murdări carpeta 
este direct proporţională cu valoarea ei, adică accidentul e cu atât 
mai sigur cu cât covorul este mai scump. Se povesteşte că un 
bărbat a uns cu unt o felie de pâine, după care a turnat nişte 
dulceaţă pe ea. Din greşeală, a scăpat felia pe covorul cel nou, dar 
ea n-a căzut cu partea unsă în jos. Mirat, individul i-a scris 
căpitanului Murphy de la Baza Edwards din Murdoc, California, 
să-1 întrebe cum a fost posibilă o aşa minune. După câteva 
experimente, năstruşnicul ofiţer din aviaţia americană i-a trimis 
omului singura explicaţie verosimilă: „Felia a fost unsă pe partea 
greşită!" 

Precum se vede, în natură acţionează două legi contrarii în 
ceea ce priveşte căderea, una valabilă pentru pisici şi alta 

referitoare la tartinele unse cu unt. La finele mileniului trecut, o 
minte şugubeaţă şi-a pus întrebarea paradoxală: „ce se va întâmpla 
dacă fixăm felia de pâine cu unt pe spinarea unei mâţe?' 1 '' Va 
prevala influenţa Legii lui Murphy în dauna flexibilităţii şi 
îndemânării feline ori subtila capacitate de răsucire a corpului 
pisicii în aer va invalida efectul Legii Porcăriei Universale? 

Pentru a nu deranja asociaţiile de protecţie a animalelor, care 
au luptat din răsputeri ca să interzică siturile tip „Bonsai Kitten" 
(unde se prezintă diferite „metode de creştere" ale pisoilor în 
minuscule vase de sticlă), cercetătorii au preferat metoda 
„gedanken-experiment"-uhxi. De altfel, în laboratoarele de 
cercetare ale fizicienilor arareori se găsesc pisici (excepţia este 
„Pisica din Baskerville" din nuvela science-fiction scrisă de 
Octavian Sava şi Alexandru Andy, dar de fapt ea nu este o felină). 

în cazul cunoscut sub denumirea internaţională „The Buttered 
Cat" (deşi nu e unsă pisicuţa, ci felia de pâine), s-au emis chiar 
mai multe ipoteze, pe care le vom prezenta succesiv: 

1. PUNCTUL DE ECHILIBRU GRAVITAŢIONAL. Nici 
pisica, nici pita unsă nu vor cădea, deoarece forţa de atragere a 
felinei şi forţa de respingere a feliei se anulează reciproc, deci 
animalul va rămâne suspendat în aer. S-a emis ipoteza că 
înălţimea la care ansamblul pluteşte depinde de grosimea stratului 
de unt de pe pâine. Dacă untul se unge mai gros, tendinţa pisicuţei 
de a cădea sporeşte şi sistemul se apropie de pământ; dacă se 
răzuieşte un pic din stratul uns, atunci animalul şi felia ghinionistă 
se înalţă în aer. Unii cred că fenomenul serveşte la deplasarea 
O.Z.N. -urilor şi că navele intergalactice astfel propulsate pot 
atinge viteze superluminice. 

2. TEORIA VÂRTEJULUI. Tot ce aţi citit la punctul 1 până 
acum este o tâmpenie! Indivizii respectivi habar n-au cum 
acţionează forţele din natură şi probabil că au obţinut numai un 
calificativ satisfăcător la fizică, la reexaminarea din toamnă. Fiţi 
foarte atenţi, dacă doriţi să înţelegeţi ce se va întâmpla cu 
adevărat. Cele două forţe au sensuri opuse, dar nu acţionează pe 
aceeaşi direcţie, ci se rotesc în jurul unui punct comun, deci avem 
de-a face cu un cuplu motor. Ansamblul pisică-felie se va roti cu o 

viteză din ce în ce mai mare, va începe să înfăşoare spaţiul în jurul 
său, va crea o anomalie gravitaţională din ce în ce mai pronunţată, 
care, în cele din urmă, va colapsa într-o mini-gaură neagră. 

3. UN MOTOR ECONOMIC. Ideea mini-găurii negre este o 
inepţie. Cine a emis-o, a uitat de faptul că, în momentul când 
pisica şi felia unsă încep să se rotească, forţa centrifugă desprinde 
pâinea de pe blana animalului şi efectul de vortex este anulat. Dar 
datorită faptului că viteza de rotaţie se domoleşte, pita revine în 
contact cu spinarea pisicii şi astfel se recreează cuplul de forţe 
iniţial. Precum se vede, sistemul are un mecanism implicit de 
autoreglare şi se învârteşte cu o viteză constantă, ceea ce permite 
transformarea lui într-un motor de tip „perpetuum mobile", care se 
roteşte etern şi (aparent) nu consumă energie. Desigur, cum la 
mijloc se află o fiinţă vie, ea are anumite necesităţi. Din când în 
când, va trebui să hrănim pisica, fie cu un şoricel, fie cu câte o 
linguriţă de Whiskas. Smântână este la fel de funcţională, în plus 
asigură şi o lubrifiere naturală. 

Discuţiile pe marginea finalităţilor experimentului mental nu 
s-au încheiat, iar variaţiunile pe tema dată apar necontenit. De 
exemplu, colaboratorii pseudo-enciclopediei satirice 
Uncyclopedia au inversat datele problemei: ce se întâmplă dacă 
tartina este lipită de burta animalului cu partea unsă în sus? 

Concurenţii de la emisiunea britanică „QI" (Quite Interesting) 
s-au interesat dacă efectul rămâne valabil şi în cazul când felia de 
pâine prăjită fixată pe spinarea pisicii este unsă cu margarina? 
într-adevăr, experimentele arată o mărire a procentului de 
sandvişuri răsturnate dacă pâinea cu unt este unsă în plus cu cremă 
de ciocolată, gem sau brânză topită. In cazul margarinei, statistica 
se schimbă, dar acelaşi lucru se întâmplă dacă se înlocuieşte 
pâinea albă cu pâine integrală sau neagră. 

La concursul transmis de BBC, o persoană s-a interesat: „ce 
se întâmplă dacă pâinea este cu margarina, dar pisicii i se spune 
că s-a folosit unt?" Pentru a exclude factorul psihologic, când se 
testează obiectiv efectul medicamentelor pe grupe de subiecţi 
umani, o parte dintre pacienţi primesc nişte pastile inofensive, 
despre care ei cred că sunt reale. „Efectul Placebo" provoacă o 

îmbunătăţire a sănătăţii, măsurabilă experimental, deşi ea nu poate 
fi atribuită unui tratament real. 

In cazul „gedanken-experimenf'-clor amintite, rămâne să 
lămurim un ultim aspect: ce sens are ca oamenii să se joace de-a 
despicatul firul în patru şi să propună noi direcţii de investigare 
într-o problemă pur ipotetică? în „Evanghelia după Matei" există 
un moment de cumpănă, când Mântuitorul, după ce a postit 40 de 
zile în deşert, este ispitit de Diavol să prefacă pietrele în pâini ca 
să-şi astâmpere foamea. Domnul nostru refuză categoric: „Scris 
este: nu numai cu pâine trăieşte omul, ci cu tot cuvântul care iese 
din gura lui Dumnezeu." (Matei 4:4) In lume, sunt atâţia oameni 
bogaţi, cu frigiderele pline de bunătăţi, care totuşi nu se simt nici 
fericiţi, nici mulţumiţi. Pe cei cărora viaţa le-a oferit numai 
bunăstare (şi nimic altceva) îi invităm în primul rând să citească 
rândurile de sus şi să se amuze cu o poftă pisicească, să se joace 
cu ideile paradoxale, să caute soluţii inedite şi să-şi redescopere 
capacitatea de a zâmbi. Pentru că, în definitiv, de fiecare dată când 
mângâiem sau privim un pisoi, noi nu întrezărim fioroasa felină 
din el, ci redescoperim faţa luminoasă a lui Dumnezeu şi copilul 
din noi. 

Pompierul american faţă cu Ozeneul 



In 13 septembrie, biserica ortodoxă îl prăznuieşte pe Sfântul 
Corneliu, sutaşul, iar naţiunea română pe pompierii care au dat 
piept cu turcii în pa'ş'opt, pe Dealul Spirii. Deşi nu apar incluşi în 
sondajele de opinie, cei care luptă cu flăcările se bucură de un 
imens respect şi au toată încrederea populaţiei. Multă lume spune 
bancuri cu poliţişti, sau glume cazone cu răcani şi bibani, dar 
nimeni nu-şi permite să râdă de pompieri, al căror prestigiu e egal 
cu cel al coşarilor. Vorba aceea: nu te poţi juca cu focul! 

Focul, ca şi moartea, nu face deosebire între săraci şi bogaţi. 
El s-a iscat dintr-o scânteie, fărâmă din trăsnetul divin, repezit din 
ceruri către pământ. Electricitatea atmosferică se manifestă în 
diferite moduri, unele de-a dreptul curioase, precum ar fi fulgerul 
globular, un balonaş de plasmă fierbinte de 10-15 cm diametru, 
care de obicei se plimbă pe îndelete prin faţa ochilor până dispare 
printr-o explozie. 

Uneori, noaptea se văd globuri luminoase de dimensiuni 
considerabile - prea mari ca să fie fulgere globulare - ce ard pe 
cerul înstelat, se deplasează în direcţia opusă vântului, se înalţă şi 
coboară cu viteze fantastice, dar n-ajung niciodată să se destrame. 
Prea puţini au idee ce sunt acestea, iar iniţiaţii sunt cu atât mai 
tăcuţi cu cât ştiu mai multe. 

întreaga istorie a umanităţii ar putea fi etichetată cu o singură 
sintagmă: epoca focului. Ea a început în momentul când membrii 
unei cete s-au adunat în jurul primei vetre, au presărat vreascuri 
peste flăcări şi au vegheat ca ele să nu se stingă. Omul a devenit 
ceea ce este pentru că nu se teme de foc, ci-1 stăpâneşte. Dar 
focurile nocturne nu-i aparţin şi-1 îngrozesc. II marchează pe viaţă. 
Poetul şi filosoful Lucian Blaga a consemnat în „Hronicul şi 
cântecul vârstelor" cum o roată de foc a coborât pe pământ, s-a 

dat peste cap şi s-a făcut om - după cum i s-a povestit când era 
doar de-o şchioapă. 

Guvernul american nu s-a bucurat să afle că obiecte 
zburătoare neidentificate se plimbă în spaţiul aerian după cum vor 
ele. Mai întâi a închis ochii, să nu le vadă. Apoi a căutat să le dea 
tot felul de explicaţii. Lumea şi-a dat seama că totul e doar praf în 
ochi. Lucrurile au fost lămurite definitiv în 16 iulie 1969, ziua 
când Apollo 11a pornit către Lună şi a intrat în vigoare o lege 
numită „Extraterres trial Exposure Act", prin care cetăţeanului de 
rând i se interzicea să intre în contact cu fiinţe din alte lumi, 
privilegiu rezervat doar celor care lucrau la NASA, agenţia 
spaţială americană. 

Pe măsură ce cazuistica se îmbogăţea, a devenit tot mai 
evident că farfuriile zburătoare există şi nu reprezintă o 
halucinaţie colectivă stârnită de „războiul rece". Guvernul a 
trebuit să schimbe placa, iar mişcarea a stârnit o serie de efecte 
mai puţin obişnuite. 

Din 1992, manualul de pregătire al pompierilor şefi {Fire 
Officer's Guide to Disaster Control, ISBN 0-912212-26-8) a 
inclus un capitol voluminos, dedicat felului cum vor trebui să 
reacţioneze ofiţerii în cazul panicii provocate de apariţia unui 
obiect zburător neidentificat. 

America a avut experienţa unei asemenea panici, soră cu 
năvala de nestăvilit a unei imense cirezi de bizoni. In noaptea de 
30 octombrie 1938, emisiunea de teatru radiofonic „Mercury 
Theatre on the Air" a prezentat „Războiul lumilor", realizat după 
romanul omonim al scriitorului englez H. G. Wells. Scenariul 
scris de Howard Koch a căpătat viaţă şi putere de sugestie prin 
ideile geniale ale regizorului Orson Welles. Se zice că peste un 
milion de ascultători şi-au părăsit casele şi au fugit din faţa unor 
marţieni imaginari, care chipurile coborâseră pe Pământ şi atacau 
America. 

E drept, textul e deosebit de sugestiv. Chiar şi azi, simpla 
lectură îmi stârneşte fiori: 

„Fulgerele albe ale razei arzătoare se apropiară de mine în 
salturi. Casele se prăbuşeau, parcă topite, la atingerea ei şi 
izbucneau în flăcări; copacii se aprindeau cu zgomot. Raza se 
plimba în sus şi în jos pe drumul de pe mal, secerând oamenii 
care fugeau de acolo..." (trad. Mihu Dragomir şi Constantin 
Vonghizas) 

Vă puteţi face o idee asupra celor întâmplate, dacă veţi 
viziona filmul „The Night that Panicked America!'' (Noaptea care a 
speriat America), realizat de regizorul Joseph Sargent în 1975. Să 
nu uităm, era 1938, peste un an avea să înceapă cel de-al doilea 
război mondial, cel mai distrugător din câte cunoscuse până atunci 
omenirea, pornit cu tancurile antrenate în iureşul „Blitzkrieg" -ului 
sau cu „Zero"-urile lansate de pe portavioane, încheiat prin 
detonarea primelor arme nucleare deasupra oraşelor japoneze 
Hiroshima şi Nagasaki. 

Momente de tensiune au existat pe tot parcursul istoriei şi vor 
continua să apară. Ele se cuvin ignorate de pompieri, care pot să 
preia controlul asupra incendiilor doar dacă se concentrează 
asupra misiunii lor. Manualul american din 1992, scris de William 
M. Kramer şi Charles W. Bahme, nu şi-a propus să discute 
originea discurilor de foc din noapte, ci să-i instruiască pe 
conducătorii echipajelor de pompieri cum să evacueze mulţimea 
dintr-un perimetru dat, fără a provoca busculade, spargeri, răniri. 
Cuprinşi de panică, adesea oamenii s-au împuşcat între ei, ba i-au 
omorât şi pe cei chemaţi în ajutor. 

într-o situaţie critică, pompierii trebuie să reacţioneze prompt, 
raţional, cu dârzenie şi profesionalism. O echipă de intervenţie 
paralizată de teamă nu numai că va pieri în vâlvătaie, ci va 
permite şi extinderea incendiului, respectiv noi pagube în bunuri 
şi vieţi omeneşti. 

„Enemy Attack and UFO Potenţial" (Atacul duşman şi 
potenţialul OZN) reprezintă cel de-al 13-lea capitol din cartea 
discutată, cifră care îi va face pe unii să zâmbească. Charles 
Bahme, unul dintre cei doi coautori, ne asigură că nu e cazul, el a 
participat cu adevărat la un asemenea eveniment. 

In noaptea de 25/26 februarie 1942, la trei luni după atacul de 
la Pearl Harbour, a avut loc cel mai straniu atac nocturn efectuat 
asupra Coastei de Vest, amintit astăzi cu ironie drept „Battle of 
Los Angeles", bătălia de la Los Angeles. Era întuneric şi ceaţă. 
Paza de coastă a semnalat apropierea unor nave aeriene dinspre 
Oceanul Pacific. Prinse în spoturile de lumină ale reflectoarelor, 
obiectele zburătoare semănau cu nişte baloane leneşe. Artileria 
antiaeriană a deschis focul şi vreme de 2 ore a prăpădit 1443 de 
proiectile, fără să le provoace vreo stricăciune. Nici azi nu există o 
explicaţie oficială a celor întâmplate atunci. 

Ca unul care a văzut şi a păţit multe, Charles Bahme îi sfătuieşte 
pe pompieri ca în cazul unei întâlniri de gradul trei, când echipajele 
aleargă să stingă flăcările provocate de aterizarea unei nave 
extraterestre, să se concentreze doar asupra focului şi să evite 
apropierea de obiectul necunoscut. Manualul precizează răspicat, 
menirea pompierilor e doar să stingă incendiul şi să securizeze 
perimetrul, să evacueze populaţia şi să dirijeze traficul rutier, să 
aştepte până când armata va interveni şi va prelua controlul. 

E o misiune dificilă, avertizează autorul, pentru că misterioasele 
vehicule aeriene perturbează comunicaţiile radio, opresc motoarele 
maşinilor şi generatoarele de curent, secătuiesc acumulatoarele, sting 
luminile şi provoacă groaza animalelor. Echipajele de intervenţie 
sunt sfătuite să evite mişcările ameninţătoare, să-şi controleze 
reacţiile instinctive şi să nu-şi facă griji pentru familiile lor. Pe scurt, 
să rămână calmi şi să reacţioneze ca la carte. 

In romanul „451 Fahrenheit" , Ray Bradbury şi-a imaginat 
cum ar arăta lumea în care pompierii ar fi chemaţi să arunce 
tipăriturile în foc, să înalţe rugurile menite să ardă ereticii şi 
scrierile neagreate de un sistem politic. Oare dacă istoria se va 
schimba într-atât încât sumbra ficţiune să devină realitate, 
„Manualul ofiţerilor de pompieri pentru controlul dezastrelor'" de 
William M. Kramer şi Charles W. Bahme, ediţia 1992, va scăpa 
de flăcările atotmistuitoare? 

Pre-Poziţie 



Zice o vorbă din popor, cu aplicaţie şi-n sfera politicii înalte: 
nu ştie dreapta ce face stânga. Se pare că, după votare, ea se va 
oglindi într-altă formă şi urmează o legislatură când ne vom 
scărpina urechea dreaptă cu mâna stângă. In politica balcanică nu 
există cale de mijloc: cine alege, culege. 

Trăim într-o lume sucită, dar oare ce sens are această suceală? 
Spre dreapta sau spre stânga? Natura face o diferenţă categorică 
între o parte şi cealaltă, începând de la spinul particulelor atomice 
şi subatomice („to spin" înseamnă „a se roti" în engleză), 
continuând cu arhitectura moleculelor, până la mişcările 
sateliţilor, planetelor, galaxiilor. 

Există diferite forme de salut cu mâna. Discipolii care 
practică artele marţiale chineze îşi strâng mâna dreaptă în pumn şi 
o învăluie cu stânga, în semn că au învăţat să îmbine armonios 
forţa Soarelui cu receptivitatea Lunii, reflectare a principiilor 
Yang şi Yin. E un caz particular, în general se foloseşte mâna 
dreaptă, dusă la inimă, la tâmplă, ridicată înainte, întinsă pentru a 
fi prinsă şi strânsă. In „Limbajul trupului", Allan Pease explică de 
ce s-a adoptat acest obicei: „Strângerea mâinii este o relicvă din 
epoca în care omul vieţuia în peşteri. De câte ori aceşti oameni se 
întâlneau, înălţau braţele în aer cu palmele deschise, pentru a 
arăta că nu au arme la ei." 

Cu gândul la prima întâlnire cu o altă civilizaţie, fizicienii au 
elaborat protocolul adecvat. Ei se bazează pe fenomenul de rupere 
a simetriei, descoperit în 1956 de fizicienii americani de origine 
chineză Chen Ning Yang şi Tsung Dao Lee de la Princeton. 
Nucleele atomice instabile se descompun în timp, expulzând fie 
nuclee de heliu (dezintegrare alfa), fie electroni rapizi 
(descompunere beta), fie emiţând radiaţii gama, de o frecvenţă şi 
energie foarte înaltă. Dezintegrarea nucleară slabă, zisă beta, 

presupune transformarea unui neutron în proton, cu emiterea unui 
electron de mare energie şi a unei particule fantomatice, botezate 
neutrin. Yang şi Lee au constatat cu surprindere că majoritatea 
electronilor beta se rotesc spre stânga şi numai câţiva se rotesc 
spre dreapta. 

Ca să fim siguri că Străinul nu vine dintr-o lume formată din 
antimaterie, iar contactul cu el nu ne va pulveriza, transformându- 
ne în radiaţii dure, mai întâi trebuie să-i explicăm că în lumea 
noastră există obiceiul de a strânge mâna din partea opusă 
sensului de rotaţie al neutrinilor. Richard Feynman ne-a avertizat 
că dacă Vizitatorul întinde mâna stângă atunci să evităm cu grijă 
apropierea. 

Cârcotaşii vor spune că o fiinţă din antimaterie se va 
dezintegra încă la hotarele sistemului solar, la primul contact cu 
praful cosmic ori norii de hidrogen interstelar. Au deplină 
dreptate, dar dacă ne luăm după ei, copiii noştri nu vor învăţa 
niciodată povestea despre materie, antimaterie şi „spinul" 
particulelor. Iar „rupere de simetrie" sună teribil de dramatic, 
concurând naufragiul Titanicului prin încărcătura emoţională 
transmisă de această asociere de termeni... 

Arabii sunt învăţaţi de mici să mănânce numai cu mâna 
dreaptă şi să se şteargă la fund numai cu mâna stângă, o măsură de 
igienă salutară în deşert, unde nu prea există apă pentru spălatul 
mâinilor. Dar însăşi mâncarea prezintă o interesantă... rupere de 
simetrie. Zahărul poate fi transformat chimic în glucoza, dar, spre 
deosebire de miere, produsul va cuprinde în cantităţi egale 
molecule care răsucesc planul de polarizare al luminii către stânga 
(levuloză) şi molecule răsucite spre dreapta (dextroză). în cazul 
substanţelor nutritive, doar cele levogire sunt preluate de 
organisme şi folosite în procesele metabolice. 

Psihologii au constatat că la om frumuseţea trupească este 
legată de prezenţa semnelor de virilitate sau fecunditate şi de cât 
mai deplina armonizare a trăsăturile feţei. Un chip simetric va fi 
întotdeauna socotit mai atractiv decât unul cu o sprânceană 
zbârlită, cu o privire saşie sau cu freza dată dintr-o parte într-alta. 
In realitate, nu există simetrie perfectă nici în cazul corpului 

uman. Prima care o trădează este inima. Vârful ei este îndreptat, 
spre bucuria socialiştilor, către stânga. Urmează creierul. Cele 
două emisfere din care e compus au funcţii şi joacă roluri diferite 
în coordonarea organismului. Exemplele mărunte sunt atât de 
multe, încât merită să le amintim doar pe cele cu adevărat şocante. 

Premiile IgNobel se acordă pentru cele mai ciudate şi inutile 
cercetări, fiind replica satirică a Premiilor Nobel. In 2002, printre 
laureaţii IgNobel s-a numărat Chris McManus, cercetătorul 
britanic de la University College din Londra, care a publicat în 
revista Sature" articolul „Scrotal Asym.rn.etry in Man and in 
Ancient Sculpture", ca să atragă atenţia asupra unei discordanţe 
jenante: nudurile bărbăteşti sculptate atât în antichitate cât şi în 
perioada renascentistă au testiculul stâng mai mare, deşi în 
realitate situaţia reală este exact invers. 

Fac parte dintr-o generaţie de studenţi la fizică pentru care 
ziua când am reuşit să inducem prima noastră rezonanţă 
magnetică nucleară în laborator a fost una de sărbătoare. Cum nu 
dispuneam de o bază materială adecvată (în primul rând de curent 
electric, care în anii '80 se tot întrerupea), am petrecut mult timp 
lângă imensul electromagnet botezat Clapautius (evident, în 
vecinătate se găsea şi Trurl) ca să obţinem fenomenul pe care se 
bazează funcţionarea tomografelor de azi. 

Acum, în Occident există o mulţime de asemenea aparate şi 
fiziologii lucrează de zor cu ele, pentru a ne comunica cele mai 
halucinante informaţii referitoare la funcţionarea creierului. 
Americanii Mark Jung-Beeman şi Edward Bowden de la 
Universitatea Chicago au descoperit că în momentul când 
Arhimede a sărit din baie şi a strigat: „Evrika!", scânteia de geniu 
s-a aprins în lobul gyrus temporalis anterior superior aflat în 
emisfera cerebrală dreaptă. Rezolvările deductive, raţionamentele 
pas cu pas, se derulează înjumătăţea stângă a creierului. 

Alţi savanţi au reuşit să demonstreze că budiştii sunt fericiţi 
cu adevărat, iar această stare se menţine în timp. Cercetătorii de la 
Duke University (Carolina de Nord) şi Universitatea Wisconsin 
din Madison au descoperit că meditaţia activează şi controlează 
lobul prefrontal stâng, o zonă a creierului unde se înregistrează 

amintirile neplăcute şi temerile. Rezultatele lor au fost confirmate 
de o altă echipă, de la San Francisco Medical Center (University 
of California), care au stabilit că meditaţia activează o zonă din 
vecinătatea hippocampusului şi generează un hormon al fericirii, 
ale cărui efecte persistă o bună bucată de timp. 

Şcolarii care au probleme de auz cu urechea dreaptă iau note 
mai proaste decât copiii care nu aud cu stânga. Cercetătoarele 
Yvonne Sininger (Universitatea California) şi Barbara Cone- 
Wesson (Universitatea Arizona) au examinat urechile a peste 
3000 de nou-născuţi şi au constatat reacţii complet diferite: 
celulele senzitive din urechea stângă amplifică îndeobşte sunetele 
melodioase, în vreme ce urechea dreaptă e sensibilă la graiul 
uman. 

Precum se vedea, natura e plină de mecanisme „stângace". Un 
prim test de toleranţă ar fi tocmai acceptarea lor. Stângacii 
formează o minoritate de circa 6,9 procente din populaţia de pe 
glob. Mulţi dintre ei sunt chinuiţi şi obligaţi să folosească cealaltă 
mână. In general, învăţătoarele sunt cele mai fervente adversare 
ale şcolarilor care ţin creionul în mâna stângă. Nu pot să-mi 
imaginez ce s-ar fi întâmplat cu Leonardo da Vinci, care, pe lângă 
faptul că era stângaci, scria oglindit, dacă ar fi nimerit în ghearele 
lor. 

Stângăcia este un dat natural. Cercetătorii de la Universitatea 
Queen din Belfast (Irlanda de Nord) au descoperit că devenim 
stângaci sau dreptaci la vârsta de 10 săptămâni de la concepţie. Ei 
au examinat 1000 de ecografii şi au constatat că la vârsta de 15 
săptămâni 9 din 10 feţi îşi sug degetul de la o anumită mână. Ei au 
urmărit şi evoluţia a 75 dintre copii, vreme de 10-12 ani de la 
naştere. Toţi cei 60 care şi-au supt degetul mare de mâna dreaptă 
în pântecul mamei au devenit dreptaci. Dintre cei 15 stângaci, 10 
şi-au păstrat obiceiul, în vreme ce 5 au devenit dreptaci. 

Iată acum o ultimă descoperire ştiinţifică, cu o neîndoielnică 
încărcătură politică. Cercetătorii Charlotte Faurie şi Michel 
Raymond de la Universitatea Montpellier au descoperit că 
numărul stângacilor este mai mare în cadrul grupurilor sociale 

agresive. Ei şi-au publicat observaţiile în revista „Proceedings of 
the Royal Society". 

Studiul lor se bazează pe datele culese cât timp au urmărit 
traiul a 8 colectivităţi tradiţionale. Tribul jula din Burkina Faso 
este cel mai paşnic dintre toate, deoarece rata omorurilor este de 
un caz la o sută de mii de locuitori pe an. In cazul lor, stângacii 
formează 3,4 procente din populaţie. La polul opus se află tribul 
yanomami din Venezuela, unde 5 din 1000 de oameni sunt ucişi în 
fiecare an, iar proporţia stângacilor este de 22,6 la sută. 

Să remarcăm faptul că este vorba despre societăţi aşa-zis 
„primitive", unde lupta se duce corp la corp. într-o confruntare 
directă, fără arme de foc, stângacii sunt avantajaţi, lucru care se 
remarcă şi în cazul boxerilor, scrimerilor şi alte celorlalte sporturi 
unde contactul cu adversarul e direct. Când un luptător întâlneşte 
un adversar care atacă dinspre stânga, prima reacţie a unui 
dreptaci e de surprindere, lucru care constituie adesea un avantaj. 
In tenis sau în gimnastică, sporturi unde adversarii se află la 
distanţă unul faţă de celălalt, ponderea stângacilor este conformă 
cu statistica generală. 

Fenomenul nu se observă în artele marţiale, unde aspiranţii 
exersează tehnicile de apărare şi de atac pe ambele părţi. De 
asemenea, el nu poate fi sesizat în comunităţile „civilizate", unde 
mitralierele, pistoalele automate, grenadele ofensive, bombele de 
aviaţie, obuzele de tanc schimbă datele problemei, iar inamicul şi 
„pierderile colaterale''' suferă în egală măsură, indiferent de mâna 
folosită preponderent. Şi ne-am referit doar la bărbaţi, fără să 
amintim diabolicele mine anti-personal, care adaugă pe lista 
victimelor şi femeile, şi copiii. 

Pe-un picior şchiop de plai, pe-o gură-nnegurată de rai, 
sărăcia nu alege între dreptaci sau stângaci. Conducătorii noştri de 
până acum, indiferent de coloratură, au asistat imparţiali la 
pauperizarea ţării. Judecând după rezultate, toate guvernele au 
semănat cu nişte reptile lipsite de membre, care au şerpuit din 
dreapta-n stânga, după cum au cerut interesele de moment. Am 
ajuns în momentul când nici partidele nu mai dispun de resursele 

necesare pentru o manipulare confortabilă a electoratului, lipsesc 
banii atât pentru pâine cât şi pentru circ. 

Optimismul ni s-a prelins din jumătatea plină a sticlei. In cine 
să credem, în cine să ne mai încredem? Constatăm cu stângăcie că 
dreptatea e a celor bogaţi, exemple sunt destule. Flămânzi şi goi, 
făr-adăpost, nouă ne-a rămas doar malul stâng al Dunării albastre, 
hotar al unei umilinţe fără margini. 

Pre-Simţire 



Pro-Misiunea, răvaşul nostru de noutăţi şi bârfe din lumea 
ştiinţei, a publicat prima ştire despre Asimo, roboţelul construit de 
japonezii de la Honda, la sfârşitul anului 2002. Omuleţul mecanic 
a fost botezat după Isaac Asimov, scriitorul de science-fiction care 
a postulat cele trei legi ale roboticii. Iată primul automat care 
percepea gesturile umane şi, în anumite limite, le putea şi 
interpreta: recunoştea oamenii, îi saluta, îi urma ori se deplasa 
singur în direcţia indicată. 

Asimo a făcut carieră, ba chiar şi politică. Când delegaţia 
japoneză condusă de premierul Koizumi Junichiro a vizitat Praga 
în august 2003, a venit însoţită de uimitorul humanoid. Roboţelul 
şi-a făcut o intrare spectaculoasă la dineul oferit de prim- 
ministrul ceh Vladimir Spidla şi 1-a omagiat pe Karel Capek, 
scriitorul care a inventat cuvântul robot, derivat din „robotă, 
muncă grea". După ce lumea s-a aşezat, roboţelul a închinat un 
pahar pentru prietenia dintre oameni şi roboţi, dar nu 1-a băut. 
„Sunt încă prea tânăr ca să beau alcool", s-a scuzat cu inocenţă şi 
s-a retras. 

Apoi, premierul Koizumi a ţinut neapărat să depună o 
coroană de flori la mormântul marelui scriitor de literatură SF. 
Nici gazdele n-au rămas datoare. întrucât istoria roboţilor a 
început în Praga, dar mult mai devreme, în secolul XVI, ei le-au 
oferit japonezilor o statuetă ce-1 reprezenta pe Golem, făptura 
creată din lut şi însufleţită prin magie de legendarul Rabbi Low. 

Primul robot cu care m-am întâlnit în copilărie a fost 
Minitehnicus, eroul de benzi desenate din ,Jlacheta 
cutezătorilor". A urmat apoi roboţelul Robi, eroul imaginat de 
scriitorul clujean Bâlint Tibor. Originalul în limba maghiară, 
„Robi robot kalandjai", a apărut în 1973, aproape simultan cu 

„Năzdrăvăniile roboţelului Robi", frumoasa traducere românească 
realizată de Erika Petruşa. 

Robi a fost cumpărat de familia Dudâs, ca să-i ajute la 
treburile din casă. Uneori, când adulţii erau prinşi de treburi, îi 
supraveghea pe cei doi fraţi, Ciceri şi Iceri, nişte neastâmpăraţi, 
care nu pierdeau nici o ocazie să-1 necăjească. Nu-1 scoteau din 
expresii precum „tinichigerie ambulantă" sau „cioareci ruginiţi", 
iar bietul automat suporta totul cu stoicism, în virtutea unei Prime 
Legi subînţelese. 

Dar să nu exagerăm. Farmecul povestirilor lui Bâlint constă 
în faptul că scriitorul ardelean nu teoretizează, ci se mulţumeşte 
doar să înregistreze reacţiile lumii. In locul medievaliştilor 
imaginaţi de Asimov în „Caverne de oţel", autorul o pune pe 
mătuşa Butyka, care „era bătrână ca vremea", să-1 certe pe 
robotei că face prea mult zgomot când trece sub fereastra ei şi să-i 
tragă una peste fundul pantalonilor cu o nuia de alun. Nici că 
trebuie să amintesc: mătuşica nu suferea nici un fel de invenţie, 
detesta maşina de spălat rufe şi-şi călca hainele cu fierul cel vechi, 
cu mangal - era, fără să ştie, la fel de retrogradă ca şi concitadinii 
detectivului Elijah Baley. Iată că, într-o zi, un hoţ a jefuit-o pe 
bătrână şi i-a furat tot, mai puţin dovleacul uriaş din grădină. 
Inteligentul Robi a bănuit că furul se va întoarce şi i-a întins o 
capcană, reuşind în cele din urmă să-1 prindă. 

Vecinii familiei Dudaş n-au suferit niciodată de „complexul 
Frankenstein": teama că omul nu-şi va putea stăpâni creaţiile, care 
se vor întoarce împotriva sa şi-1 vor nimici, ca nişte Terminatori, 
într-un fel, Robi este oglinda stăpânilor săi: s-a dat mare, după ce 
1-a pălmuit pe leul care vroia să înghită o fetiţă, iar apoi s-a făcut 
de râs, făcând un triplu salt aproape mortal. Când 1-a văzut pe 
Ciceri că doseşte bani, 1-a imitat şi a înghiţit la mărunţiş până când 
s-a umplut şi s-a defectat. N-a fost singura sincopă. Enervat de 
Iceri, roboţelul a pierdut litera C şi, când a mers la piaţă, a cerut 
„apă" în loc de „ceapă", „ioare" în loc de „cicoare", „io-o-lată" 
în loc de „ciocolată" . 

Micul automat detesta să fie tachinat, să i se spună că n-are 
inimă. Suferea când vedea că Ciceri şi Iceri cresc şi îl depăşesc în 

înălţime. Nu putea să mănânce ouă fierte, nici să se urce în copac 
împreună cu băieţii de la şcoală. Nu şi-a cunoscut părinţii şi 
stăpânul a trebuit să-1 ducă în fabrica unde a fost asamblat, ca să-i 
cunoască pe cei cărora le datorează existenţa: Precizia, Inteligenţa 
şi Bunătatea. 

Robi avea într-adevăr un suflet bun şi aici Bâlint şi-a dat 
mâna cu Asimov, care a încredinţat roboţilor administrarea 
întregii lumi. Chiar dacă era „Omul cel mai punctual din lume", s- 
a oprit oricând cu plăcere să-i ajute pe bătrâni, a tras căruţa cu 
buşteni până în vârful dealului, apoi 1-a cărat în braţe şi pe căluţul 
prăbuşit de oboseală. S-a aruncat în Canalul Morii ca să salveze 
un băieţel. Şi-a împrumutat inima mecanică surioarei Bobi, ca ea 
să vadă distracţiile din Orăşelul Minune. Iar împreună, au dejucat 
planurile bătăuşilor din clasele concurente. 

Bâlint Tibor a murit cu câteva luni înainte să fi împlinit vârsta 
de 70 de ani, în 2002. Doar câţiva au ştiut şi l-au plâns, deşi a fost 
un autor laureat de Uniunea Scriitorilor din România (1969, 
1979), iar romanul „Zokogâ majom" (Maimuţa plângăreaţă) a fost 
tradus în mai multe limbi (română, poloneză şi germană). Din câte 
ştiu, Năzdrăvăniile roboţelului Robi" n-a avut parte de o 
asemenea cinste, deşi ar fi meritat cu prisosinţă. O reeditare va fi 
oricând binevenită. 

Pre-Stanţă 



în acest an, am resimţit mult mai puternic efectele violenţei 
decât altădată. In fiecare zi, de dimineaţă, când vin la slujbă, văd 
cerceveaua de la gratiile din faţa intrării în bibliotecă, ruptă de 
hoţii care au forţat-o ca să fure nişte microprocesoare Pentium I şi 
un pumn de memorii de 4 megabytes din calculatoare, 
componente fără nici o valoare pe piaţă. Grăbindu-se să 
deşurubeze subansamblurile, au aruncat carcasele metalice cât 
colo şi au călcat peste ele, deformându-le, făcându-le inutilizabile. 
Spargerea s-a petrecut chiar în noaptea de Sfântul Andrei, când au 
mai fost jefuite biserica „veche", casa de cultură şi discoteca din 
Jibou. 

2005 a rămas marcat de numeroase evenimente sângeroase. 
De Sântă Mărie, o româncă 1-a înjunghiat pe Fratele Roger din 
Taize (Franţa), un promotor al ecumenismului, chiar în timpul 
slujbei bisericeşti. In octombrie a fost împuşcat în legitimă apărare 
primul hoţ surprins asupra faptei de către proprietar. Europa a fost 
incendiată de revoltele musulmanilor şi tinerilor de culoare din 
suburbii. Poliţiştii turci au năvălit cu bastoanele peste profesorii 
aflaţi în grevă (ai noştri au scăpat uşor, cu nişte promisiuni). In 
decembrie, un recidivist a atacat o elevă într-o şcoală din centrul 
Bucureştilor, chiar în biroul directorului, iar doi beţivi rămaşi fără 
parale au răpit-o şi au tâlhărit-o pe fata unui vicepremier. 

Teama şi nesiguranţa începuseră să mă strângă ca o cămaşă a 
lui Nessus, când deunăzi am accesat pagina de web a 
săptămânalului Agenda din Timişoara şi am citit articolul lui 
Lucian Sava despre ultima modă în penitenciarele de maximă 
securitate. Preocupat de susţinerea unui bun moral în rândul 
deţinuţilor, comandantul închisorii de pe strada Popa Şapcă din 
capitala bănăţeană a angajat experţi de la Politehnică şi 
Universitatea de Vest, ca să stabilească care ar fi cele mai 

potrivite culori pentru materialul de zeghe, pentru vopsirea 
gratiilor şi zugrăvirea pereţilor din celule. 

In nici un caz roşul, care stimulează agresivitatea; nici negrul, 
pentru că deprimă. Poate liniştitorul verde, ori strălucitorul galben, 
ori portocaliul aflat acum la putere? Cine ştie? Oricare vor fi 
concluziile oamenilor de ştiinţă, e pentru prima oară când în 
România se face un astfel de studiu pentru „o colectivitate 
închisă", cu scopul de a diminua violenţa în rândul celor de după 
gratii, de a facilita reintegrarea deţinuţilor după ispăşirea pedepsei 
şi, nu în ultimul rând, pentru a-i educa pe cei care n-au avut şansa 
de a învăţa cât timp au fost copiii nimănui şi feciorii ploii. 

Mi-am zis, uite o idee bună, ar trebui înaintată la guvern. Un 
studiu similar ar trebui făcut şi pentru a găsi nuanţa menită să-i 
energizeze pe cei din Administraţie, să sublinieze truda 
legiuitorilor din Parlament, să limpezească nedreptăţile din 
Justiţie, să camufleze peticele din uniformele soldaţilor, să 
evidenţieze şcolile şi cultura, să ridice de pe butuci o economie 
falimentară, să readucă culoarea şi zâmbetul pe obrajii cetăţenilor, 
să aprindă flacăra speranţei în ochii lor. 

De la întoarcerea activiştilor de partid din decembrie 1989 
până în prezent, România a testat toate licăririle curcubeului 
politic: roşul neocapitalismului multilateral subdezvoltat, roz- 
bonbonul guvernului Petre Roman, portocaliul colacului de 
salvare, galbenul ţărănist cu ochiul străpuns de săgeţile liberale, 
verdele frate cu jaful în codru şi cu România Mare, albastrul de 
pesede, negrul republicii minereşti şi al tunelului fără de luminiţă. 

In loc să contureze un portret al succesului în viaţă sau un 
peisaj al bunăstării, la noi culorile s-au amestecat într-o scală de 
cenuşiuri cotidiene. Indiferent de anotimp, predomină fumuriul: 
impozitul pe tot ce iese din hornurile de la punctele termice de 
cartier sau de la centralele de apartament, taxa pe ţevile de 
eşapament, acciza pe tona de scrum tabagic, dijma pe pulberea ce 
acoperă gropile din şosele, birul pe surul pereţilor de beton, vama 
pe cenuşa răbdărilor fripte. 

Policromia a rămas doar un atribut al afişelor electorale. Ca 
să-şi împrospăteze paleta sufletească, tot mai mulţi români pleacă 



Franciscus Georgius 110 

peste hotare: să recolteze portocale, la cules de căpşune, să scuture 
măslinii, să copilească roşiile turceşti, să spele vase în azurul de 
Mediterana, să tundă peluzele cu trifoi irlandez, să soarbă auriul 
siropului de arţar canadian. 

In rest, zile triste şi monotone. Iar de Sărbători, nu se mai 
colindă cu steaua, sorcova sau capra, ci cu cioara vopsită. 

Primul cod de circulaţie în spaţiu 



Anul 2004 va rămâne în istorie drept anul în care o mână de 
entuziaşti au reuşit să-şi construiască o navă proprie şi au zburat cu 
ea dincolo de atmosferă, s-au desprins vreme de câteva minute din 
chingile gravitaţiei şi au gustat senzaţia unui alt fel de spaţiu. 

Ca în romanele julesverniene, momentul care a declanşat 
aventura a fost anunţarea unui concurs. Fundaţia Ansari a anunţat că 
va oferi 10 milioane de dolari celor care vor construi, cu propriile 
puteri, o navă cosmică în stare să se înalţe până la 100 km, cu trei 
oameni la bord şi să repete zborul într-un interval de 2 săptămâni. 

La concurs s-au înscris rând pe rând echipe din toate colţurile 
lumii, inclusiv din România. Entuziaştii de la ARCA (Asociaţia 
Română pentru Cosmonautică şi Aeronautică) şi-au propus să 
construiască racheta „Orizont", cu o lungime de 14 metri, un dia- 
metru de 1,3 metri şi o greutate de 7.000 kg. La început, au construit 
un prototip la scară, cu un motor reutilizabil din materiale compozite. 

Aparatul de test a fost denumit „Demonstrator 2B", măsura 4 
metri lungime, cântărea 300 de kilograme şi ar fi trebuit să atingă 
altitudinea de 20.000 de metri. Racheta foloseşte un sistem de 
propulsie dezvoltat iniţial pentru torpile, bazat pe peroxid de 
hidrogen (banala apă oxigenată), dar care reuşeşte să obţină 
performanţe uimitoare cu ajutorul unui catalizator revoluţionar. 

Prima lansare a fost programată pentru 8 septembrie 2004, în 
poligonul militar de la Capul Midia. Condiţiile meteorologice grele 
au amânat testul pentru ziua următoare. A doua zi, vântul s-a mai 
domolit, aşa că a început încărcarea cu combustibil. Cu două minute 
înainte de ora fixată, un furtun de alimentare s-a desprins, a 
scurtcircuitat contactele lansatorului şi a iniţiat aprinderea. Până să se 
dezmeticească lumea, „Demonstrator 2B" s-a înălţat vertical fără 
probleme la 1200 m înălţime, după cât combustibil avea. Zborul s-a 
terminat normal, paraşutele de recuperare s-au deschis conform 

planificării, iar motorul navei a amerizat în apropierea ţărmului, de 
unde a fost recuperat. 

Era însă prea târziu pentru construirea navei mari, termenul 
limită al concursului Ansari X-Prize fiind de 31 decembrie 2004. 
Oricum, a fost un pas mic pentru dobândirea unei vize de intrare în 
SUA, un pas mare pentru astronautica românească. Să remarcăm 
faptul că proiectul echipei de la ARCA a fost realizat pe banii 
proprii, fără contribuţii guvernamentale. 

întrecerea a fost câştigată în cele din urmă de echipa de la firma 
Scaled Composites. Ultimele testări au avut loc în Deşertul Mojave. 
Nava proiectată de inginerul Burt Rutan şi construită pe banii lui 
Paul Allen, unul dintre fondatorii Microsoft, cuprindea tandemul 
White Knight-SpaceShipOne. 

După ce şi cea de-a treisprezecea încercare a decurs fără 
probleme, testul decisiv a fost programat pentru 21 iunie 2004. 
Zborul a fost urmărit de 500 reprezentanţi oficiali şi reporteri, 3.000 
de alţi curioşi, plus astronauţii de la bordul Staţiei Spaţiale 
Internaţionale - ISS. Nava a fost pilotată de Mike Mevill (62 ani), 
tovarăşul şi partenerul lui Burt Rutan. Ea a decolat normal, ca un 
avion, s-a înscris pe o spirală care a urcat până la 15.240 m, înălţime 
la care SpaceShipOne s-a desprins, a pornit motorul rachetă şi a 
ţâşnit cu o viteză de 3 Mach în spaţiul cosmic. Aparatele de măsură 
au înregistrat doar 99.800 m, nava a fost puternic zgâlţâită, aterizarea 
a avut loc cu vreo 35 km mai încolo, ca urmare a unui defect la 
sistemul de orientare, dar primul zbor cosmic particular s-a încheiat 
cu bine. 

Motorul navei a funcţionat vreme de 76 secunde. El a fost 
modificat, astfel încât să ardă câteva secunde în plus şi să asigure un 
spor de 20% putere. De asemenea, s-au remediat erorile din sistemul 
de orientare. Primul dintre cele două zboruri contând pentru premiu a 
avut loc în 29 septembrie. Pilotul Mike Melvill (greutatea celorlalte 
două persoane a fost suplinită prin diferite aparate de cercetare) s-a 
înălţat la 337.569 picioare (102,9) km, dar, pentru că nava a început 
să se răsucească în jurul axului, motorul rachetă a fost decuplat un 
pic mai devreme. Printre spectatorii de la sol s-a aflat şi Erik 

Lindbergh, nepotul lui Charles Lindbergh, primul aviator care a 
traversat în zbor Oceanul Atlantic. 

Abia s-a trezit SpaceShipOne cu roţile pe pistă, că pe BBC 
Online a şi apărut un anunţ surpriză. Casa de discuri Virgin a 
cumpărat cu 14 milioane lire sterline tehnologia spaţială elaborată de 
Mohave Aerospace Ventures şi a creat firma Virgin Galactic. Noua 
companie, condusă de un gentleman autentic, Sir Richard Branson, 
va cheltui în plus 60 milioane lire sterline pentru construirea navei 
VSS Enterprise şi a unei baze de decolare. Un bilet de zbor în 
cosmos va costa 1 15.000 lire sterline şi se speră ca în următorii 5 ani 
să se efectueze 3.000 de călătorii. 

La doar 5 zile după primul zbor, SpaceShipOne a reuşit să se 
înalţe din nou, la 377.591 picioare (115,09 km) şi astfel a câştigat 
cele 10 milioane de dolari oferite de Fundaţia Ansari X-Prize. De 
această dată, la cârma navei s-a aflat pilotul Brian Binnie. Celelalte 
25 echipaje participante la concurs, din SUA, Argentina, Canada, 
Israel, România, Rusia şi Marea Britanie, au declarat că îşi vor 
continua cercetările - în mod evident, după acest succes, s-a 
declanşat o nouă întrecere: cursa pentru construirea primei staţiuni 
turistice de pe o orbită circumterestră. 

Dar entuziasmul întreprinzătorilor a fost iute temperat de 
legislativul american, care şi-a pus problema să asigure siguranţa 
celor dispuşi să plătească sume cu şase cifre, în dolari, numai ca să 
guste emoţiile unui zbor cu racheta. 

Când a scris distopia „451 Fahrenteit", Ray Bradbury nu s-a 
referit doar la incendierea cărţilor, ci şi la circulaţia nebună a 
maşinilor, din cauza cărora oricine ieşea noaptea pe străzi risca să fie 
accidentat. Cum codul rutier n-a putut rezolva chiar tot, legislativul 
american a impus nişte norme draconice de siguranţă la proiectarea şi 
construirea autoturismelor menite să circule pe străzi. Rând pe rând 
au apărut bara de protecţie, parbrizul din sticlă securizată, centura de 
siguranţă, sacul gonflabil, schimbătorul de viteze automat, sistemele 
progresive de frânare (antipatinare) etc. 

Congresmanul Dana Rohrabacher, preşedintele subcomitetului 
pentru spaţiu şi aeronautică, deputat republican din California, a 
trecut prin Congres un document, adoptat în final ca o rezoluţie ce 

onora performanţa realizată de Mojave Aerospace Ventures. 
Recunoaşterea oficială a meritelor a fost afişată în 7 octombrie pe 
situl comitetului pentru ştiinţă: http://www.house.gov/science/ 

Apoi a urmat lovitura de teatru. Acelaşi congresman a iniţiat o 
modificare a proiectului de lege menit să reglementeze regimul 
zborurilor spaţiale suborbitale comerciale (depus în martie 2004). 
Deputatul de California şi-a motivat demersul prin grija faţă de 
siguranţa pasagerilor, de avutul obştesc şi sănătatea publică, de 
securitatea naţională şi posibilele efecte asupra politicii 
internaţionale. 

In opinia politicianului, cât timp activităţile comerciale private, 
precum lansarea sateliţilor particulari, sunt reglementate prin lege, s- 
ar cuveni ca şi pe drumul iniţiat de Burt Rutan, Mike Melvill şi Brian 
Binnie să fie aşezate marcaje legale, menite să organizeze traficul 
spaţial. In principal, zborurile s-ar cuveni să fie trecute sub tutela 
Oficiului pentru Transport Cosmic Comercial, care va acorda 
aprobările de lansare. 

Evident, o serie de senatori au protestat, considerând că e 
suficient dacă pasagerii semnează un act prin care confirmă că au 
fost avertizaţi asupra riscurilor. Dezbaterile tocmai au început şi 
grupurile îşi apără diferitele interese, uneori cu mult mai multă 
patimă decât cei implicaţi în campania electorală. Dacă neînţelegerile 
vor fi aplanate şi se va stabili setul standard de măsuri menite să 
asigure protecţia curajoşilor, atunci primul cod rutier spaţial ar putea 
fi votat în luna noiembrie. 

Un lucru e sigur: circulaţia spaţială se va intensifica în viitor. 
Space.com tocmai a anunţat că domnul Bigelow, un miliardar din 
Las Vegas, a lansat concursul pentru America 's Space Prize, un 
premiu de 50.000.000 dolari pentru firma americană (condiţie 
obligatorie: înregistrată în SUA) care va transporta 5 oameni, la 400 
km depărtare şi va repeta zborul într-un interval de 60 de zile. 

Sentimentul exploziv al dragostei 



Revista electronică Pro-Scris a publicat în primele două 
numere (17-18; 19-20) din 2003 câteva fragmente dintr-un studiu 
mai cuprinzător, scris de Stanislaw Lem: „Noile sisteme de 
armament ale secolului XXF. Părinte al electrogeniilor Trurl şi 
Clapauţius din „Ciberiada", autor al romanului „Solaris", celebrul 
scriitor polonez este totodată şi un eseist preocupat de impactul 
ultimelor descoperiri ştiinţifice asupra vieţii de zi cu zi. Precum 
Sfântul Toma d'Aquino şi-a adunat opera filosofică în 
voluminoasa „Summa Theologicd", Lem şi-a expus concepţiile în 
volumul „Summa Technologiae" (1964). într-un interviu acordat 
redactorilor revistei maghiare „Solaria" în 2000, scriitorul 
mărturisea: 

„In «Summa technologiae» am scris despre faptul că, în 
perioada următoare, omenirea va copia toate tehnologiile pe care 
natura le-a produs în cursul evoluţiei naturii. Desigur, atunci 
când am aşternut pe hârtie această afirmaţie, au râs de mine. Şi 
nu oricine, ci nişte filosofi demni de luat în seamă au considerat 
că sunt nişte nonsensuri, nişte poveşti obţinute prin combinarea 
unor elemente de utopie cu ultimele descoperiri ştiinţifice. In 
schimb, acum le-au redescoperit cumva şi am devenit peste 
noapte un pionier al acestor problematicii (O traducere 
românească completă a interviului se găseşte în Pro-Scris 11- 
12/2002.) 

La trecerea dintre milenii, simţind interesul milioanelor de 
cititori, Stanislaw Lem a considerat necesar să revină asupra 
subiectului şi să stabilească nişte puncte de reper, ca să atragă 
atenţia asupra direcţiilor greşite în care s-ar putea îndrepta 
umanitatea. In studiul ,JVoile sisteme de armament ale secolului 

XXF\ filosoful a trecut în revistă uneltele ucigaşe inventate de om 
în secolul XX şi a încercat să discearnă tendinţele în evoluţia 
armamentului modern. El a pornit de la bombardarea oraşelor 
japoneze Hiroshima şi Nagasaki, ca o manifestare brutală a forţei 
atomului, debut al unei curse a înarmărilor fără precedent. In 
timpul „războiului rece", sistemele de securitate naţională au 
căpătat proporţii gigantice, au devenit mai scumpe şi mai 
complicate, tot mai greu de controlat şi din ce în ce mai expuse 
acţiunii hazardului (întâmplării). Lumea a fost salvată de apariţia 
cipurilor şi de o schimbare radicală a modului de gândire, indusă 
de revoluţia informaţională. 

Puteţi să vă împliniţi viziunea asupra a ceea ce ne rezervă 
viitorul citind studiul lui John Smart, „Human Performance 
Enhancement in 2032: A Scenario for Military Planners". El 
susţine că info-, bio-, nano- şi cognotehnologiile vor schimba 
„războaiele'" din viitor. Accentul va fi pus pe organizare, astfel 
încât să se obţină maximum de rezultate cu un consum minim de 
resurse. Smart susţine că orice acţiune din viitor va urmări patru 
tendinţe: să dezvolte inteligenţa, să accelereze comunicaţiile, să 
asigure imunitatea sistemului şi să funcţioneze conform 
„compresiei MEST" (să raţionalizeze eficace consumul de 
Materie, Energie, Spaţiu şi Timp). Apărarea va deveni o cauză 
globală, lucru care va îngreuna ori chiar va împiedica desfăşurarea 
acţiunilor teroriste. Omul va interacţiona activ cu mecanismele, 
iar o bună parte din mecanismul decizional va fi încredinţat 
creierelor electronice. 

Un prim exemplu îl constituie micul robot Sword (Sabie), 
ultimul gadget al industriei americane de armament, o unitate 
telecomandată de cercetare. Conform datelor oferite de Michael 
Fumento, cercetător la Hudson Institute in Washington, D.C., 
automatul de doar 60 kg constituie varianta perfecţionată a unui 
prototip menit să caute şi să dezactiveze mine terestre. Acum 
Sword s-a transformat în varianta terestră a mini-avionului de 
recunoaştere Predator. El nu acţionează independent, ci este 
comandat de un operator uman protejat, aflat la o distanţă de 200- 
1000 m. Roboţelul poate urca scările şi se va strecura neobservat 

în clădiri, canale, peşteri, de unde va transmite imagini luate în 
diferite spectre. La nevoie, poate fi înarmat atât cu o mitralieră, 
cât şi cu un lansator de grenade. Urmărirea ţintelor se face 
electronic, astfel încât aparatul a căpătat o precizie şi o eficienţă 
infernală: un singur proiectil pentru fiecare ţintă doborâtă. Primele 
18 aparate vor intra în acţiune în Irak, în aprilie 2005. 

Pacifist convins, Stanislaw Lem a inventat o serie de 
dispozitive fantastice menite să pună capăt războaielor, fără să 
rănească sau să ucidă vreo persoană. In cea de-a patra expediţie a 
lui Trurl şi Clapauţius, primul a fost angajat să-1 izbăvească pe 
prinţul Panarticus de chinurile dragostei. Ca în vechea poveste 
dintre Romeo şi Julieta, robotul de spiţă regală se îndrăgostise de 
Amarandina Ceriberniana, unica fiică a împăratului din Araubaria 
vecină şi inamică. Mai întâi, inginerul Trurl a construit un 
feminotron pentru dez-amorezarea prinţului, apoi a testat un 
ansamblu format dintr-un delirizator şi o trivialniţă, dar nici unul 
n-a avut efect. In cele din urmă, văzând că nu poate înfrânge 
puterea dragostei, inventatorul a născocit pruncaruncătorul şi 1-a 
convins pe rege să declare război. Noua armă n-a provocat 
victime, dimpotrivă, a umplut statul vecin cu plozi urlători, care se 
agăţau de trecători şi urlau de toţi bojocii: „tata", „mama", „pipi", 
„e-e". Speriat de inedita invazie, împăratul a ridicat steagul alb şi 
a acceptat să-şi mărite fiica cu alesul inimii. 

Iată însă că realitatea întrece tot ceea ce scriitorii de literatură 
SF au imaginat în materie de arme non-letale. O ştire recent 
publicată pe NewScientist.com ne anunţă că Pentagonul a renunţat 
la o serie de cercetări, legate de obţinerea unor arme chimice 
menite să distrugă disciplina şi moralul trupelor inamice. 
Majoritatea programelor stopate pot candida liniştit pentru 
dobândirea unui Premiu IgNobel, distincţie acordată pentru cele 
mai ciudate şi inutile studii savante. 

In capul listei se află „Bomba Gay", un fel de transpunere în 
practică a unei lozinci celebre, scandată de militanţii hippies pe 
vremea războiului din Vietnam: „Make Iove, not war!" (Iubiţi- vă, 
nu vă războiţi!). E drept, protestatarii pletoşi vizau dragostea cu o 
persoană de sex opus, menită să reunească într-un tot divin 

jumătăţile androgine, să armonizeze energiile Yang şi Yin. Spre 
deosebire de concepţia hippiotă menită să pună capăt războaielor, 
proiectilul elaborat în laboratoarele armatei americane e de-a 
dreptul pervers prin efecte. El conţine o substanţă afrodisiacă, 
menită să trezească o puternică dorinţă sexuală în rândurile 
ostaşilor din trupele adversare. împroşcaţi cu ea, luptătorii vor 
descoperi subit cât de atractivi sunt camarazii lor şi vor simţi un 
imbold irezistibil de a face dragoste cu ei, chiar dacă sunt de 
acelaşi sex. Iar după ce vraja dragostei se va risipi şi se vor trezi la 
realitate, mulţi dintre ei vor claca nervos şi moralul trupelor se va 
prăbuşi vertiginos. Se pare însă că o minte limpede de la Pentagon 
şi-a pus întrebarea ce se va întâmpla dacă inamicul aflat în prima 
linie va uita de sine, va ieşi din tranşee şi se va repezi la puşcaşii 
americani, cu uniforma mustind de lichidul corupător. Evident, 
„bomba homosexuală" nu permite un control riguros al efectelor 
şi i-ar putea dezonora în aceeaşi măsură pe atacatori şi apărători. 

Documentele publicate de organizaţia Sunshine Project 
dezvăluie şi alte tentative de creare a unor arme chimice care nu 
ucid oameni, ci îi pun în imposibilitate de acţiune. Din 1994, 
milioane de dolari au fost cheltuite de US Air Force la Wright 
Laboratory din Dayton, Ohio, pentru a pune la punct arme bazate 
pe feromoni, substanţe menite să umple tranşeele adversare cu 
viespi furioase sau cu şobolani atraşi de mirosul irezistibil al 
partenerelor în călduri. 

Istoria se repetă. Ea a înregistrat şi alte ciudăţenii 
asemănătoare, propuse cu toată seriozitatea la un moment dat. La 
sfârşitul anului 2002, autorităţile britanice au permis consultarea 
jurnalului ţinut de un om cheie din timpul celui de-al doilea război 
mondial, Guy Liddell, şeful contrainformaţiilor englezeşti. 
Răsfoind cele 12 volume depuse la arhivă, cercetătorii au 
descoperit o serie de lucruri incredibile, desprinse parcă din 
romanele de trei lulele cu spioni. De exemplu, în decembrie 1943, 
lui Liddell i-a venit ideea să lanseze din avion deasupra oraşului 
Tokyo stoluri de lilieci tăvăliţi în substanţe incendiare, care să dea 
foc caselor japoneze construite din lemn şi panouri acoperite cu 
hârtie. Probabil că inspiraţia îi venise în vreme ce-1 citea pe 

anticul strateg chinez Sunt Tzu: „Cei ce folosesc incendiile pentru 
a-şi susţine atacurile au de partea lor INTELIGENŢA, cei care 
folosesc inundaţia au de partea lor FORŢA." Noroc că 
bombardierele din care ar fi trebuit să lanseze „scânteile" vii erau 
americane, iar generalii aliaţi s-au temut că liliecii-kamikaze vor 
da foc mai întâi ,fortăreţelor zburătoare"... 

Exemplele pot continua, însă nici unul nu egalează în 
stupizenie „măreaţa" idee a „bombei gay". Pentru că, vorba lui 
Marin Preda, valabilă atât în vreme de pace cât şi în vreme de 
război, dacă dragoste nu este, nimic nu este... 

Sfântul Ilie şi internetul 



Furtunile din săptămânile trecute, care au smuls acoperişuri 
de bloc în Cluj şi au împrăştiat haldele de zgură şi cenuşă din Baia 
Mare peste oraş, au provocat o serie de pagube şi în Sălaj. în mai 
multe localităţi, furnizarea serviciilor de internet a fost temporar 
întreruptă, telefoanele mobile au indicat lipsă de semnal, iar 
recepţionarea programelor de televiziune prin satelit sau prin 
cablu a fost puternic perturbată. Datorită încărcării puternice cu 
electricitate statică a aerului din atmosferă, o serie de aparate 
electrice, în special cele dotate cu circuite integrate de ultimă 
generaţie, precum calculatoarele şi televizoarele din locuinţele 
personale, au fost grav afectate de supratensiunile acumulate în 
căblăria întinsă între blocuri. 



Prometeu legat la pământ 

Norii de furtună se produc vara, după o zi foarte călduroasă. 
Ei sunt vineţii şi au o formă tipică de nicovală. Când apa din sol se 
evaporă, aburii se ridică până sus de tot, unde întâlnesc straturile 
reci şi condensează, se transformă în picături de ploaie sau, mai 
rău, în bobite de grindină. Ele încep să coboare şi astfel se creează 
doi curenţi: unul cald, ascendent şi altul rece, descendent. 
Mişcarea electrizează norii şi duce la acumularea unei energii mai 
mari decât cea eliberată de detonarea primei bombe atomice la 
Hiroshima. In antichitate, grecii credeau că fulgerele reprezintă o 
formă de împlinire a judecăţii divine, folosită de Zeus ca să-i 
înfrângă pe titanii răzvrătiţi sau să-i pedepsească pe oamenii 
păcătoşi. La noi se zice că Sfântul Ilie îi fugăreşte pe draci, 
vânându-i din carul său de foc. Oamenii au trăit cu spaima în 
suflet până când fizicianul american Benjamin Franklin a arătat că 
fulgerele pot fi deviate cu ajutorul paratrăsnetului. Aşa s-a lămurit 

şi de ce Prometeu, hoţul focului ceresc, a fost pedepsit cu 
ciugulirea ficatului de către un vultur, deşi Zeus dispunea de 
mijloace mult mai radicale: cătuşele care-1 legau pe titanul 
răzvrătit de cel mai înalt vârf din Munţii Caucaz l-ar fi protejat de 
trăsnete, conducând descărcarea electrică în pământ. 



Mai repede, mai puternic, mai vulnerabil 

De vreo doi-trei ani, marile firme de circuite electronice au 
lansat pe piaţă cipurile cu microprocesoare legate în tandem, numite 
„dual-core" (cu două miezuri), care, fără să forţeze prea mult 
„ticăitul" ceasului intern al calculatoarelor, au permis dublarea 
vitezei de calcul prin trecerea de la lucrul cu o mână legată la spate la 
munca cu două mâini. în cazul de faţă, cântecelul cu „uite ce pot 
face/ zece degete dibace'''' nu se aplică, deoarece Pentium-urile vechi 
socoteau pe câte 32 de degete, iar sistemele dual-core dispun de 64 
de degete. Preţul plătit: proiectanţii au înghesuit două 
microprocesoare în unul şi acelaşi spaţiu disponibil pe placa de bază, 
deci au micşorat încă o dată sutele de milioane de tranzistoare 
gravate pe aşchia de siliciu, au redus grosimea „pereţilor 
despărţitori" şi au înghesuit componentele ca nişte sardele într-o 
conservă. Miniaturizarea are o limită. Conform legii lui Joule, cu cât 
firul prin care trece un curent electric este mai subţire, cu atât el se va 
încălzi mai tare. Pe de altă parte, prin îndesarea componentelor şi 
circuitelor interne, posibilitatea de „aerisire" internă a scăzut, astfel 
încât noua generaţie de calculatoare cuprinde obligatoriu unul sau 
mai multe sisteme de răcire. 



Boala Optimex 

România a cumpărat tehnologia de producere a circuitelor 
integrate CMOS (bazată pe tranzistoare cu efect de câmp - 
MOSFET) pe la mijlocul anilor '80, când au apărut primele ceasuri 
electronice fabricate în ţară: Optimex. Ele consumau foarte puţină 
energie, dar miezul lor putea fi distrus foarte uşor de sarcinile 
electrice acumulate în corpul uman, produse prin purtarea unei haine 

ţesute din fibră sintetică. Pentru a preveni astfel de accidente, 
circuitele CMOS au fost dotate cu dispozitive interne de protecţie 
(mici diode montate la intrări), iar montarea lor se făcea de către un 
personal îmbrăcat în halate din pânză de in şi cu mâinile încătuşate 
de coliere legate la pământ. Majoritatea aparatelor şi dispozitivelor 
electronice din prezent conţin piese fabricate prin tehnologii bazate 
pe tranzistoare MOSFET. Nu fac excepţie nici plăcile de reţea, 
montate pe calculatorul de acasă pentru a asigura legătura cu serverul 
providerului de servicii de internet. In momentul când potenţialul 
electric acumulat pe cablurile întinse între blocuri a depăşit valoarea 
critică, el a străpuns stratul izolator de oxid de siliciu din cipuri şi a 
scos din funcţiune placa de reţea. 



Decuplare totală, fibră optică sau wireless 

Pentru a evita astfel de accidente, singura metodă absolut 
sigură este ca în timpul furtunilor să deconectaţi calculatorul de la 
reţeaua electrică, iar apoi să decuplaţi şi mufa de conectare la 
reţeaua de cartier. Cum însă această mufă este amplasată în 
spatele calculatorului şi nu este întotdeauna uşor accesibilă, 
operaţia poate fi destul de incomodă, de unde pui că nici urechiuşa 
de fixare a clemei nu va rezista la infinit. Cum însă odată cu Dvs. 
a fost afectat şi switch-ul din reţeaua de cartier, furnizorul de 
servicii internet va căuta el însuşi să se protejeze. Dacă este 
adevărat că furtunile vor creşte în intensitate, ca urmare a 
procesului de încălzire globală, atunci reţelele de calculatoare vor 
fi refăcute pe bază de fibră optică, un material mai scump, însă 
imun la acumulările de electricitate statică. O altă soluţie ar fi 
conectarea wireless (fără fire, adică prin radio). 



înapoi la puşcă şi baionetă 

Armata americană a testat în războiul din Irak prima e- 
bombă, bazată pe emiterea unor microunde de mare intensitate 
(HPM = High Power Microwave). „Detonarea''' ei creează un 
impuls electromagnetic covârşitor, care nu ucide nici un om, nu 

dărâmă clădiri, însă distruge toate circuitele electronice ale 
inamicului: regulatoarele electronice ale generatoarelor de 
energie, computerul de bord, telecomunicaţiile, sistemele de 
ochire, orientarea GPS, vederea în infraroşu etc. Atacul poate fi 
lansat de pe un avion telecomandat sau o mică rachetă şi nu 
necesită o dirijare extrem de precisă, deoarece raza de acţiune este 
între câteva zeci şi sute de metri. Semnalul se poate strecura în 
buncărele subterane prin antene neprotejate, conducte de 
ventilaţie, fire de alimentare. Practic, în urma unui puls concentrat 
de microunde, tot armamentul ultrasofisticat şi sistemele de 
comandă mobile sunt scoase din uz, astfel încât soldaţii ajung să 
lupte doar cu puşca şi cu baioneta, bazându-se pe experienţă şi 
instinct. 

Un meci pierdut 

(Fotbal versus Carte, 2 - 4) 



In săptămâna dintre Crăciun şi Anul Nou, după stingerea 
pseudo-isteriei provocate de „apocalipsa mayaşă", mass-media a 
făcut bilanţul anual al evenimentelor din diferitele sfere de interes. 
Ca să iasă în evidenţă, cotidianul ,M^gyar Nemzef (Naţiunea 
maghiară) a preferat să publice rezultatele unui sondaj de opinie 
şocant, iniţiat de Biblioteca Naţională Szechenyi din Budapesta. Ele 
sunt atât de surprinzătoare, încât au fost preluate imediat şi 
comentate de majoritatea celorlalte publicaţii din Ungaria. 

„Cum vă petreceţi timpul liber?" - a fost tema centrală a unui 
chestionar la care au răspuns 1000 de oameni. Criza economică şi-a 
pus amprenta asupra multor dintre plăcerile „spare time"-xAxA. In 
2012, foarte puţini şi-au permis o ieşire la un restaurant ori o cafenea. 
Lumea a început să-şi petreacă timpul tot mai mult pe acasă. 46% 
dintre intervievaţii cu o vârstă de peste 15 ani au declarat că s-au uitat 
la televizor. 24% au preferat să asculte radioul. 14% au navigat pe 
internet. Doar 7% au citit presa, numai 4% s-au scufundat în „dulcea 
zăbavă''' a cititului şi, cel mai frapant aspect, doar 2% şi-au petrecut 
clipele libere făcând sport. 

Minunată lume nouă, în care populaţia adultă a ajuns să citească 
mai mult decât să alerge după o minge! 

Până nu demult, chiar şi în cea mai prăpădită dintre comune, 
unde consiliul local şi primarul au dispus să fie atârnat lacătul pe uşa 
bibliotecii, o parte din păşunea obştească era întotdeauna rezervată 
„sportului rege". Lemn de plop pentru două porţi se găsea pe orice 
margine de drum, iar dacă fiii satului doreau să se mândrească, 
ridicau şi o movilită prelungă pe una dintre laturile „stadionului", în 
chip de tribună pentru spectatori (în vreme de iarnă, un derdeluş cât 
se poate de potrivit pentru pruncii de la câmpie). 

Din păcate, statisticile susţin adevărul relevat de chestionarul 
bibliotecii naţionale maghiare. Populaţia de la sat a îmbătrânit. In 
multe localităţi, nu s-au născut copii de peste un deceniu. Preoţii vin 
doar la slujba de duminică, ori la nunţi şi la înmormântări. Şcoala a 
fost închisă, iar puţinii elevi navetează cu microbuzele galbene la 
oraş sau în comunele mai mari. Medici nu se găsesc nici aici, 
deoarece au avut de optat între un salariu ciuntit de bugetar şi 
libertatea de a lucra în Occident. Postul de poliţie când este, când nu 
este deschis, după cât de păguboasă este politica guvernanţilor şi 
încadrarea în bugetul negociat cu Fondul Monetar Internaţional. 

In 2008, studioul Pixar a lansat „WALL-E\ un desen animat 
despre un Pământ năpădit de gunoaie, părăsit de locuitorii leneşi şi 
supraponderali, transformaţi în nişte sibariţi ai spaţiului cosmic. 
Părea o exagerare îndulcită cu povestea siropoasă a iubirii dintre doi 
robotei. In ultima vreme, firmele furnizoare de servicii poştale prin 
internet şi corespondenţa nesolicitată ne exasperează cu reclamele 
despre dietele minune. Mi-am zis că, după succesul cărţii despre 
Bridget Jones, multe femei au eliberat un colţ al bucătăriei ca să pună 
acolo un cântar. Dar iată o voce lucidă, un avertisment trimis de o 
bibliotecă, un spaţiu unde, de obicei, nici muştele nu bâzâie, menit să 
ne trezească la realitate: ne îngrăşăm şi îmbătrânim tot mai mult. 

Mi-am dorit întotdeauna ca Pământul să fie o carte a naturii, o 
tetralogie a anotimpurilor, un roman fluviu cu curgerea definită de 
trei puncte bine conturate, un mănunchi de foi cu Soarele pe faţă şi 
Luna pe verso, cel mai frumos epos moştenit de la taica Noe şi 
ceilalţi supravieţuitori ai Potopului biblic. Dar iată că vremurile se 
schimbă şi, parcă pentru a le face în ciudă caţavencilor, ele revizuiesc 
fără milă însăşi natura umană. Ştiam că lumea nu-şi pierde timpul cu 
lectura, dar să renunţe şi la mişcare? O, Doamne! Dă-ne o minte 
sănătoasă într-un trup viguros, altfel planeta noastră albastră va 
începe să semene, din ce în ce mai mult, cu o minge dezumflată. 

Visele şi viitorul 



Artemidor Daldianul a văzut lumina zilei la Efes. Nu se 
cunoaşte data exactă a naşterii, precum nu se ştie nici când a 
murit. A trăit la Roma pe vremea împăraţilor Hadrian (1 17-138) şi 
Antoninus Pius (138-161) şi a devenit celebru ca autor al unei 
cărţi de tălmăcit visele, o Onirocritică scrisă în greceşte. Nu este 
singura sa operă, contemporanii îi atribuie şi o Oionoscopică, 
despre proorocirile bazate pe zborul păsărilor, şi o Cheiroscopică, 
artă divinatorie legată de studiul mâinilor. 

Oniromanţia, prezicerea viitorului cu ajutorul viselor, era 
practicată de greci încă de pe vremea războiului cu Troia, dar 
Homer ne avertizează prin gura Penelopei, care-i răspunde astfel 
lui Ulise cel îmbrăcat în zdrenţe: „multe visuri sunt greu de 
tălmăcit, străine, şi nici nu se împlinesc întotdeauna" (trad. Eugen 
Lovinescu). In Biblie se vedea clar că lucrurile nu stăteau altfel 
nici la vechii evrei, egipteni sau babilonieni. Talentul de a 
interpreta visele îl scoate pe Iosif din temniţă şi-1 propulsează în 
funcţia de sfetnic al faraonului. Profetul Daniel a prevăzut căderea 
lui Nabucodonosor şi a explicat tâlcul ascuns al cuvintelor scrise 
cu litere de foc pe tencuiala palatului lui Balthasar de mâna unei 
făpturi nevăzute: „Mene, mene, techel ufarsin". 

Pe vremea romanilor, interpretarea viselor avea deja o tradiţie 
de secole, devenise o ştiinţă. Artemidor a adus sporul ce îi va 
permite ca ea să străbată mileniile, a sintetizat viziunile într-o 
viziune genială, a ridicat bâjbâiala la rangul de artă a proorocirii. 
Impactul ei a fost deosebit de mare în istoria umană. Marele 
medic Galenus o citează ca pe o carte de căpătâi. Calendarele 
medievale au copiat, au rezumat în liste, au stâlcit şi au perpetuat 
interpretările propuse. Scriitorul maghiar Râth-Vegh Istvân, 
autorul binecunoscutei „Istorii culturale a prostiei omeneşti", se 
plângea în „Două milenii de superstiţii": 

„In zadar vom căuta în aceste tipărituri ascuţimea 
disecătoare şi descrierea sistemică proprii spiritului grecesc. 
Viziunile sunt înşiruite în ordine alfabetică şi le se potriveşte în 
mod arbitrar câte o explicaţie laconică, fără de cap şi fără de 
coadă, fără de mamă şi fără de tată." 

Chiar şi aşa, ele au stârnit senzaţie pe piaţa românească 
postrevoluţionară. Studiul lui Artemidor a rămas o sursă populară 
şi în mediile ştiinţifice din secolul XX, îndeosebi pentru psihologi 
şi psihanalişti. Oricine răsfoieşte capitolul privitor la visele erotice 
va găsi izvorul de unde s-a inspirat (ca să nu fim mai răi) Freud în 
momentul în care a definit complexul lui Oedip. 

Artemidor este un umanist. Dacă în general autorii antici 
începeau de la zei, el alege ceea ce consideră că reprezintă 
„desfăşurarea firească a faptelor": începe cu naşterea, continuă cu 
părţile corpului omenesc, meşteşugurile, problemele adolescenţilor, 
şcoala, sporturile practicate pe atunci etc. Cultul zeilor urmează abia 
după serviciul militar, ca o responsabilitate a capului de familie. 

In lumea viselor, orice e posibil. Un bărbat poate visa că e 
însărcinat, un sclav poate să se vadă drept rege, o fecioară îşi 
poate pune o cunună de trandafiri în vreme de iarnă. Dincolo de 
reverii şi coşmaruri, transpare însă societatea contemporană a 
autorului. Un scriitor găseşte aici o lume asemănătoare şi totuşi 
alta, pentru că Artemidor nu ocoleşte nimic din ceea ce e 
omenesc. Roma secolului II pare un fel de colonie pământeană pe 
o planetă îndepărtată, unde obiceiurile curente capătă semnificaţii 
inedite. Măsura civilizaţiei rămâne curăţenia şi vom înţelege de ce 
Evul Mediu a fost supranumit Evul întunecat citind pasaje precum 
următorul: 

„E firesc ca odinioară băile să fi fost considerate ca fiind de 
rău, deoarece nu exista obiceiul spălării zilnice... Astăzi, în 
schimb, oamenii nu se aşează la masă înainte de a face o baie, iar 
unii fac baie şi după ce au mâncat. Apoi, oamenii se spală şi 
înainte de a mânca la prânz" 

Autorul grec e raţional şi nu manifestă nici un fel de înclinare 
către misticism. El rezolvă dintr-o lovitură problema delicată a lui 
Zhuang Zi, care visase că e un fluture care visa că e Zhuang Zi: 
„să visezi că dormi e fără folos". In schimb, să visezi că te trezeşti 
din somn prevesteşte griji pentru bogaţi şi bogăţie pentru săraci. 
Cum încă n-am întrezărit „luminiţa de la capătul tunelului" pe 
care-1 străbatem de câteva legislaturi, să reţinem că „aceeaşi 
tălmăcire trebuie făcută pentru cei care văd bine noaptea şi 
pentru cei care noaptea, în întuneric, văd deodată strălucind o 
lumină". Dacă cineva se visează ghicitor, „va fi amestecat în 
multe treburi şi va lua asupra lui şi grijile altora". 

Sunt mai multe feluri de a muri în vis şi Artemidor le 
examinează pe fiecare: îngroparea de viu, spânzurarea, tăierea 
gâtului, arderea de viu, crucificarea, lupta cu fiarele sălbatice. 
Pentru scriitori, a-şi visa propria moarte constituie o revelaţie a 
celebrităţii, pentru că murind ei „ne lasă scrierile ca mărturie a 
talentului lor". Semnul menit autorilor de poeme comice e să se 
vadă cum scriu în ordine inversă, de la dreapta la stânga. Temeţi- 
vă să visaţi vocale, deoarece numai consoanele aduc noroc. 
Pedagogilor le merge bine când modelează figuri de oameni în 
vis, pentru că îşi împlinesc menirea, să-i facă pe oameni mai buni. 
E de asemenea favorabil să se viseze nebuni, deoarece copiii îi 
urmează pe cei scrântiţi cu alai. Pentru magistraţi ori agenţi 
fiscali, succesul va sosi dacă se zăresc adunând gunoaie, pentru că 
„după cum oamenii din popor aduc şi adună resturi pe grămada 
de gunoi, tot aşa se aduc impozite şi daruri magistraţilor" . 

Dacă cineva vede în somn că i-a crescut pe trup o plantă, de 
obicei duce la boală şi moarte. Spre surprinderea noastră, la vechii 
greci o serie de pomi şi de arbuşti au atribute feminine. Dacă 
despre felul cum nimfa Daphne cea urmărită de Apollo s-a 
transformat în laur ştiu mulţi, însă am înţeles abia acum de ce 
fecioara Athena a câştigat întrecerea cu Ares, zeul războiului, 
oferindu-le atenienilor o ramură de măslin. Pomul veşnic verde 
din ale cărui fructe se extrage preţiosul untdelemn este denumit în 
greceşte printr-un substantiv feminin, iar în vis semnifică tot 



129 Acumulatorul gelos 



femeia. Cununa împletită din ramuri de măslin zărită în vis anunţă 
naşterea unei fiice. 

Există în vise amănunte care nu se cer interpretate, ele se 
cuvin ignorate. Când omul pătrunde într-o casă vede uşorul uşii, 
pragul, zăvorul, „dar nu intri ca să le vezi". Tălmăcirea nu trebuie 
făcută după amănunte, ci după casa în care ai intrat pe uşa 
respectivă. 

„După cum natura nu zămisleşte totul doar în vederea 
necesităţii, ci şi a împodobirii, de pildă cârceii viţei-de-vie, la fel 
şi sufletul vede, în acelaşi timp cu cele necesare, multe lucruri 
care sunt acolo doar pentru ornament. " 

Un interpretor bun trebuie să ştie să decanteze aurul de steril, 
fără să trişeze. La un moment dat, Artemidor îi critică pe cei cuprinşi 
de ceea ce Maiorescu numea „beţia de cuvinte". Mulţi şarlatani 
pripăşiţi în jurul templelor recurgeau la tot felul de metafore ca să-i 
păcălească pe creduli şi elaborau tot felul de „prescrieri sacre". 
Astfel, boabele de piper deveneau „indieni care muşcă", rouă „sânge 
de astre", lacrima „lapte de fecioară". Onirocriticul nostru îi critică 
aspru şi le oferă adevărata cale de urmat: 

„încearcă să afli cauza fiecărui lucru şi să fixezi fiecărui vis 
explicaţia şi dovezile plauzibile, fereşte-te - chiar dacă spui 
lucruri întru totul adevărate - să nu pară că eşti mai puţin 
cunoscător dacă arăţi doar împlinirile lipsite de demonstraţie şi 
parcă despuiate. Să nu cazi totuşi în greşeala de a crede că 
explicaţia prin cauză dă seama de toate împlinirile. " 

Frescă socială, carte de temelie a psihologiei abisale de azi, 
minienciclopedie a cunoştinţelor din Roma imperială, dovadă a 
unei civilizaţii aflată la apogeu, „Onirocriticon"-xx\ lui Artemidor 
este în primul rând o mărturie de bun simţ şi logică, ce se cuvine 
studiată şi urmată. 

